പ്രാർത്ഥനയുടെ പാഠങ്ങൾ – Catholic VOX Online NEWS | Christian News | Malayalam News | Vatican News\nHome/Meditation/Sunday Homilies/പ്രാർത്ഥനയുടെ പാഠങ്ങൾ\nപരസ്പരം നീതി പ്രവർത്തിക്കുന്ന ഒരു ചെറിയ ഗ്രൂപ്പിന് വലിയ സമൂഹത്തെ രക്ഷിക്കാൻ സാധിക്കും, അല്ലെങ്കിൽ സമൂഹത്തിന്റെ രക്ഷയെ സ്വാധീനിക്കാൻ സാധിക്കും...\nvox_editor Follow on Twitter Send an email 27th July 2019\n0 1,0602minutes read\nആണ്ടുവട്ടം പതിനേഴാം ഞായർ\nഒന്നാം വായന – ഉല്പത്തി 18:20-32\nരണ്ടാം വായന – കൊളോസോസ് 2:12-14\nസുവിശേഷം – വി. ലൂക്കാ 11:1-13\n“പ്രാർത്ഥന”യാണ് ഈ ഞായറാഴ്ചയുടെ മുഖ്യപ്രമേയം. സോദോം-ഗൊമോറയ്ക്ക് വേണ്ടി പ്രാർത്ഥിക്കുന്ന അബ്രഹാമിനെ നാമിന്ന് ഒന്നാമത്തെ വായനയിൽ കാണുന്നു. സുവിശേഷത്തിലാകട്ടെ യേശുതന്റെ ശിഷ്യന്മാരെ പ്രാർഥിക്കാൻ പഠിപ്പിക്കുന്നുണ്ട്. ക്രിസ്തുവിലൂടെ നാം എങ്ങനെയാണ് പൂർണ്ണത കൈവരിക്കുന്നതെന്ന് വിശുദ്ധ പൗലോസ് അപ്പോസ്തലൻ ഇന്നത്തെ രണ്ടാം വായനയിൽ വ്യക്തമാക്കുന്നു. തിരുവചനം ശ്രവിക്കാനും ബലിയർപ്പിക്കാനുമായി നമുക്കൊരുങ്ങാം.\nപ്രാർത്ഥനയുടെ പാഠശാലയിലേക്ക് സ്വാഗതം. ഇന്നത്തെ തിരുവചനങ്ങൾ പ്രാർത്ഥനയുടെ പാഠങ്ങൾ നമ്മെ പഠിപ്പിക്കുകയാണ്. ഈ വചനങ്ങളെ നമുക്ക് ധ്യാനിക്കാം.\nഅബ്രഹാം മറ്റുള്ളവർക്ക് വേണ്ടി പ്രാർത്ഥിക്കുന്നു\nഇന്നത്തെ ഒന്നാം വായനയിൽ നാം ശ്രവിച്ചത് അബ്രഹാമും ദൈവവും തമ്മിലുള്ള പ്രാർത്ഥനാ പൂർവ്വമായ സംഭാഷണമാണ്. സോദോം-ഗൊമോറ പട്ടണങ്ങളെ അവരുടെ ലൈംഗിക അരാജകത്വ (ഉല്പത്തി 19:1-11) പാപങ്ങൾ നിമിത്തം ദൈവം നശിപ്പിക്കാൻ തീരുമാനിക്കുമ്പോൾ തന്റെ തീരുമാനം ദൈവം അബ്രഹാമിനെ അറിയിക്കുന്നു. “വിലപേശൽ” എന്ന് വിശേഷിപ്പിക്കാവുന്ന ഒരു ശൈലിയിലൂടെ 40 നീതിമാന്മാരിൽ നിന്നും പത്തുവരെ അതുവരെ ചുരുക്കി. പത്ത് നീതിമാന്മാരെങ്കിലും ആ പട്ടണത്തിൽ ഉണ്ടെങ്കിൽ അവരെ നശിപ്പിക്കില്ല എന്ന് ദൈവത്തെ കൊണ്ട് പറയിപ്പിക്കുന്ന പ്രാർഥനയായിരുന്നു അബ്രഹാമിന്റേത്.\nഎന്താണ് എന്താണ് അബ്രഹാമിന്റെ പ്രാർത്ഥനയുടെ പ്രത്യേകത?\nഒന്നാമതായി; അബ്രഹാം തനിക്ക് വേണ്ടിയല്ല മറ്റുള്ളവർക്കു വേണ്ടി (സോദോം-ഗൊമോറയിലെ ജനങ്ങൾക്ക് വേണ്ടി) പ്രാർത്ഥിക്കുന്നു. നമ്മുടെ പ്രാർത്ഥനാ കൂട്ടായ്മകളിലെ മദ്ധ്യസ്ഥ പ്രാർത്ഥനകൾക്കും, ദിവ്യബലിയിലെ വിശ്വാസികളുടെ പ്രാർത്ഥനയ്ക്കും ഒരുത്തമ മാതൃകയാണിത്.\nരണ്ടാമതായി; അബ്രഹാം തന്റെ പ്രാർത്ഥനയിൽ വിവേചനം കാണിക്കുന്നില്ല. അതായത് സോദോം-ഗൊമോറ നശിപ്പിക്കുമ്പോൾ തന്റെ ബന്ധുവായ ലോത്തിനെയും കുടുംബത്തെയും മാത്രം രക്ഷിക്കണമെന്നോ, അല്ലെങ്കിൽ നീതിമാന്മാരെ മാത്രം രക്ഷിച്ച് പാപികളെ എല്ലാം നശിപ്പിക്കണമെന്നോ അബ്രഹാം പറയുന്നില്ല. മറിച്ച്, അബ്രഹാമിന്റെ പ്രാർത്ഥന നീതിമാന്മാരെ പ്രതി ദുഷ്‍ടരെ നശിപ്പിക്കാതിരിക്കാനായിരുന്നു.\nമൂന്നാമതായി; അബ്രഹാം തന്റെ പ്രാർത്ഥനയിൽ തന്റെ ഉള്ളിൽ ഉള്ളതെല്ലാം ദൈവത്തോട് പറഞ്ഞ് ഒരു സംഭാഷണം രൂപേണയാണ് പ്രാർത്ഥിക്കുന്നത്. അവിടെ ആവശ്യം മാത്രമല്ല ചോദ്യങ്ങളും, സംശയങ്ങളും, ആശങ്കയുടെ പങ്കുവയ്ക്കലുമുണ്ട്. നമ്മുടെ പ്രാർത്ഥനകളും ഇപ്രകാരമുള്ളതായിരിക്കണം.\nപത്ത് നീതിമാന്മാരെ പോലും കണ്ടെത്താത്തതിനാൽ ദൈവം സോദോം-ഗൊമോറ പട്ടണങ്ങളെ നശിപ്പിക്കുന്നു. അബ്രഹാമിന്റെ ബന്ധുവായ ലോത്തിനെയും, ഭാര്യയെയും, രണ്ട് പെൺമക്കളെയും രക്ഷിക്കാൻ ശ്രമിക്കുന്നു. എന്നാൽ, ലോത്തും രണ്ട് പെൺമക്കളും മാത്രമേ രക്ഷപ്പെടുന്നുള്ളൂ. പത്ത് നീതിമാന്മാരെങ്കിലും ആ പട്ടണത്തിൽ ഉണ്ടായിരുന്നുവെങ്കിൽ ദൈവം പട്ടണം നശിപ്പിക്കില്ലായായിരുന്നു. ഇതിന്റെ അർത്ഥം, “പരസ്പരം നീതി പ്രവർത്തിക്കുന്ന ഒരു ചെറിയ ഗ്രൂപ്പിന് വലിയ സമൂഹത്തെ രക്ഷിക്കാൻ സാധിക്കും, അല്ലെങ്കിൽ സമൂഹത്തിന്റെ രക്ഷയെ സ്വാധീനിക്കാൻ സാധിക്കും” എന്നാണ്. നമ്മുടെ ഇടവകയ്ക്ക് നാം ജീവിക്കുന്ന സമൂഹത്തിലെ നീതിമാന്മാരുടെ ചെറിയ ഗ്രൂപ്പായി പ്രവർത്തിക്കാം.\nയേശു നൽകുന്ന പാഠങ്ങൾ\nപ്രാർത്ഥനയുടെ പാഠശാലയിലെ രണ്ടാമത്തെ പാഠം യേശു ശിഷ്യന്മാർക്കും നമുക്കും നൽകുന്നു. യേശു നൽകുന്ന പാഠങ്ങളിൽ രണ്ട് ഘടകങ്ങളുണ്ട്. ഒന്ന്; എങ്ങനെയാണ് പ്രാർത്ഥിക്കേണ്ടത് എന്നതാണ്. രണ്ട്; നിരന്തരമായി പ്രാർത്ഥിക്കേണ്ടത്തിന്റെ ആവശ്യകത.\nകർതൃപ്രാർഥനയിൽ ആദ്യമേ തന്നെ സൃഷ്ടാവായ ദൈവത്തെ “പിതാവേ” എന്ന് വിളിച്ച് പ്രാർത്ഥിക്കാൻ യേശു പഠിപ്പിക്കുന്നു. കാരണം, നാം ദൈവമക്കളാണ്. കർതൃപ്രാർത്ഥനയെ രണ്ടുഭാഗങ്ങളായി തിരിക്കുകയാണെങ്കിൽ ആദ്യഭാഗം ‘ദൈവവും മനുഷ്യനും തമ്മിലുള്ള ബന്ധത്തെ’ സൂചിപ്പിക്കുന്നു. ഈ ഭാഗത്താണ് മനുഷ്യൻ ദൈവത്തിന് മഹത്വം നൽകുന്നത് “അങ്ങയുടെ നാമം പൂജിതമാകണമേ” എന്നുപറഞ്ഞുകൊണ്ട്. അതായത്, മനുഷ്യന്റെ (എന്റെ) ചെറിയ ലോകത്തിനും ഭൗതികതയ്ക്കുമല്ല പ്രാധാന്യം മറിച്ച്, ദൈവത്തിന്റെ രാജ്യത്തിനാണ് “അങ്ങയുടെ രാജ്യം വരേണമേ”. ദീർഘവീക്ഷണമില്ലാത്ത, സ്വാർത്ഥമായ, ലൗകീകമായ മനുഷ്യന്റെ (എന്റെ) ഹിതമല്ല മറിച്ച്, ദൈവത്തിന്റെ ഹിതമാണ് ഈ ഭൂമിയിൽ നിറവേറ്റപ്പെടേണ്ടത് “അങ്ങയുടെ ഹിതം സ്വർഗ്ഗത്തിലെപ്പോലെ ഭൂമിയിലുമാകണമേ” (ഈ വാക്യം നാമിന്ന് ശ്രമിച്ച വി.ലൂക്കായുടെ സുവിശേഷത്തിലില്ല മറിച്ച് വി.മത്തായിയുടെ സുവിശേഷത്തിലാണ് വി.മത്തായി 6:9-13). നമ്മുടെ ആഗ്രഹങ്ങളും, സ്വപ്നങ്ങളും, ആശങ്കകളും പ്രാർഥനയുടെ രൂപത്തിൽ ദൈവത്തിനു സമർപ്പിച്ചിട്ടും അത് ലഭിക്കാതെ വരുമ്പോൾ നമുക്ക് ഓർമ്മിക്കാം: ‘നമ്മുടെ ആഗ്രഹങ്ങളല്ല മറിച്ച്, നമ്മുടെ രക്ഷയെ കുറിച്ചുള്ള ദൈവത്തിന്റെ വാഗ്ദാനങ്ങളാണ് ദൈവം നിറവേറ്റുന്നത്, ദൈവത്തിന്റെ പദ്ധതികൾ സ്വാഭാവികമായും നമ്മുടെ ചിന്തകൾക്കുമപ്പുറമായിരിക്കും’.\nകർതൃപ്രാർത്ഥനയുടെ രണ്ടാം ഭാഗത്ത് ‘ദൈവം മനുഷ്യനും തമ്മിലും, മനുഷ്യനും മനുഷ്യനും തമ്മിലുള്ള ബന്ധത്തെ’ സൂചിപ്പിക്കുന്നു. “ഞങ്ങൾ” എന്ന വാക്ക് മുഖ്യമായും ഉപയോഗിക്കപ്പെടുന്നു. ഞാൻ പ്രാർത്ഥിക്കുന്നത് എന്റെ കാര്യം മാത്രമല്ല “എല്ലാവർക്കും” വേണ്ടിയാണ് എന്ന് സാരം. നമുക്ക് ജീവിക്കാൻ ആവശ്യമായ ആഹാരം ഇന്നു തരാനായി പ്രാർത്ഥിക്കുന്നു. ഏത് പാപികൾക്കും പ്രതീക്ഷ നൽകുന്ന രീതിയിൽ, പരസ്പരം ക്ഷമിക്കുന്നതുപോലെ നമ്മുടെ പാപങ്ങളും ദൈവം ക്ഷമിക്കാനായി യാചിക്കുന്നു. അവസാനമായി, പ്രലോഭനങ്ങളിൽ നിന്നും, തിന്മകളിൽ നിന്നും അകന്ന് നിൽക്കാൻ നമ്മെ സഹായിക്കണമെന്നും പ്രാർത്ഥിക്കുന്നു (വി.ലൂക്ക 11:4, വി.മത്തായി 6:13).\nശിഷ്യന്മാരെ പ്രാർത്ഥിക്കാൻ പഠിപ്പിച്ച ശേഷം നിരന്തരമായി പ്രാർത്ഥിക്കേണ്ടത്തിന്റെ ആവശ്യകത “ശല്യപ്പെടുത്തുന്ന കൂട്ടുകാരന്റെ” ഉദാഹരണത്തിലൂടെ യേശു വ്യക്തമാക്കുന്നു. അവിചാരിതമായി അതിഥിയെ സ്വീകരിക്കേണ്ടിവന്ന കൂട്ടുകാരൻ അർദ്ധരാത്രിയിൽ ശല്യപ്പെടുത്തിയപ്പോൾ, അവന് അപ്പം നൽകിയത് സൗഹൃദത്തിന്റെപുറത്തല്ല, മറിച്ച് അവന്റെ നിർബന്ധം കാരണമാണ്. നിരന്തരമായ പ്രാർത്ഥനയും ഇതുപോലെയാണ്. അവിടെ നമ്മുടെ യോഗ്യതകളല്ല പ്രധാനം, മറിച്ച് നിരന്തരമായി ദൈവത്തെ “ശല്യപ്പെടുത്തുന്ന” രീതിയിലുള്ള നിർബന്ധപൂർണ്ണമായ, നിരന്തരമായ പ്രാർത്ഥനയാണ്. അതോടൊപ്പം യേശു പറയുന്നത്, “ചോദിക്കുവിൻ നിങ്ങൾക്ക് ലഭിക്കും; അന്വേഷിക്കുവിൻ നിങ്ങൾ കണ്ടെത്തും; മുട്ടുവിൻ നിങ്ങൾക്ക് തുറന്നുകിട്ടും” എന്നാണ്. ഇതിന്റെ മറ്റൊരു വ്യാഖ്യാനം ഇപ്രകാരമാണ്: “ലഭിക്കുന്നതുവരെ ചോദിക്കുവിൻ, കണ്ടെത്തുന്നതുവരെ അന്വേഷിക്കുവിൻ, തുറക്കുന്നതുവരെ മുട്ടുവിൻ”. പ്രാർത്ഥനയിൽ നാം പുലർത്തേണ്ട വിശ്വാസ തീക്ഷ്ണതയാണിത് കാണിക്കുന്നത്.\nമീനും, മുട്ടയും യഹൂദ സംസ്കാരത്തിന്റെ അടിസ്ഥാന പോഷകാഹാരങ്ങളുടെ പ്രതീകങ്ങളാണ്. അതോടൊപ്പം പാമ്പ് തിന്മയുടെയും, തേൾ ശത്രുതയുടെയും. മകൻ മീൻ ചോദിക്കുമ്പോൾ ഒരിക്കലും അപ്പൻ ആ മകന് ദോഷംചെയ്യുന്ന പാമ്പിനെ നൽകില്ല. മുട്ട ചോദിക്കുമ്പോൾ അവന് തേളിനെ നൽകില്ല. മക്കൾക്ക് അവർ ചോദിക്കുന്നവ നൽകാൻ നമുക്ക് അറിയാമെങ്കിൽ, ദൈവത്തോട് നാം പരിശുദ്ധാത്മാവിനെ ചോദിക്കുമ്പോൾ തീർച്ചയായും ദൈവം നമുക്ക് തരും. യേശു ഇവിടെ പരിശുദ്ധാത്മാവിനെ പ്രതിപാദിക്കാൻ കാരണം യേശുവിന്റെ രണ്ടാംവരവ് വരെ സഭയും, നമ്മെയും നയിക്കേണ്ടത് പരിശുദ്ധാത്മാവ് ആയതിനാലാണ്.\nനമുക്കും അബ്രഹാമിനെപ്പോലെ മറ്റുള്ളവർക്ക് വേണ്ടി പ്രാർത്ഥിക്കാം, യേശു പഠിപ്പിച്ചത് പോലെ നിരന്തരമായി, തീക്ഷ്ണതയോടെ പ്രാർത്ഥിക്കുന്നവരാകാം.


നൂറുമേനി വിളഞ്ഞ നെല്ല് കൊയ്ത് വിദ്യാർത്ഥികൾ - Janayugom Online\nനൂറുമേനി വിളഞ്ഞ നെല്ല് കൊയ്ത് വിദ്യാർത്ഥികൾ\nകാലടി: കാഞ്ഞൂർ പഞ്ചായത്തിലെ പാഴൂർ പാടശേഖരത്തിലെ നെല്ല് കൊയ്ത് വിദ്യാർത്ഥികൾ. ഇന്നലെ നടന്ന കൊയ്ത്തുത്സവത്തിലാണ് വിദ്യാർത്ഥികൾ നെല്ലു കൊയ്തത്.കൊയ്തെടുത്ത “കറ്റ“വിദ്യാർത്ഥികൾ തന്നെ ചുമന്ന് പാടത്തിന് പുറത്ത് എത്തിച്ചതിനു ശേഷം അവർ തന്നെ “മെതിച്ച്” നെല്ലാക്കി മാറ്റി. കാലടി സംസ്കൃത സർവ്വകലാശാല വിദ്യാർഥികളും, ആദിശങ്കരാ ട്രൈനിംഗ് കോളേജ് വിദ്യാർത്ഥികളുമാണ് കർഷകത്തൊഴിലാളികൾക്കൊപ്പം നെല്ല് കൊയ്തത്. തുടർന്ന് വിദ്യാർത്ഥികൾ തന്നെ ഇത് മുറം ഉപയോഗിച്ച് “പാറ്റി” ചാക്കിലാക്കി.\n65 ഏക്കർ സ്ഥലത്താണ് നെൽകൃഷി ചെയ്തിരുന്നത്. കൊയ്ത്തുത്സവത്തിനെത്തിയ വിദ്യാർഥികൾ ആരും തന്നെ ഇതിനു മുൻപ് കൊയ്യുകയോ, കറ്റ മെതിക്കുകയോ ചെയ്തിട്ടില്ലായിരുന്നു. വലിയ ആവേശത്തോടെയാണ് വിദ്യാർഥികൾക്ക് മത്സരത്തിൽ പങ്കെടുത്തത്. പരമ്പരാഗതരീതിയിൽ “അരിവാൾ” ഉപയോഗിച്ച് കൊയ്തെടുത്ത നെല്ല് കുട്ടികൾതന്നെ മെതിച്ച്,പാറ്റി നെല്ലാക്കി. അതിനുശേഷം കഴിഞ്ഞ വർഷം ഇവിടെ നിന്നും കൊയ്ത നെല്ലിന്റെ അരി ഉപയോഗിച്ച് കുട്ടികൾ തന്നെ “കഞ്ഞി ” ഉണ്ടാക്കി കഴിച്ചു.\nതങ്ങൾക്ക് വീടുകളിൽ ലഭിക്കുന്ന ഭക്ഷണത്തിനു പുറകിൽ ഇത്രയേറെ അധ്വാനം ഉണ്ടെന്ന് ഇപ്പോഴാണ് മനസ്സിലായതെന്നും,തങ്ങൾ കഴിക്കുന്ന ഭക്ഷണത്തിന്റെ മൂല്യം മനസ്സിലാക്കുവാൻ സ്കൂൾതലം മുതൽ കൃഷിയും പഠനത്തോടൊപ്പം ഉൾപ്പെടുത്തണമെന്നും വിദ്യാർത്ഥികൾ പറഞ്ഞു.ജില്ലാ പഞ്ചായത്ത് മെമ്പർ ശാരദാ മോഹൻ “കൊയ്ത്തു പാട്ടുകൾ” പാടി വിദ്യാർത്ഥികളോടൊപ്പം കൂടിയത് വിദ്യാർത്ഥികളിൽ വലിയ ആവേശമുണർത്തി.\nനെടുമ്പാശ്ശേരി അന്താരാഷ്ട്ര വിമാനത്താവളത്തിനു പുറകുവശത്തുള്ള പാഴൂർ പാടശേഖരം വർഷങ്ങളോളം തരിശായി കിടക്കുകയായിരുന്നു. അഞ്ചുവർഷം മുമ്പ് യുവകർഷകൻ ആയ റോബർട്ട് ആണ് പാട്ടത്തിനെടുത്ത് ഇവിടെ കൃഷി ആരംഭിച്ചത്. റോബർട്ട് കൃഷി ചെയ്യുന്ന 65 ഏക്കർ സ്ഥലം കൂടാതെ മറ്റു കർഷകർ 35 ഏക്കറോളം സ്ഥലത്ത് ഇവിടെ കൃഷി ചെയ്യുന്നുണ്ട്. പൂർണമായും ജൈവകൃഷിയാണ് റോബർട്ട് ചെയ്യുന്നത്.\nനിരവധി അവാർഡുകളും റോബർട്ടിന് ലഭിച്ചിട്ടുണ്ട്. 2014 കൊച്ചി എഫ് എം അവാർഡ്, 2017 കേരളം വിളയിക്കുന്ന പദ്ധതിയിൽ യുവ കർഷകനുള്ള അവാർഡ്, 2018ലെ എറണാകുളം-അങ്കമാലി അതിരൂപതയുടെ സഹൃദയ അവാർഡ്, ഈ വർഷം മികച്ച ജൈവ കർഷകനുള്ള കൃഷിവകുപ്പിന്റെ ആത്മ അവാർഡ് എന്നി അവാർഡുകൾ റോബർട്ടിന് ലഭിച്ചിട്ടുണ്ട്. “കതിർ ” എന്ന പേരിൽ റോബർട്ട് ജൈവ അരി വിപണിയിലെത്തിച്ചിട്ടുണ്ട്.


മരിക്കാറായെന്ന് തോന്നിയാല് വീണ്ടും കുട്ടിയായി മാറും; ഇതാണ് ചിരഞ്ജീവി ജെല്ലിഫിഷ് | Kids| Amazing Facts| immortal jellyfish\nമരിക്കാറായെന്ന് തോന്നിയാല് വീണ്ടും കുട്ടിയായി മാറും; ഇതാണ് ചിരഞ്ജീവി ജെല്ലിഫിഷ്\nAug 3, 2021, 03:13 PM IST\nഅത്യാവശ്യ ഘട്ടങ്ങളില് മാത്രമേ അവര് ഈ വിദ്യ പ്രയോഗിക്കാറുള്ളൂ കേട്ടോ. അല്ലെങ്കില് സാധാരണ ജെല്ലിഫിഷുകളെപ്പോലെ ഇവയും മാസങ്ങളോ, വര്‍ഷങ്ങളോകൊണ്ട് മരിച്ചുപോകും.\nകാലങ്ങളോളം മരണമില്ലാതെ ജീവിക്കാൻ കഴിയുന്ന വിരുതൻ. കേട്ടിട്ട് ഏതോ സാങ്കല്പിക കഥാപാത്രമാണ് എന്ന് തോന്നിയോ ? എന്നാൽ അല്ല, ശരിക്കും അങ്ങനെയൊരു ജീവിയുണ്ട്. ജെല്ലിഫിഷ് വിഭാഗത്തിൽപെട്ട ചിരഞ്ജീവി ജെല്ലിഫിഷ് (Immortal jellyfish) ആണ് ആ വിരുതൻ. ഈ ജെല്ലിഫിഷിന് മരണത്തെ അതിജീവിക്കാനുള്ള കഴിവുണ്ട്. മരിക്കാതിരിക്കാൻ ജെല്ലിഫിഷ് നടത്തുന്ന വിദ്യയെപ്പറ്റി അറിയാം...\nഭക്ഷണം കിട്ടാതെയോ ശരീരത്തിന് ക്ഷതമേറ്റോ പ്രായക്കൂടുതലോ കാരണം മരിക്കാറായി എന്ന് തോന്നിയാൽ വീണ്ടും കുട്ടിയായി മാറാൻ കഴിയും ഈ ഇനം ജെല്ലിഫിഷിന്. അതുകൊണ്ട് ചിരഞ്ജീവി എന്ന വിശേഷണവും ഉണ്ട്. Turritopsis dohrnii എന്ന ശാസ്ത്രനാമമുള്ള ഈ ജെല്ലിഫിഷുകൾക്ക് പൂർണവളർച്ചയെത്തിയ കോശങ്ങളെ തിരികെ വളർച്ചയെത്താത്ത കോശങ്ങളാക്കി മാറ്റാൻ കഴിവുണ്ട്. അങ്ങനെയാണ് അവ വീണ്ടും കുട്ടിയാവുന്നത്. ഈ വിദ്യ Cellular transdifferntiation എന്നാണ് അറിയപ്പെടുന്നത്.\nഇങ്ങനെ എത്ര തവണ വേണമെങ്കിലും തിരിച്ച് കുട്ടിയാകാൻ സാധിക്കും! എന്നാൽ അത്യാവശ്യ ഘട്ടങ്ങളിൽ മാത്രമേ അവർ ഈ വിദ്യ പ്രയോഗിക്കാറുള്ളൂ കേട്ടോ. അല്ലെങ്കിൽ സാധാരണ ജെല്ലിഫിഷുകളെപ്പോലെ ഇവയും മാസങ്ങളോ, വർഷങ്ങളോകൊണ്ട് മരിച്ചുപോകും. മണിയുടെ ആകൃതിയിലുള്ള ഈ ജെല്ലിഫിഷിന്റെ പരമാവധി വ്യാസം 4.5 മില്ലിമീറ്റർ മാത്രമാണ്. 1883-ൽ മധ്യധാരണ്യാഴിയിൽ വെച്ചാണ് മരണമില്ലാത്ത ജെല്ലിഫിഷുകളെ ശാസ്ത്രജ്ഞർ ആദ്യമായി കണ്ടെത്തുന്നത്.\nഎന്നാൽ 1990കളിലാണ് മരണത്തെ അതിജീവിക്കാനുള്ള ഇവയുടെ പ്രത്യേക കഴിവിനെക്കുറിച്ച് ചില ഇറ്റാലിയൻ ഗവേഷകർ മനസിലാക്കിയത്. മരണമില്ലാത്ത ജീവികളാണെങ്കിലും ഇവ പലപ്പോഴും വലിയ ജീവികൾക്ക് ഇരയാകാറുണ്ട്. ഏതായാലും ഈ പ്രത്യേക കഴിവ് കാരണം മരണമില്ലാത്ത ജെല്ലിഫിഷുകൾ ലോകത്തിലെ എല്ലാ സമുദ്രങ്ങളിലും പെരുകുകയാണെന്ന് റിപ്പോർട്ടുകൾ പറയുന്നത്.\nContent highlights :secret story of immortal jellyfish found in world wide tropic waters\nപാവത്താനായ ഒരു ഭീമന്; ലോകത്തിലെ ഏറ്റവും വലിയ മത്സ്യത്തെപ്പറ്റി ചില അറിവുകള്\nനേരറിയാന് വഴിയുണ്ട്; ചില നുണപരിശോധനാരീതികള്\nജന്മനാട്ടില് വിജയിക്കാതെ പോയ വിനോദം; അറിയാം സുഡോക്കുവിന്റെ കഥ\nഇതെത്ര തവണ കണ്ടിരിക്കുന്നു, വീണ്ടും കൗതുകമായി കടല്‍ക്കാള


സ്പീക്കർ ശ്രീരാമകൃഷ്ണന്റെ ഫെയ്‌സ്ബുക്ക് അക്കൗണ്ട് ഹാക്ക് ചെയ്തു. – NavaKerala News\nHome/Editor's Choice/സ്പീക്കർ ശ്രീരാമകൃഷ്ണന്റെ ഫെയ്‌സ്ബുക്ക് അക്കൗണ്ട് ഹാക്ക് ചെയ്തു.\nകേരള നിയമ സഭ സ്പീക്കർ ശ്രീരാമകൃഷ്ണന്റെ ഫേസ് ബുക്ക് അക്കൗണ്ട് ഹാക്ക് ചെയ്യപ്പെട്ടു.\nപൊന്നാനിഅഴിമുഖത്തിന് കുറുകെയുള്ളഹാങ്ങിങ് ബ്രിഡ്ജ് സംബന്ധിച്ച് ഇന്നലെ സ്പീക്കർ പോസ്റ്റിന്, സ്പീക്കറുടെ അക്കൗണ്ടിൽ നിന്ന് അഭിനന്ദിച്ച് കമന്റ് വന്നതിനു പിറകെയായിരുന്നു ഇത്. അക്കൗണ്ട് ഹാക്ക് ചെയ്യപ്പെട്ടതിനെ തുടർന്ന് അക്കൗണ്ട് ഹാക്ക് ചെയ്തതിനെ കുറിച്ച് സ്പീക്കർ തന്നെ ഫേസ്ബുക്കിൽ പോസ്റ്റ് ഇട്ടിട്ടുണ്ട്.\n‘പൊന്നാനിയിൽ നിർമാണാനുമതി ലഭിച്ച് ടെൻഡർ നടപടികളിലേക്ക് പോകുന്ന അഴിമുഖത്തിന് കുറുകെയുള്ള ഹാങ്ങിങ് ബ്രിഡ്ജ് സംബന്ധിച്ചു ഇന്നലെ എന്റെ ഫേസ്ബുക്ക് പോസ്റ്റിൽ ‘എന്നെ അഭിനന്ദിച്ചു കൊണ്ട് ഞാൻ തന്നേ കമെന്റ് ചെയ്തതായി’ കാണുകയുണ്ടായി. മിനിട്ടുകൾ കൊണ്ട് ആ കമന്റിൽ നിരവധി റിയാക്ഷനുകളും മറുപടി കമന്റുകളും വരികയും, സ്‌ക്രീൻ ഷോട്ട് എടുത്ത് വ്യാപകമായി പ്രചരിപ്പിക്കുകയും ചെയ്തതായി കണ്ടു. അക്കൗണ്ട് ഹാക്ക് ചെയ്ത് കയറി കൊച്ചിയിൽ നിന്നും കമന്റിട്ടതായി കണ്ടെത്തിയിട്ടുണ്ട്. ഇക്കാര്യത്തിൽ തെളിവ് സഹിതം പോലീസിൽ പരാതി നൽകാൻ തീരുമാനിച്ചിട്ടുണ്ട്. ഹാക്ക് ചെയ്തവരുടെ കുബുദ്ധിയല്ലാതെ ഇതിൽ മറ്റൊന്നുമില്ലെന്നു എല്ലാ സുഹൃത്തുക്കളെയും അറിയിക്കുന്നതായിട്ടാണ്, ശ്രീരാമകൃഷ്ണൻ പോസ്റ്റിട്ടിരിക്കുന്നത്.\nGepostet von P Sreeramakrishnan am Dienstag, 13. Oktober 2020\nഡോക്ടറുടെ എംബ്ലം കാറിൽ ഒട്ടിച്ച് മയക്കുമരുന്ന് കടത്തിയ രണ്ട് പേർ പിടിയിൽ


ലോക് ഡൗണില് യൂട്യൂബ് ചാനലുമായി നടി അനു സിത്താര | www.vyganews.com\nലോക് ഡൗണില് യൂട്യൂബ് ചാനലുമായി നടി അനു സിത്താര\nവയനാട്: ലോക് ഡൗണില് പുതിയ സംരംഭവുമായി നടി അനു സിത്താര രംഗത്ത്. സ്വന്തം യൂട്യൂബ് ചാനല് തുടങ്ങുന്നു എന്ന വിവരമാണ് നടി പുറത്തുവിട്ടിരിക്കു...\nവയനാട്: ലോക് ഡൗണില് പുതിയ സംരംഭവുമായി നടി അനു സിത്താര രംഗത്ത്. സ്വന്തം യൂട്യൂബ് ചാനല് തുടങ്ങുന്നു എന്ന വിവരമാണ് നടി പുറത്തുവിട്ടിരിക്കുന്നത്. നടിയുടെ നൃത്തവീഡിയോകള് ഇതിനോടകം സോഷ്യല് മീഡിയയില് തരംഗമാണ്.\nസ്വദേശമായ വയനാട്ടിലെ ഭംഗിയുള്ള സ്ഥലങ്ങളും അവിടെയുള്ള കലാകാരന്മാരെയും പരിചയപ്പെടുത്തുകയാണ് പുതിയ സംരംഭം കൊണ്ട് ഉദ്ദേശിക്കുന്നതെന്ന് നടി വ്യക്തമാക്കി. അതു മാത്രമല്ല വേറെ പല നല്ല കാര്യങ്ങളും ഇതിലൂടെ പ്രതീക്ഷിക്കാമെന്നും നടി ഉറപ്പു നല്‍കുന്നു.\nKeywords: Actress Anu Sithara, Youtube channel, Soon, Social media\nwww.vyganews.com: ലോക് ഡൗണില് യൂട്യൂബ് ചാനലുമായി നടി അനു സിത്താര


പാലാരിവട്ടം അഴിമതിക്കേസ്; പ്രതികളുടെ സാമ്പത്തിക ഇടപാടുകളിലേക്ക് അന്വേഷണം വ്യാപിപ്പിക്കുന്നു\nKochi, First Published 2, Sep 2019, 6:47 AM\nദേശീയ പാത അതോറിറ്റിയെ ഒഴിവാക്കി പാലാരിവട്ടം പാലം നിര്‍മാണം സംസ്ഥാന സര്‍ക്കാര് ഏറ്റെടുത്തത് അഴിമതിക്ക് കളമൊരുക്കാനായിരുന്നു എന്നാണ് വിജിലന്‍സിന്‍റെ വിലയിരുത്തല്.\nകൊച്ചി: പാലാരിവട്ടം പാലം അഴിമതിക്കേസില് പ്രതികളുടെ സാമ്പത്തിക ഇടപാടുകളിലേക്ക് വിജിലന്‍സ് അന്വേഷണം വ്യാപിപ്പിക്കുന്നു. പ്രതികളെ കസ്റ്റ‍ഡിയില് വാങ്ങുന്നതോടെ കോഴപ്പണം പങ്കുവെച്ചതിന്‍റെ വിവരങ്ങള് ലഭിക്കുമെന്നാണ് വിജിലന്‍സിന്‍റെ പ്രതീക്ഷ. വിജിലന്‍സ് സമര്‍പ്പിച്ച കസ്റ്റഡി അപേക്ഷയും പ്രതികളുടെ ജാമ്യാപേക്ഷയും കോടതി ഇന്ന് പരിഗണിക്കും.\nദേശീയ പാത അതോറിറ്റിയെ ഒഴിവാക്കി പാലാരിവട്ടം പാലം നിര്‍മാണം സംസ്ഥാന സര്‍ക്കാര് ഏറ്റെടുത്തത് ടോള് ഒഴിവാക്കാന് ആണെന്നായിരുന്നു അന്ന് ഉന്നയിച്ച വാദം. എന്നാല് അഴിമതിക്ക് കളമൊരുക്കാനായിരുന്നു ഈ തീരുമാനം എന്നാണ് വിജിലന്‍സിന്‍റെ വിലയിരുത്തല്. ഈ ഗൂഢാലോചനക്ക് പിന്നിലെ മുഴുവന് പേരെയും കണ്ടെത്തുകയാണ് ലക്ഷ്യം. ഇതിനായി പ്രതികളെ കസ്റ്റഡിയില് ചോദ്യം ചെയ്യേണ്ടത് അനിവാര്യമാണെന്ന് പ്രതികളെ കസ്റ്റ‍ഡിയില് വാങ്ങുന്നുള്ള അപേക്ഷയില് വിജിലന്‍സ് പറയുന്നു.\nറോഡ് ഫണ്ട് ബോര്‍ഡില് നിന്നും പണം ചെലവഴിച്ചാണ് പാലം പണിതത്. പെട്രോളിനും ഡീസലിനും ഒരു രൂപ പ്രത്യേകം സെസ് ഏര്‍പ്പെടുത്തിയാണ് റോഡ്, പാലം നിര്‍മാണങ്ങള്‍ക്ക് ബോര്‍ഡ് പണം കണ്ടെത്തുന്നത്. ഇത് സാധാരണ ജനങ്ങളുടെ പണമാണ്. ഈ പണമാണ് പ്രതികള് കൊള്ളയടിച്ചത്. പ്രതികളുടെ സാമ്പത്തിക ഇടപാടുകള് പരിശോധിക്കണം. കുറ്റകൃത്യത്തില് ഇവരുടെ പങ്കാളികളേയും കണ്ടെത്തണം.\nനിരവധി തവണ ചോദ്യം ചെയ്തെങ്കിലും പ്രതികള് അന്വേഷണവുമായി സഹകരിക്കുന്നില്ലെന്നും വിജിലന്‍സ് കോടതിയെ അറിയിച്ചു. നാല് ദിവസത്തേക്കാണ് പ്രതികളെ കസ്റ്റഡിയില് ആവശ്യപ്പെട്ടിരിക്കുന്നത്. ജാമ്യം അഭ്യര്‍ത്ഥിച്ച് പ്രതികള് വെള്ളിയാഴ്ച അപേക്ഷ നല്‍കിയിരുന്നു. ഈ അപേക്ഷകളും കോടതി ഇന്ന് പരിഗണിക്കും.\nLast Updated 2, Sep 2019, 6:55 AM\nപാലാരിവട്ടം പാലത്തിന്‍റെ കഥ


CPM | പി ശശി വീണ്ടും സംസ്ഥാന കമ്മിറ്റിയിൽ; സദാചാരലംഘനത്തിന് പുറത്തായ നേതാവ് തിരിച്ചെത്തുന്നത് 11 വർഷത്തിന് ശേഷം| P Sasi back in CPM state committee after 11 years – News18 Malayalam\nCPM | പി ശശി വീണ്ടും സംസ്ഥാന കമ്മിറ്റിയിൽ; സദാചാരലംഘനത്തിന് പുറത്തായ നേതാവ് തിരിച്ചെത്തുന്നത് 11 വർഷത്തിന് ശേഷം\nമുമ്പ് ഇ കെ നായനാർ മുഖ്യമന്ത്രിയായിരുന്നപ്പോൾ അദ്ദേഹത്തിന്‍റെ പ്രൈവറ്റ് സെക്രട്ടറിയായി പ്രവർത്തിച്ചിട്ടുള്ള പി ശശി, പാർട്ടിയിലെ കണ്ണൂർ ഘടകത്തിലെ ശക്തനായിരുന്നു. ഇതിനിടെയാണ് ആരോപണത്തിൽപ്പെട്ട് പാർട്ടിക്ക് പുറത്തായത്.\nLast Updated : March 04, 2022, 14:49 IST\nകൊച്ചി: പി ശശി (P Sasi) വീണ്ടും സിപിഎം (CPM) സംസ്ഥാന സമിതിയിലേക്ക് മടങ്ങിയെത്തി. സദാചാര ലംഘന ആരോപണങ്ങളെ തുടർന്ന് 2011ലാണ് കണ്ണൂർ ജില്ലാ സെക്രട്ടറിയായിരുന്ന ശശി പാർട്ടിക്ക് പുറത്തായത്. ലൈംഗിക പീഡന കേസിൽ 2016ൽ കോടതി കേസിൽ കുറ്റവിമുക്തനാക്കി. 2018 ജൂലൈയിൽ പാർട്ടിയിലേക്ക് മടങ്ങിയെത്തിയ ശശി, 2019 മാർച്ചിൽ കണ്ണൂർ ജില്ലാ കമ്മിറ്റിയിലേക്ക് തിരിച്ചെത്തി. പി ശശി പുറത്താകുന്നതിനെ തുടർന്നാണ് പി ജയരാജൻ കണ്ണൂർ ജില്ലാ സെക്രട്ടറിയായത്.\nഡിവൈഎഫ്ഐ ജില്ലാ നേതാവായ യുവതിയാണ് ശശിക്കെതിരെ പരാതി നൽകിയത്. എന്നാൽ ശശിക്കെതിരായ നടപടി പാർട്ടിക്കുള്ളിൽ ഒതുങ്ങിയതോടെ ക്രൈം വാരിക എഡിറ്റർ ടി.പി നന്ദകുമാർ പൊലീസിൽ പരാതി നൽകുകയായിരുന്നു. ഈ കേസിൽ തെളിവില്ലെന്ന് കണ്ടാണ് കോടതി പി.ശശിയെ കുറ്റവിമുക്തനാക്കിയത്.\nപാർട്ടിയിൽനിന്ന് പുറത്തായ ശശി അഭിഭാഷകനെന്ന നിലയിൽ പൊതുരംഗത്ത് സജീവമായിരുന്നു. നിരവധി പൊതുതാൽപര്യ ഹർജികൾ കോടതിയിലെത്തിച്ച് മാധ്യമശ്രദ്ധയിലും നിറഞ്ഞുനിന്നിരുന്നു. കോടതി കുറ്റവിമുക്തനാക്കിയതോടെ പാർട്ടിയിലേക്ക് മടങ്ങിയെത്താനുള്ള ആഗ്രഹം അദ്ദേഹം അറിയിക്കുകയായിരുന്നു.\n2018 ജൂലൈയിൽ അദ്ദേഹത്തെ ബ്രാഞ്ച് കമ്മിറ്റിയിലും പിന്നീട് ഏരിയാ കമ്മിറ്റിയിലും ഉൾപ്പെടുത്തുകയായിരുന്നു. പിന്നീട് സിപിഎം അഭിഭാഷക സംഘടനയുടെ ജില്ലാ പ്രസിഡന്‍റായും അദ്ദേഹം തെരഞ്ഞെടുക്കപ്പെട്ടിരുന്നു. മുമ്പ് ഇ കെ നായനാർ മുഖ്യമന്ത്രിയായിരുന്നപ്പോൾ അദ്ദേഹത്തിന്‍റെ പ്രൈവറ്റ് സെക്രട്ടറിയായി പ്രവർത്തിച്ചിട്ടുള്ള പി ശശി, പാർട്ടിയിലെ കണ്ണൂർ ഘടകത്തിലെ ശക്തനായിരുന്നു. ഇതിനിടെയാണ് ആരോപണത്തിൽപ്പെട്ട് പാർട്ടിക്ക് പുറത്തായത്.\nAlso Read- CPM സംസ്ഥാന കമ്മിറ്റിയിൽ 16 പുതുമുഖങ്ങൾ; പിണറായിക്ക് പ്രായപരിധിയിൽ ഇളവ്; കോടിയേരിക്ക് മൂന്നാമൂഴം\nകൊച്ചിയിൽ സമാപിച്ച സംസ്‌ഥാന സമ്മേളനം സെക്രട്ടറിയായി കോടിയേ ബാലകൃഷ്ണനെ ഐകണേ്‌ഠ്യേന തെരഞ്ഞെടുത്തു. തുടർച്ചയായ മൂന്നാം തവണയാണ് കോടിയേരി സംസ്ഥാന സെക്രട്ടറിയായുന്നത്. 70 കാരനായ കോടിയേരി പൊളിറ്റ്‌ബ്യൂറോ അംഗവും ദേശാഭിമാനി ചീഫ് എഡിറ്ററുമാണ്. 88 അംഗ സംസ്ഥാന കമ്മിറ്റിയേയും സമ്മേളനം തെരഞ്ഞെടുത്തു.\nകമ്മിറ്റിയിൽ 16 പേർ പുതുമുഖങ്ങളാണ്. എം എം വർഗീസ്, എ വി റസ്സൽ, ഇ എൻ സുരേഷ്‌ബാബു, സി വി വർഗീസ്, പനോളി വത്സൻ, രാജു എബ്രഹാം, എ എ റഹീം, വി പി സാനു, ഡോ. കെ എൻ ഗണേഷ്, കെ എസ് സലീഖ, കെ കെ ലതിക, പി ശശി, കെ അനിൽകുമാർ, വി ജോയ്, ഒ ആർ കേളു, ഡോ. ചിന്ത ജെറോം എന്നിവരാണ് പുതുതായി കമ്മിറ്റിയിലെത്തിയത്. 12 പേർ കമ്മിറ്റിയിൽനിന്ന് ഒഴിവായി. പി കരുണാകരൻ, വൈക്കം വിശ്വൻ, ആനത്തലവട്ടം ആനന്ദൻ, കെ ജെ തോമസ്, എം എം മണി, എം ചന്ദ്രൻ, കെ അനന്ത ഗോപൻ, ആർ ഉണ്ണികൃഷ്‌ണപിള്ള, ജി സുധാകരൻ, കോലിയക്കോട് കൃഷ്‌ണൻനായർ, സി പി നാരായണൻ, ജെയിംസ് മാത്യൂ എന്നിവരാണ് ഒഴിവായത്.\nFirst published: March 04, 2022, 14:07 IST


gavaskar against adgp sudhesh kumarAnweshanam\nസുധേഷ് കുമാറിനെ ബറ്റാലിയന് മേധാവി സ്ഥാനത്തുനിന്ന് മാറ്റിയേക്കും...\nസുധേഷ് കുമാറിനെ ബറ്റാലിയന് മേധാവി സ്ഥാനത്തുനിന്ന് മാറ്റിയേക്കും\nSherin | Saturday, June 16, 2018 11:16 AM IST\nതിരുവനന്തപുരം: ബറ്റാലിയന് മേധാവി സ്ഥാനത്തുനിന്ന് എഡിജിപി സുധേഷ് കുമാറിനെ മാറ്റിയേക്കുമെന്ന് റിപ്പോര്‍ട്ട് . സുധേഷ് കുമാറിന്‍റെ മകള് കീഴുദ്യോഗസ്ഥനായ ഗവാസ്കറെ മര്‍ദ്ദിച്ചെന്ന പരാതിയില് അന്വേഷണം പ്രഖ്യാപിച്ചിരിക്കുകയാണ്. പോലിസുകാരെക്കൊണ്ട് എഡിജിപിഅടിമപ്പണിചെയ്യിക്കുന്നുവെന്നും പരാതിയുണ്ട്. ഈ സാഹചര്യത്തിലാണ് അദ്ദേഹത്തെ ബറ്റാലിയന് മേധാവി സ്ഥാനത്തു നിന്ന് മാറ്റാന് ഒരുങ്ങുന്നത്.\nപോലീസ് സേനയ്ക്ക് പുറത്ത് എവിടെയെങ്കിലും അദ്ദേഹത്തെ നിയമിക്കാനാണ് ഒരുങ്ങുന്നതെന്നാണ് ലഭ്യമായ വിവരം.സായുധ സേനകളില് ജീവനക്കാരെ ദാസ്യവേല അടക്കമുള്ളവയ്ക്ക് നിര്‍ബന്ധിക്കാന് അവസരം നിലനില്‍ക്കുന്ന സാഹചര്യം കണക്കിലെടുത്താണ് അദ്ദേഹത്തിന് സേനയ്ക്ക് പുറത്തു നിയമനം നല്‍കാന് ആലോചിക്കുന്നത്.\nഎ.ഡി.ജി.പിയുടെ മകള് മര്‍ദ്ദിച്ച പൊലീസ് ഡ്രൈവര് ഗവാസ്‌കറുടെ ഭാര്യ മുഖ്യമന്ത്രി പിണറായി വിജയന് പരാതി നല്‍കിയിട്ടുണ്ട്. വെള്ളിയാഴ്ച ഉച്ചയോടെ മുഖ്യമന്ത്രിയുടെ ഓഫീസിലെത്തിയാണ് ഗവാസ്‌കറുടെ ഭാര്യ പരാതി നല്‍കിയത്. ഭര്‍ത്താവിന് നേരിടേണ്ടിവന്ന മാനസിക പീഡനം അടക്കമുള്ളവയെപ്പറ്റി മുഖ്യമന്ത്രിയെ ധരിപ്പിച്ചു. കേസ് പിന്‍വലിക്കാന് ഉന്നത ഉദ്യോഗസ്ഥന് സമ്മര്‍ദം ചെലുത്തി. മുന്‍പും ഭര്‍ത്താവിനെ മാനസിക പീഡിപ്പിച്ചിട്ടുണ്ടെന്നും രേഷ്മ പറഞ്ഞു.\nരാവിലെ എഡിജിപിയുടെ മകളെയും ഭാര്യയെയും പ്രഭാത നടത്തത്തിനായി ഔദ്യോഗിക വാഹനത്തില് കനകക്കുന്നില് കൊണ്ടുപോയി. തിരികെ വരുമ്പോൾ വാഹനത്തിലിരുന്നു സ്നിഗ്ധ ചീത്തവിളിക്കുകയായിരുന്നു. ഇതിനെ എതിര്‍ത്തു വണ്ടി റോഡില് നിര്‍ത്തിയതോടെ മൊബൈല് ഫോണു കൊണ്ട് കഴുത്തിനു പിന്നിലിടിച്ചെന്നാണു പരാതി.\nഅന്വേഷണ ഉദ്യോഗസ്ഥന് പ്രാഥമിക റിപ്പോര്‍ട്ട് സമര്‍പ്പിച്ച ശേഷമേ എഡിജിപിക്കെതിരായ നടപടി ഉണ്ടാകൂ എന്നാണ് വിവരം.


SUPREME COURT TO CONSIDER DILEEP'S PLEA ON MEMORY CARD | മെമ്മറി കാർഡ് രേഖയാണോ അതോ തൊണ്ടി മുതലാണോ? നടിയെ ആക്രമിച്ച ദൃശ്യങ്ങൾ അടങ്ങിയ മെമ്മറി കാർഡ് തേടി ദിലീപ് നൽകിയ ഹർജി ഇന്നുപരിഗണിക്കുമ്പോൾ കോടതി ആദ്യം ഉത്തരം തേടുന്നത് ഈ ചോദ്യങ്ങൾക്ക്: രേഖയാണെന്നും പ്രതിക്ക് അർഹതയുണ്ടെന്നും ദിലീപിന് വേണ്ടി വാദിച്ച് സുപ്രീം കോടതിയിലെ മുതിർന്ന അഭിഭാഷകനും മുൻ അറ്റോർണി ജനറലുമായ മുകുൾ രോഹ്തഗി - MarunadanMalayalee.com\nമെമ്മറി കാർഡ് രേഖയാണോ അതോ തൊണ്ടി മുതലാണോ? നടിയെ ആക്രമിച്ച ദൃശ്യങ്ങൾ അടങ്ങിയ മെമ്മറി കാർഡ് തേടി ദിലീപ് നൽകിയ ഹർജി ഇന്നുപരിഗണിക്കുമ്പോൾ കോടതി ആദ്യം ഉത്തരം തേടുന്നത് ഈ ചോദ്യങ്ങൾക്ക്: രേഖയാണെന്നും പ്രതിക്ക് അർഹതയുണ്ടെന്നും ദിലീപിന് വേണ്ടി വാദിച്ച് സുപ്രീം കോടതിയിലെ മുതിർന്ന അഭിഭാഷകനും മുൻ അറ്റോർണി ജനറലുമായ മുകുൾ രോഹ്തഗി\nDecember 12, 2018 | 08:30 AM IST | Permalink\nന്യൂഡൽഹി; നടി ആക്രമിക്കപ്പട്ട കേസിലെ മുഖ്യ തെളിവായ മെമ്മറി കാർഡ് രേഖയാണോ തൊണ്ടിമുതലാണോ എന്നതാണോ പ്രധാന തർക്കവിഷയമെന്ന് സുപ്രീംകോടതി കഴിഞ്ഞ ദിവസം വ്യക്തമാക്കിയിരുന്നു. മെമ്മറി കാർഡ് ആവശ്യപ്പെട്ട് നടൻ ദിലീപ് നൽകിയ ഹർജി കോടതി ഇന്നു വീണ്ടും പരിഗണിക്കും. മെമ്മറി കാർഡ് രേഖയാണോ തൊണ്ടിമുതലാണോയെന്നത് വിശദമായി ഇന്നു പരിശോധിക്കാമെന്ന് ജസ്റ്റിസ് എ.എം. ഖാൻവിൽക്കർ അധ്യക്ഷനായ ബെഞ്ച് പറഞ്ഞു.\nനടിയെ ആക്രമിച്ച കേസ്: ദൃശ്യങ്ങൾ അടങ്ങിയ മെമ്മറി കാർഡിന്റെ സ്വഭാവമെന്ത്? കേസിന്റെ ഭാഗമായ രേഖയോ തൊണ്ടിമുതലോ? കേസിന്റെ ഭാഗമായ രേഖയെങ്കിൽ ദിലീപിന് കൈമാറണോ എന്ന് തീരുമാനമെടുക്കേണ്ടത് വിചാരണ കോടതി; മാനദണ്ഡങ്ങൾ ജില്ലാ ജഡ്ജിക്ക് തീരുമാനിക്കാം; മെമ്മറി കാർഡിന്റെ പകർപ്പ് തേടിയുള്ള ഹർജിയിൽ എല്ലാവശങ്ങളും പരിശോധിച്ച് മറുപടി വേണമെന്ന് സുപ്രീംകോടതി; മറുപടി വെള്ളിയാഴ്ച അറിയിക്കാമെന്ന് സംസ്ഥാന സർക്കാർ\nമെമ്മറി കാർഡ് പ്രതികളിൽ നിന്നും കണ്ടെടുത്ത തൊണ്ടി മുതൽ ആണെന്നും അത് പ്രതിയായ ദിലീപിന് കൈമാറാൻ കഴിയില്ലെന്നും സംസ്ഥാന സർക്കാർ നിലപാട് എടുത്തു. വിഷയത്തിൽ വിശദമായി വാദം കേൾക്കാമെന്ന് ജസ്റ്റിസ് എഎം ഖാൻവിൽക്കർ അധ്യക്ഷനായ ബെഞ്ച് പറഞ്ഞു.കേസിൽ തനിക്കെതിരെ പൊലീസ് സമർപ്പിച്ച ദൃശ്യങ്ങളിൽ എഡിറ്റിങ് നടന്നിട്ടുണ്ടെന്നും പകർപ്പ് ലഭിച്ചാൽ നിരപരാധിത്വം തെളിയിക്കാൻ സാധിക്കുമെന്നുമാണ് ദിലീപിന്റ വാദം. ഇരയുടെ സ്വകാര്യതയെ ബാധിക്കുന്നതിനാൽ മെമ്മറി കാർഡ് ഉൾപ്പൈടയുള്ള രേഖകൾ പ്രതിക്ക് കൈമാറാൻ കഴിയില്ലെന്ന് ഹൈക്കോടതി ഉത്തരവിട്ടിരുന്നു. ഇതെ തുടർന്നാണ് ദിലീപ് സുപ്രീംകോടതിയെ സമീപിച്ചത്.\nമെമ്മറി കാർഡ് തെളിവു നിയമപ്രകാരം രേഖയുടെ ഗണത്തിൽ പെടുന്നതാണെന്നും ക്രിമിനൽ നടപടി ചട്ടപ്രകാരം അതിന്റെ പകർപ്പിന് ഹർജിക്കാരന് അവകാശമുണ്ടെന്നും ദിലിപീനുവേണ്ടി മുകുൾ റോഹത്ഗി വാദിച്ചു. മെമ്മറി കാർഡ് തൊണ്ടിമുതലിന്റെ ഗണത്തിൽ പെടുന്നതാണെന്നും ഹർജിക്കാരനു നൽകാനാവില്ലെന്നും സർക്കാരിനുവേണ്ടി ഹരേൻ പി.റാവൽ വാദിച്ചു. മെമ്മറി കാർഡ്, കേസിലെ തൊണ്ടിതന്നെയാണെന്നും തെളിവായി മാത്രം പരിഗണിക്കാവുന്ന രേഖയല്ലെന്നും വിലയിരുത്തിയാണു ദിലീപിന്റെ ഹർജി ഹൈക്കോടതി തള്ളിയത്.\nമെമ്മറി കാർഡ് രേഖയല്ലെന്നും നൽകിയാൽ ദുരുപയോഗം ചെയ്യാൻ സാധ്യത ഉണ്ടെന്നുമുള്ള ഹൈക്കോടതി വിധി പ്രസക്തമല്ലേയെന്ന് കേസിന്റെ പ്രാഥമിക വാദത്തിനിടെ സുപ്രീം കോടതി ആരാഞ്ഞിരുന്നു. എന്നാൽ താൻ നിരപരാധിയാണെന്നും മെമ്മറി കാർഡിലെ ദൃശ്യങ്ങൾ എഡിറ്റ് ചെയ്തതാണെന്നും ദിലീപ് വാദിച്ചു. കാർഡ് കിട്ടിയാൽ പൊലീസ് കേസ് വ്യാജമാണെന്ന് തെളിയിക്കുമെന്നും ദിലീപിന് വേണ്ടി ഹാജരായ മുൻ അറ്റോർണി ജനറൽ മുകുൾ റോഹ്തഗി വാദിച്ചു.\nനടിയെ ആക്രമിച്ച കേസുമായി ബന്ധപ്പെട്ട രേഖകൾ ലഭിക്കാൻ ദിലീപിന് അവകാശമുണ്ടെന്ന് മുകുൾ രോഹ്തഗി വാദിച്ചു. ദൃശ്യങ്ങളുടെ പകർപ്പ് എങ്ങനെ നൽകാനാകുമെന്ന് ജസ്റ്റിസ് ഹേമന്ദ് ഗുപ്ത ചോദിച്ചു. ഇ മെയിൽ ആണെങ്കിൽ പ്രിന്റ് എടുക്കാം. ദൃശ്യങ്ങൾ എങ്ങനെ പ്രിന്റ് എടുക്കുമെന്ന് കോടതി ചോദിച്ചു. സിആർപിസി 207 പ്രകാരം മെമ്മറി കാർഡിന്റെ പകർപ്പ് നൽകാനാകുമോയെന്ന് പരിശോധിക്കേണ്ടതുണ്ടെന്ന് രോഹ്തഗി മറുപടി നൽകി. മെമ്മറികാർഡ് രേഖയല്ലെ, അത് പുറത്തുവിട്ടാൽ ഇരയുടെ സ്വകാര്യതയെ ബാധിക്കുമെന്ന് ഹൈക്കോടതി പറഞ്ഞത് സുപ്രീം കോടതി ചൂണ്ടിക്കാട്ടി. മെമ്മറി കാർഡ് രേഖയാണെന്ന് കരുതിയാലും അതിന്റെ സെൻസിറ്റീവ് സ്വഭാവം പരിഗണിക്കുമ്പോൾ നൽകാൻ ആകില്ലെന്ന ഹൈക്കോടതി തീർപ്പ് ശരിയല്ലേയെന്നും കോടതി ചോദിച്ചു.\nമെമ്മറി കാർഡിലെ ദൃശ്യങ്ങൾ എഡിറ്റ് ചെയ്തതാണ്. ഏഴോളം ദൃശ്യങ്ങൾ ഒരുമിപ്പിച്ചതാണ് കാർഡിലുള്ളത്. മെമ്മറി കാർഡ് നൽകാതിരിക്കാൻ പറഞ്ഞ വാദങ്ങൾ അപ്രസക്തമാണ് തുടങ്ങിയ വാദങ്ങളാണ് രോഹ്ത്തഗി ഉന്നയിച്ചത്. മെമ്മറി കാർഡ് പൊലീസ് റിപ്പോർട്ടിന്റെ ഭാഗമാണോയെന്ന് കോടതി ചോദിച്ചു. അതേയെന്നായിരുന്നു മുകുൾ രോഹ്തഗിയുടെ മറുപടി. മെമ്മറി കാർഡ് രേഖയല്ലെന്ന കാര്യം അപ്പോൾ ജസ്റ്റിസ് ഹേമന്ദ് ഗുപ്ത ആവർത്തിച്ചു. ഭാഗമാണെന്നാണ് റോഹ്തഗി മറുപടി നൽകിയത്. പൊലീസ് രേഖയിൽ ഈ വസ്തു മെറ്റീരിയൽ ആയാണോ രേഖയായാണോ നിർവചിച്ചിരിക്കുന്നതെന്ന് കോടതി ചോദിച്ചു. പൊലീസ് റിപ്പോർട്ടിന്റെ ഭാഗമായ രേഖയാണ് മെമ്മറി കാർഡെങ്കിൽ മറ്റുബുദ്ധിമുട്ടുകൾ ഇല്ലെന്നും ജസ്റ്റിസ് എ.എം. ഖാൻവിൽക്കർ പറഞ്ഞു.\nമെമ്മറി കാർഡിലെ ദൃശ്യങ്ങൾ ലഭിച്ചാൽ പ്രോസിക്യൂഷൻ കേസ് വ്യാജമെന്ന് തെളിയിക്കാമെന്ന് റോഹ്തഗി പറഞ്ഞു. പൊലീസ് റിപ്പോർട്ടിൽ രേഖയായി മെമ്മറി കാർഡ് ചേർത്തിട്ടില്ലെങ്കിൽ അത് രേഖയെന്ന് പരിഗണിച്ച് സിആർപിസി പ്രകാരം നൽകാനാകില്ലെന്ന് കോടതി. മെമ്മറി കാർഡ് ലഭിക്കാൻ നിയമപ്രകാരം അർഹതയുണ്ടെന്ന് തെളിയിക്കാമെന്ന് രോഹ്തഗി കോടതിയെ അറിയിച്ചു.\nഅതേസമയം ദിലീപിന്റെ ആവശ്യത്തെ സംസ്ഥാന സർക്കാർ എതിർത്തു. മെമ്മറി കാർഡ് മെറ്റീരിയൽ ആയാണ് പരിഗണിച്ചതെന്നും അതിനാൽ അത് നൽകാൻ ആകില്ലെന്നും സർക്കാരിന് വേണ്ടി ഹാജരായ അഭിഭാഷകൻ വാദിച്ചു. മെമ്മറി കാർഡിലെ ദൃശ്യങ്ങൾ പ്രതിക്ക് കണ്ടു പരിശോധിക്കാം. കോപ്പി നൽകാൻ കഴിയില്ല. ഗുരുതരമായ കേസ് ആണെന്നും സംസ്ഥാന സർക്കാർ വാദിച്ചു. ഇതോടെയാണ് മെമ്മറി കാർഡ് കേസിൽ എന്തുതെളിവായാണ് പരിഗണിച്ചതെന്ന് പരിശോധിക്കാൻ കോടതി തീരുമാനിച്ചത്. ഐടി. നിയമം അടക്കം പ്രതിക്ക് മെമ്മറികാർഡിന്റെ പകർപ്പ് നൽകാൻ സാധിക്കുമോയെന്ന് പരിശോധിക്കും.


thenmala danger fishing പുഴയിലേക്ക് എടുത്ത് ചാടി യുവാക്കൾ\nഡാം തുറന്നതിന് പിന്നാലെ ഒഴുകിയെത്തിയത് ഭീമൻ മീനുകൾ; പുഴയിലേക്ക് എടുത്ത് ചാടി യുവാക്കൾ\nഡാമിന്റെ ഷട്ടർ തുറന്നതിന് പിന്നാലെ ഒഴുകിയെത്തിയ മീനുകളെ പിടികൂടാൻ പുഴയിലേക്ക് എടുത്ത് ചാടി യുവാക്കളുടെ സാഹസികത. കൊല്ലം തെന്മല ഡാം തുറന്നപ്പോഴാണ് യുവാക്കളുടെ സാഹസികത. കുത്തിയൊഴുകിയ വെള്ളത്തിലേക്കാണ് അപകട സാധ്യത നിലനിൽക്കെ യുവാക്കൾ എടുത്തു ചാടിയത്. ഇത് സംബന്ധിച്ച് പൊലീസിന്റെ മുന്നറിയിപ്പ് നിലനിൽക്കെയാണ് ഇത് വകവെയ്ക്കാതെ യുവാക്കളുടെ മീൻ പിടുത്തം.\nതിരുവനന്തപുരം-ചെങ്കോട്ട പാതയിലെ പാലത്തിൽ നിന്നാണ് യുവാക്കൾ വെള്ളത്തിലേക്ക് ചാടുന്നത്. കലങ്ങി ഒഴുകിയെത്തുന്ന പുഴക്കാഴ്ച ഭയാനകമാണ്. ഇതൊന്നും വകവയ്ക്കാതെയാണ് ഒഴുകിയെത്തിയ മീനുകളെ പിടികൂടാൻ യുവാക്കളുടെ സാഹസികത. മീനുകളെ പിടിച്ചതിന് ശേഷം നീന്തി കരയ്ക്കു കയറുകയാണ് ചെയ്തത്. കുത്തൊഴുക്കിൽപ്പെട്ടാൽ ജീവൻവരെ നഷ്ടപ്പെടാനുള്ള സാധ്യതയുണ്ട്.\nഅപകടകരമായ മീൻ പിടുത്തവുമായി ബന്ധപ്പെട്ട് ഫേസ്ബുക്കിലൂടെയായിരുന്നു കേരള പൊലീസിന്റെ മുന്നറിയിപ്പ്. ഡാം തുറന്നുവിടുമ്പോൾ ഒഴുകി വരുന്ന മീനുകളെ പിടിക്കാൻ പുഴയിലേക്ക് ചാടുന്ന അപകടകരമായ പ്രവണത ശ്രദ്ധയിൽപ്പെട്ടിട്ടുണ്ടെന്ന് പൊലീസ് പറഞ്ഞു. ഒരു വിഡിയോയും പൊലീസ് പങ്കുവച്ചിരുന്നു.\nStory Highlights : thenmala danger fishing\nRead more on: fishing


വിവാഹാലോചന | muslimpath\nഅനുയോജ്യനായ വരനെ കണ്ടെത്തിയാല് പിന്നെ വിവാഹാന്വേഷണത്തിന് സൗകര്യമായി. സാധാരണഗതിയില് ഇസ്ലാമിക ലോകത്താകെ നടപ്പുള്ളത് ഒരേ ശൈലിയാണ്.\nഅനുയോജ്യനായ വരനെ കണ്ടെത്താനുള്ള ശ്രമമാണ് അന്വേഷണത്തിന്റെ തുടക്കം. ഒരു ചെറുപ്പക്കാരനെക്കുറിച്ച് അവന് ഏറെക്കുറെ തന്റെ മകള്‍ക്ക് അനുയോജ്യനാകുമെന്ന് ബോധ്യപ്പെട്ടുകഴിഞ്ഞാല് പിന്നെ രക്ഷിതാക്കള് തമ്മില് കാര്യങ്ങള് ചര്‍ച്ച ചെയ്യുന്നു. പരസ്പരം അറിയാനും പ്രശ്നങ്ങളും പ്രയാസങ്ങളും നേരത്തെ മനസ്സിലാക്കാനും ഈ അന്വേഷണം സഹായകമാണ്.\nവരനെക്കുറിച്ചുള്ള പഠനമാണ് വിവാഹാന്വേഷണരംഗത്ത് നിര്‍ണ്ണായക വിഷയം. വരന്റെ സ്വഭാവം, വിദ്യാഭ്യാസം, മതബോധം, തൊഴില്, കുടുംബത്തിന്റെ മതബോധം, സാമൂഹിക നിലവാരം, ആദര്‍ശം, സാമ്പത്തിക സ്ഥിതി തുടങ്ങി ഒട്ടേറെ വിഷയങ്ങള് പെണ്‍കുട്ടിയുടെ കുടുംബത്തിന് അന്വേഷിച്ച് അറിയേണ്ടതുണ്ട്. തന്റെ പുത്രിക്ക് ഇയാള് അനുയോജ്യനാണോ. ഒരു നല്ല ദാമ്പത്യ ജീവിതത്തിന് ഈ ബന്ധം വഴിതെളിക്കുമോ എന്നൊക്കെ കിട്ടാവുന്ന എല്ലാ ഉറവിടങ്ങളിലും ചെന്ന് പഠിക്കണം. വരന്റെ കൂട്ടുകാര്, വരന്റെ നാട്ടിലെ പൊതുപ്രവര്‍ത്തകര്, പണ്ഡിതന്മാര് ആ നാട്ടില് തനിക്കുള്ള ബന്ധുക്കള്, കൂട്ടുകാര് എല്ലാവരെയും ഉപയോഗപ്പെടുത്താം. വരന്റെ സ്വഭാവം, മതബോധം, വിദ്യാഭ്യാസം, ആദര്‍ശം എന്നിവ വ്യക്തമായും നിര്‍ണ്ണിതമായും മനസ്സിലാക്കാന് അവിടത്തെ പള്ളിയിലെ ഖാള്വി, ഖത്ത്വീബ്, ഇമാം, മുദര്‍രിസ് എന്നിവരെയും ദീനി സംഘടനകളെയും അവലംബിക്കാവുന്നതാണ്. മതബോധമുള്ള ഒരു ചെറുപ്പക്കാരനെ അവിടത്തെ ഖത്ത്വീബും മുദര്‍രിസുമാരും സംഘടനാ പ്രവര്‍ത്തകരും അറിയാതിരിക്കില്ല.\nഅന്വേഷണം പൂര്‍ത്തിയായി തന്റെ പുത്രിക്ക് ചേര്‍ന്നവനാണെന്ന് ബോധ്യപ്പെട്ടാല് പിന്നെ വരന്റെ രക്ഷിതാക്കളുമായി ചര്‍ച്ച ചെയ്ത് കാര്യങ്ങള് തീരുമാനിക്കണം. ഹള്റത്ത് ഖദീജബീവി(റ) തിരുനബി(സ്വ)യെ വിവാഹം ആലോചിച്ചത് ഇവിടെ മാതൃകയാണ്. ഒരു സ്ത്രീ ഒരു പുരുഷനോടോ പുരുഷന് സ്ത്രീയോടോ നേരിട്ട് വിവാഹാന്വേഷണം നടത്തുന്നത് ഉചിതമല്ല. അങ്ങനെ സ്ത്രീ പുരുഷന്മാര് തമ്മില് പറഞ്ഞുറച്ചാല് തന്നെ രണ്ടുപേരുടേയും രക്ഷിതാക്കന്മാരെ ഇടപെടിക്കുകയും വിവാഹനിശ്ചയവും നിക്കാഹുമൊക്കെ അവര് മുഖേന നടക്കുകയും വേണം. കെട്ടുറപ്പുള്ള ഒരു കുടുംബജീവിതത്തിന് കുടുംബങ്ങളുടെ സഹകരണവും ഒത്താശയും കൂടാതെ പറ്റില്ല. സ്ത്രീക്കാണെങ്കില് ഒരു സാഹചര്യത്തിലും തന്റെ രക്ഷിതാവിന്റെ അറിവില്ലാതെ വിവാഹത്തിന് മുതിരാന് പാടില്ലതാനും. രക്ഷിതാവില് നിന്നല്ലാതെ നേരിട്ടു നിക്കാഹ് സ്വീകരിക്കാന് യാതൊരു വകുപ്പുമില്ലെന്ന കാര്യം ശ്രദ്ധേയമാണ്. അല് അമീനായ മുഹമ്മദ്(സ്വ)യുടെ സ്വഭാവഗുണങ്ങളും വ്യക്തിവിശുദ്ധിയും മനസ്സിലാക്കിയ ഖദീജ ബീവി(റ), നബി(സ്വ)യോട് നേരിട്ടു വിവാഹാഭ്യര്‍ത്ഥന നടത്തുകയായിരുന്നില്ല. നബി(സ്വ)യുടെ പിതൃവ്യനായ അബൂത്വാലിബിന്റെ അടുത്തേക്ക് ആളെ അയച്ച് അദ്ദേഹം ഖദീജ(റ)യുടെ രക്ഷിതാവായ പിതൃവ്യന് അംറുമായി ബന്ധപ്പെട്ടാണ് വിവാഹം നടന്നത്. ഇസ്ലാമിക നിയമങ്ങളൊന്നുമില്ലാത്ത ജാഹിലിയ്യാ സമുഹത്തില് പോലും ഖദീജയെ പോലെ പരമസ്വതന്ത്രയും സ്വയം പര്യാപ്തയുമായ ഒരു സ്ത്രീ തന്റെ വിവാഹത്തിന് തിരഞ്ഞെടുത്ത ശൈലി തന്നെയാണ് ഇസ്ലാമിക വിവാഹാന്വേഷണരീതി. ജാഹിലിയ്യാ കാലത്തെ മാന്യതയും കുലീനതയുമുള്ള കുടുംബങ്ങളും വ്യക്തികളും ഈ നല്ല മാതൃകയായിരുന്നു പിന്തുടര്‍ന്നത്. പുരോഗമനത്തിന്റെയും സ്വാതന്ത്രത്തിന്റെയും പേരില് കോളെജ് കാമ്പസിലും പാര്‍ക്കിലും കണ്ടുപരിചയപ്പെട്ടു പരസ്പരം വിവാഹമുറപ്പിക്കുന്നവര് അവസാനം നൈരാശ്യത്തിന്റെയും ആത്മസംഘര്‍ഷത്തിന്റെയും കയത്തില് മുങ്ങിച്ചാവുകയും കെട്ടിത്തൂങ്ങുകയുമാണ് ചെയ്യുന്നതെന്ന അനുഭവ യാഥാര്‍ത്ഥ്യം വിസ്മരിച്ചുകൂടാ.\nവിവാഹന്വേഷണം ഒരു ബാധ്യതയോ ഇടപാടോ അല്ല. കേവലമൊരു താല്‍പര്യപ്രകടനം മാത്രമാണ്. ഇഷ്ടപ്പെട്ട പെണ്‍കുട്ടിയെ വിവാഹം ചെയ്യാനാഗ്രഹമുണ്ടെന്നു അവളെയും രക്ഷിതാവിനെയും അറിയിക്കുക. അവരുടെ പ്രതികരണം കേള്‍ക്കുക. തടസ്സമില്ലെങ്കില്, തങ്ങളുടെ കക്ഷിക്ക് വിവാഹം ചെയ്തുകൊടുക്കാന് തയ്യാറാണെങ്കില് അതുമായി ബന്ധപ്പെട്ട മറ്റുകാര്യങ്ങള് ചെയ്യാനാവശ്യമായ നടപടികള് സ്വീകരിക്കുക. ഇതാണ് വിവാഹാന്വേഷണം കൊണ്ടുദ്ദേശിക്കുന്നത്.\nഇരുകക്ഷികളും ബന്ധത്തിന് ഏറെക്കുറെ അനുകൂലമാണെന്ന തീരുമാനമാണ് വിവാഹന്വേഷണത്തില് നിന്നുണ്ടാകേണ്ടത്. കുടുംബപരവും മതപരവും സാംസ്കാരികവും മറ്റുമായ പരിഗണനകളെ കുറിച്ചുള്ള പരസ്പര അന്വേഷണങ്ങള്‍ക്കും പഠനങ്ങള്‍ക്കും ശേഷം അനുകൂലമായ തീരുമാനമാണെങ്കില് അടുത്ത പടി പെണ്ണ് കാണലാണ്.\nഒരാള് അന്വേഷിച്ച് പരസ്പരം വാക്കുകൊടുത്ത സാഹചര്യത്തില് ആ സ്ത്രീയെ മറ്റൊരാള് അന്വേഷിക്കാന് പാടില്ല. ഒന്നാമത്തെയാള് തന്റെ തീരുമാനത്തില് നിന്നു പിന്‍മാറുകയോ ആ ബന്ധം വേണ്ടെന്നു വെക്കുകയോ ചെയ്ത ശേഷമേ മറ്റൊരാള്‍ക്ക് പുതിയ അന്വേഷണത്തിലേര്‍പ്പെടാന് പാടുള്ളൂ. അല്ലാതെയുള്ള അന്വേഷണം ഹറാമാണെന്നാണ് പണ്ഡിതന്മാരുടെ ഏകോപിതവിധി. ഒന്നാം കക്ഷി തീരുമാനിച്ചുറച്ച സ്ത്രീയെ മറ്റൊരാള് പുതിയ പ്രലോഭനങ്ങളൊ മറ്റോ നല്‍കി കല്യാണം കഴിക്കുന്നത് കുറ്റകരമാണ്. തിരുനബി(സ്വ) പറഞ്ഞു: തന്റെ സഹോദരന് വിറ്റതിന് നിങ്ങള് വിലപറയരുത്. തന്റെ സഹോദരന് വിവാഹമന്വേഷിച്ചവരില് നിങ്ങള് വിവാഹാന്വേഷണം നടത്തരുത്. പരസ്പരം ശത്രുതയും വൈരാഗ്യവുമുണ്ടാക്കുന്ന ഇത്തരം പ്രവൃത്തികള് സമൂഹത്തില് നിന്നും ഒഴിവാക്കുകയും സൗഹൃദാന്തരീക്ഷം സംജാതമാക്കുകയുമാണ് ഈ നിര്‍ദേശത്തിലൂടെ ഇസ്ലാം ചെയ്യുന്നത്.\nഅതേയവസരം അന്വേഷണങ്ങള് വന്ന് കൊണ്ടിരിക്കുന്നു. ഒന്നും ഉറപ്പിക്കുകയോ വാക്കു കൊടുക്കുകുയോ ചെയ്തിട്ടില്ല. ഈ സാഹചര്യത്തില് വിവാഹോന്വേഷണം നടത്തുന്നതിന് വിരോധമൊന്നുമില്ല. പക്ഷേ, ഹനഫീ നിയമപ്രകാരം ഇത് കറാഹത്താണ്. ഭൂരിപക്ഷപണ്ഡിതര് ഇതിനെ ന്യായീകരിച്ചുകൊണ്ട് ഫാത്ത്വിമ ബിന്‍ത്ഖൈസി (റ)ന്റെ സംഭവം ഉദ്ധരിക്കുന്നുണ്ട്.\nഫാത്ത്വിമബിന്‍ത് ഖൈസിനെ ഹള്റത്ത് മുആവിയ(റ), അബ്ദുജഹ്മബിന് ഹുദഫ, ഉസാമത് ബിന് സൈദ്(റ) എന്നിവര് വിവാഹാന്വേഷണം നടത്തി. അബൂഅംറ്ബിന് ഹഫ്സില് നിന്ന് വിവാഹമോചനം ചെയ്ത് ഇദ്ദ കഴിഞ്ഞിരിക്കുകയായിരുന്നു ഫാത്വിമാ ബിന്‍ത്ഖൈസ്.\nഈ കല്യാണാലോചനകളുടെ വിവരം തിരുനബി(സ്വ)യുടെ ശ്രദ്ധയില് പെടുത്തിയപ്പോള് നബി(സ്വ) പറഞ്ഞു: അബൂജഹ്മ വടി താഴെവെക്കില്ല. (ഭാര്യയെ തല്ലുന്ന സ്വഭാവക്കാരനാണ്) മുആവിയയാണെങ്കില് പരമദരിദ്രനുമാണ്. നീ ഉസാമത്ബിന് സൈദിനെ വിവാഹം ചെയ്യുക. ഈ അടിസ്ഥാനത്തില് ഒന്നിലധികം ആളുകള് ഒരു സ്ത്രീയെ വിവാഹാന്വേഷണം നടത്തുന്നതിനു വിരോധമില്ല എന്നു ഗ്രഹിക്കാം. പക്ഷേ, ഒരാള് അന്വേഷിക്കുന്ന വിവരം അറിഞ്ഞാല് അയാളുടെ അന്വേഷണം കഴിഞ്ഞശേഷമേ മറ്റൊരാള് അന്വേഷിക്കാവൂ. ഇതാണ് പരസ്പര സ്നേഹത്തിനും സാമൂഹിക ഭദ്രതയ്ക്കും നല്ലത്.\nമതപരമായ വിലക്കില്ലാത്ത എല്ലാ സ്ത്രീകളെയും അന്വേഷിക്കാം. പക്ഷേ, വിവാഹബന്ധം നിഷിദ്ധമായ കുടുംബാംഗങ്ങള്, അന്യന്റെ ഭാര്യ, അന്യന്റെ ത്വലാഖില് ഇദ്ദ ഇരിക്കുന്നവള് തുടങ്ങിയവരെ വിവാഹാലോചന നടത്തുന്നത് ഹറാമാണ്.\nഇദ്ദ അനുഷ്ടിക്കുന്ന സ്ത്രീയെ ഒരാള് വിവാഹാലോചന നടത്തുകയം വിവാഹം ചെയ്യുകയും ചെയ്താല് ഈ നിക്കാഹ് അസാധുവാണ്. വിവാഹം കേന്‍സല് ചെയ്യുകയും അവര് തമ്മില് വേര്‍പിരിയുകയും വേണം. സ്വയം വേര്‍പിരിയുന്നില്ലെങ്കില് കോടതി വേര്‍പെടുത്തണമെന്നാണ് നിയമം. ഇവര് ലൈംഗികബന്ധത്തില് ഏര്‍പ്പെട്ടിട്ടുണ്ടെങ്കില് അതിന്റെ ഇദ്ദ കൂടി കഴിഞ്ഞേ അവള്‍ക്കു മറ്റൊരാളുമായി നിക്കാഹ് ചെയ്യാന് പാടുള്ളൂ. അതേ സമയം അസാധു വിവാഹത്തില് വേര്‍പെടുത്തപ്പെട്ട വ്യക്തിക്ക് ഇദ്ദ കഴിഞ്ഞ ശേഷം ഈ സ്ത്രീയെ വീണ്ടും വിവാഹന്വേഷണം നടത്തി നിക്കാഹ് ചെയ്യാമോ എന്ന വിഷയത്തില് പണ്ഡിതര് വ്യത്യസ്താഭിപ്രായക്കാരാണ്. ആവാമെന്നാണ് ഇമാം ശാഫിഈ, അബൂഹനീഫ(റ) എന്നിവര് അഭിപ്രായപ്പെട്ടത്. അതേ സമയം ഈ സ്ത്രീയുമായി ലൈംഗികബന്ധത്തിലേര്‍പ്പെട്ട പുരുഷന് ഇനി ഒരിക്കലും വിവാഹം ചെയ്യാന് പാടില്ലെന്നാണ് മാലിക്, അഹമദ് (റ) തുടങ്ങിയവര് പറയുന്നത്.


ആഭരണ ഫാക്റ്ററിയില് നിന്ന് 200 ഇന്‍ഡ്യന് കുട്ടികളെ മോചിപ്പിച്ചു – നേരിടം\nആഭരണ ഫാക്റ്ററിയില് നിന്ന് 200 ഇന്‍ഡ്യന് കുട്ടികളെ മോചിപ്പിച്ചു\nഹൈദരാബാദിലെ ആഭരണ ഫാക്റ്ററിയില് നിന്ന് 200 ന് അടുത്ത് കുട്ടികളെ, ചിലര്‍ക്ക് 8 വയസാണ് പ്രായം, മോചിപ്പിച്ചു എന്ന് പോലീസ് പറയുന്നു. 8 നും 14 നും ഇടക്ക് പ്രായമുള്ളവരാണ് ഈ കുട്ടികള്. ബീഹാര്, പശ്ഛിമ ബംഗാള്, ആസാം എന്നിവിടങ്ങളില് നിന്നുള്ളവരാണ് ഇവര്. ബാലവേലക്കെതിരേയും കാണാതായ കുട്ടികളെ കണ്ടെത്തുകയും ചെയ്യുന്ന “Operation Smile” എന്ന സന്നദ്ധയും ഈ ശ്രമത്തില് പങ്കെടുത്തു.\nഹൈദരാബാദില് നിന്ന് തന്നെ ഒരുമാസം മുമ്പ് മറ്റൊരു ഫാക്റ്ററിയില് നിന്ന് 200 കുട്ടികളെ മോചിപ്പിച്ചിരുന്നു. അവരും 14 വയസിന് താഴെ പ്രായമുള്ളവരാണ്. 2015 ന് ശേഷം 2,000 ല് അധികം കുട്ടികളെ ഇങ്ങനെ മോചിപ്പിച്ചിട്ടുണ്ട്.5നും 17 നും ഇടക്ക് പ്രായമുള്ള 57 ലക്ഷം ഇന്‍ഡ്യന് കുട്ടികള് ബാലവേല ചെയ്യുന്നു എന്ന് 2015 ലെ International Labour Organization റിപ്പോര്‍ട്ടില് പറയുന്നു. ലോകം മൊത്തം 16.8 കോടി കുട്ടികളാണ് ബാലവേല ചെയ്യുന്നത്.\nTagged ഇന്‍ഡ്യ, ബാലവേല, വാര്‍ത്ത\nPrevious Post വമ്പന് ബിസിനസ് ജനാധിപത്യത്തില്\nNext Post മിലേനിയല്‍സ് തകരുമ്പോള് ലോകത്തെ സമ്പന്ന 1% ക്കാര് ലോകത്തെ മൊത്തം സമ്പത്തിന്റെ പകുതി പൂഴ്ത്തിവെച്ചിരിക്കുന്നു


കോവിഡ് വാക്സിനുകൾ ഒരുങ്ങുന്നു, ഇന്ത്യയുടെ വാക്സിൻ വിതരണ പദ്ധതി ഇങ്ങനെ | Newsthen l The news interactive\nWeb Desk 09 December 2020 No Comments Covid vaccine plan of India\nഡ്രഗ് കൺട്രോളർ ജനറൽ ഇന്ത്യയുടെ പരിഗണനയിൽ നിലവിൽ നിരവധി വാക്സിനുകൾ ഉണ്ട്. 30 കോടി ജനങ്ങൾക്കാണ് ആദ്യഘട്ടത്തിൽ വാക്സിൻ വിതരണം ചെയ്യാൻ വേണ്ടി ആലോചിക്കുന്നത്.\nസിറം ഇൻസ്റ്റിറ്റ്യൂട്ടിന്റെ കോവിഷീൽഡ് വാക്‌സിൻ അടിയന്തര വിതരണത്തിനായി അപേക്ഷ സമർപ്പിച്ചിട്ടുണ്ട്. ഭാരത് ബയോടെക്കിന്റെ കൊവാക്സിനും അപേക്ഷ സമർപ്പിച്ച് കാത്തിരിക്കുകയാണ്.\nകാഡില ഹെൽത്ത്കെയർ വാക്സിൻ രണ്ടാം ഘട്ട പരീക്ഷണത്തിലാണ്. ഇന്ത്യയിലെ ഡോക്ടർ റെഡ്‌ഡിസ് ലാബുമായി സഹകരണത്തിൽ ഏർപ്പെട്ടിരിക്കുന്ന റഷ്യൻ വാക്സിൻ സ്പുട്നിക് ഫൈവിന്റെ മൂന്നാം ഘട്ട പരീക്ഷണം അടുത്തയാഴ്ച തുടങ്ങും.നോവ വാക്സുമായി സഹകരിച്ച് സീറം ഇൻസ്റ്റിറ്റ്യൂട്ട് പുറത്തിറങ്ങാനിരിക്കുന്ന വാക്സിനും മൂന്നാം ഘട്ട പരീക്ഷണത്തിലാണ്. ഹൈദരാബാദിലെ ബയോളജിക്കൽ ഇ ലിമിറ്റഡ് പുറത്തിറക്കുന്ന വാക്സിൻ ഒന്നും രണ്ടും പരീക്ഷണങ്ങൾ ആരംഭിച്ചുകഴിഞ്ഞു. തോമസ് ജഫേഴ്സൺ യൂണിവേഴ്സിറ്റിയുമായി സഹകരിച്ച് ഭാരത് ബയോടെക്ക് പുറത്തിറക്കാനിരിക്കുന്ന വാക്സിൻ പ്രാഥമിക ഘട്ടത്തിൽ ആണ്. അർബിന്ദോ ഫാർമയുടെ വാക്സിനും പരീക്ഷണഘട്ടത്തിലാണ്.\nസമ്പൂർണ്ണ വാക്സിനൈസേഷന് ഒരു കൊല്ലം വേണ്ടിവരും എന്നാണ് കണക്ക്.ആധുനിക സാങ്കേതിക സംവിധാനങ്ങളുടെ സഹായത്തോടെ ആകും വിതരണം. യൂണിവേഴ്സൽ ഹെൽത്ത് ഇമ്മ്യൂണൈസേഷൻ പ്രോഗ്രാമിന്റെ ഭാഗമായി കുട്ടികൾക്കും ഗർഭിണികൾക്കുള്ള 13 വാക്സിനുകളുടെ വിതരണം മുടക്കില്ല.\nലോക്സഭാ -നിയമസഭാ തിരഞ്ഞെടുപ്പുകളുടെയും വിവിധ പ്രതിരോധ പദ്ധതികളുടെയും അനുഭവം വാക്സിൻ വിതരണത്തിന് കരുത്താവുമെന്നാണ് സർക്കാർ കരുതുന്നത്.\nആർക്കൊക്കെയാണ് പ്രാഥമികഘട്ടത്തിൽ വാക്സിൻ നൽകുന്നത് എന്ന് നോക്കാം.. പൊതു -സ്വകാര്യ മേഖലയിലുള്ള ഒരു കോടി ആരോഗ്യപ്രവർത്തകർക്ക്. രണ്ടു കോടിയോളം വരുന്ന പൊലീസ് അടക്കമുള്ള പ്രതിരോധ പദ്ധതികളുടെ മുന്നണി പോരാളികൾക്ക്. 50 വയസ്സിനു മുകളിലുള്ളർക്കും ആരോഗ്യ പ്രശ്നങ്ങൾ ഉള്ള 50 വയസിന് താഴെയുള്ളവർക്കും. ഇവരുടെ സംഖ്യ 27 കോടിയോളം വരും.\nപൊതു-സ്വകാര്യ മേഖലയിലുള്ള ആരോഗ്യ പ്രസ്ഥാനങ്ങളിൽ നിന്നാണ് സർക്കാർ വിവരങ്ങൾ ശേഖരിക്കുന്നത്. കൊ വിൻ എന്ന ഡിജിറ്റൽ പ്ലാറ്റ്ഫോമിലാണ് ഡാറ്റ അപ്ലോഡ് ചെയ്യുന്നത്. ഇതിന് വിവിധ തലങ്ങളിലുള്ള പരിശോധന ഉണ്ടായിരിക്കും.\nകേന്ദ്ര വിദഗ്ധ സമിതിയുടെ മേൽനോട്ടത്തിൽ സംസ്ഥാനതല സ്റ്റീയറിങ് കമ്മിറ്റികളുടെ സഹായത്തോടെ സംസ്ഥാനങ്ങളാണ് വാക്സിൻ പദ്ധതി നടപ്പാക്കുക. ചീഫ് സെക്രട്ടറിയും ആരോഗ്യവകുപ്പ് സെക്രട്ടറി നയിക്കുന്ന ഒരു ടീമിന് ആയിരിക്കും ഇതിന്റെ നടത്തിപ്പ് ചുമതല. വാക്സിനേഷൻ പ്രക്രിയ ആരംഭിച്ചുകഴിഞ്ഞാൽ സംസ്ഥാനത്ത് 24 മണിക്കൂറും പ്രവർത്തിക്കുന്ന കണ്ട്രോൾ റൂം നിലവിൽ വരും. ജില്ലാതല കമ്മിറ്റികൾക്ക് നേതൃത്വം നൽകുന്നത് കളക്ടർമാർ ആയിരിക്കും. മുംബൈ പോലുള്ള വലിയ മുൻസിപ്പൽ കോർപ്പറേഷനുകളുടെ ചുമതല പ്രത്യേക ടാസ്ക് ഫോഴ്സിനു ആയിരിക്കും. ബ്ലോക്ക് തലത്തിലും ഇങ്ങനെ ഒരു സംവിധാനം ഉണ്ടായിരിക്കും. ബ്ലോക്ക് തല യോഗങ്ങൾ ഡിസംബർ 15ന് തുടങ്ങും.\n85,634 ശീതീകരണ സംവിധാനങ്ങൾ രാജ്യത്തുണ്ട്. വാക്സിനു ചൂട് ഒരു പ്രശ്നം ആകയാൽ ഇവ ഉപയോഗിച്ചായിരിക്കും വിതരണം. കൊ വിൻ ആപ്പ് ഡൗൺലോഡ് ചെയ്യാൻ നിർദ്ദേശിക്കുകയും വിവരശേഖരണം അതിലൂടെ നടത്തുകയും ചെയ്യും. വാക്സിൻ എടുത്തയാൾക്ക് സർട്ടിഫിക്കറ്റും നൽകും.\nPrevious Previous post: തമിഴ്താരം ശരത്കുമാറിന് കോവിഡ്\nNext Next post: ഇന്ത്യൻ വിക്കറ്റ്കീപ്പർ പാർഥിവ് പട്ടേൽ ക്രിക്കറ്റിൽ നിന്ന് വിരമിച്ചു


ലയണൽ മെസ്സി പിഎസ്ജിയിലേക്ക്...; ഇതിൽ എന്തെങ്കിലും വാസ്തവമുണ്ടോ? | Lionel Messi to PSG? | Manorama News\nബാർസ വിട്ട് മെസ്സി പിഎസ്ജിയിലേക്ക്? ഇതിൽ എന്തെങ്കിലും വാസ്തവമുണ്ടോ?\nസുനീഷ് തോമസ് April 29, 2021 11:21 PM IST\nലയണൽ മെസ്സി (ഫയൽ ചിത്രം)\nമെസ്സി മകനൊപ്പം വോട്ട് ചെയ്യാൻ വന്നു. അദ്ദേഹം ബാർസിലോനയെ സ്നേഹിക്കുന്നതിനു വേറെന്തു തെളിവു വേണം? സ്പാനിഷ് ക്ലബ് ബാർസിലോനയുടെ പുതിയ പ്രസിഡന്റ് ജോൻ ലാപോർട്ട അടുത്തയിടെ ആരാധകരെ ആവേശം കൊള്ളിച്ച പ്രസംഗത്തിലാണ് ഇങ്ങനെ പറ‍ഞ്ഞത്. മെസ്സിയുമായുള്ള പ്രശ്നങ്ങളിൽ തുടങ്ങി ക്ലബ്ബിനൊന്നാകെ വെറുക്കപ്പെട്ടവനായി കളമൊഴിഞ്ഞ പഴയ പ്രസിഡന്റ് ജോസഫ് മരിയ ബർതോമ്യുവിനു പകരം ചുമതലയേറ്റ സമയത്തായിരുന്നു ബാർസ തിരഞ്ഞെടുപ്പിനു മെസ്സി വോട്ടു ചെയ്യാൻ വന്നതിനെക്കുറിച്ചു ലാപോർട്ടയുടെ പ്രതികരണം.\nമെസ്സിയെ ക്ലബ് വിടാതെ കാക്കുമെന്ന് ആരാധകരെ വിശ്വസിപ്പിച്ച് 54% വോട്ടുകൾ നേടി അധികാരം പിടിച്ച ലാപോർട്ടയ്ക്കു പക്ഷേ വാക്കുപാലിക്കാൻ കഴിഞ്ഞേക്കില്ലെന്നാണു സൂചനകൾ. ഈ സീസൺ കഴിയുന്നതോടെ ബാർസയുമായുള്ള കരാർ കാലാവധി അവസാനിക്കുന്ന സൂപ്പർ താരം ലയണൽ മെസ്സി ഫ്രഞ്ച് ക്ലബ് പിഎസ്ജിയിലേക്കു ചേക്കേറിയേക്കുമെന്നാണ് റിപ്പോർട്ട്.2വർഷത്തേക്കു വൻതുകയാണു പിഎസ്ജി മെസ്സിക്കു വാഗ്ദാനം ചെയ്തിരുന്നതെന്ന് മാർസെലോ ബെച്‌ലർ എന്ന സ്പോർട്സ് ലേഖകനാണ് ആദ്യം പുറത്തുപറഞ്ഞത്.\nഈ ബെച്‌ലർ നിസ്സാരകക്ഷിയല്ല. ബ്രസീൽ താരം നെയ്മർ മില്യൺഡോളർ ബേബിയായി ബാർസയിൽ നിറ‍ഞ്ഞു കളിക്കുന്ന കാലത്ത് താരം പിഎസ്ജിയിലേക്കു പോകുമെന്ന് ആദ്യം റിപ്പോർട്ടു ചെയ്തയാളാണ്. ബെച്‌ലറുടെ വാർത്ത വായിച്ചവരിലേറെയും അതു വിശ്വസിച്ചില്ലെന്നു മാത്രമല്ല, ഒരിക്കലും നടക്കില്ലെന്നുറപ്പിക്കുകയും ചെയ്തു. താരതമ്യേന റേറ്റിങ് കുറഞ്ഞ ഫ്രഞ്ച് ലീഗിലേക്ക് ഒന്നാംനിര താരമായ നെയ്മർ പോകില്ലെന്നായിരുന്നു സകലരുടെയും വിചാരം. പക്ഷേ, എല്ലാവരെയും അതിശയിപ്പിച്ച് നെയ്മർ ബാർസ വിട്ടു; പിഎസ്ജി താരമായി തുടരുകയും ചെയ്യുന്നു.\nഅതേ സ്പോർട്സ് ലേഖകൻ വേറൊരു സ്കൂപ്പുമായി വരുന്നതിന്റെ പ്രാധാന്യം ചില്ലറയല്ല. മെസ്സിക്കു നൽകിയ2വർഷത്തെ കരാറിൽ, ആവശ്യമെങ്കിൽ ഒരു വർഷം കൂടി നീട്ടാമെന്ന വ്യവസ്ഥയുമുണ്ടെന്ന് ബെച്‌ലറെ ഉദ്ധരിച്ചു സ്പാനിഷ് മാധ്യമമായ മാർകയും റിപ്പോർട്ട് ചെയ്തു. മറ്റൊരു ക്ലബ്ബിനും നൽകാൻ കഴിയാത്തത്ര ‘വലിയ വാഗ്ദാനം’ പിഎസ്ജി മെസ്സിക്കു നൽകിക്കഴിഞ്ഞത്രേ. എന്നാൽ, ഇപ്പോൾ സ്പാനിഷ് ലാ ലിഗ കിരീടത്തെക്കുറിച്ചു മാത്രം ചിന്തിക്കുന്ന മെസ്സി അതിനു ശേഷം തീരുമാനമെടുക്കാമെന്ന നിലപാടിലാണ്. ബാർസിലോന ക്ലബ്ബിൽ തുടരാൻ മെസ്സിക്കു താൽപര്യമില്ലെന്നാണു സൂചനകൾ. മെസ്സിയെ പിടിച്ചു നിർത്താൻ എന്തു വാഗ്ദാനമാണു നൽകേണ്ടതെന്ന കാര്യത്തിൽ ബാർസ അധികൃതർക്കും നിശ്ചയമില്ലെന്നു റിപ്പോർട്ട് പറയുന്നു.\nബാർസിലോനയുടെ ഫുട്ബോൾ അക്കാദമിയി‍ൽ ചേരാൻ കുടുംബത്തിനൊപ്പം ലയണൽ മെസ്സി സ്പെയിനിലേക്കു ചേക്കേറിയ കാലം മുതൽ അർജന്റീന താരവുമായി അടുപ്പവും പരിചയവുമുള്ളയാളാണ് ബാർസയുടെ ഇപ്പോഴത്തെ പ്രസിഡന്റ് ജോൻ ലാപോർട്ട. വൻ കടബാധ്യതയും ടീം നേരിടുന്ന മറ്റു പ്രതിസന്ധികളും ഉൾപ്പെടെ അനേകം തലവേദനകളാണു ലാപോർട്ടയ്ക്കു മുന്നിലുള്ളത്. ഇതിനിടെ, ചാംപ്യൻസ് ലീഗിനു ബദലായി യൂറോപ്യൻ സൂപ്പർ ലീഗുമായി (ഇഎസ്എൽ) വന്ന ബാർസ ഉൾപ്പെടെയുള്ള ടീമുകൾക്കു കാലിടറുകയും ചെയ്തു. പക്ഷേ സൂപ്പർ ലീഗിൽനിന്ന് ഇനിയും പിൻവാങ്ങാത്ത ടീമുകളിലൊന്നായി ബാർസ രംഗത്തുള്ളതിനു കാരണം ലാപോർട്ടയുടെ ഭാഷയിൽ ഇതേ സാമ്പത്തിക പ്രതിസന്ധി തന്നെയാണ്.\nമെസ്സിയെ ക്ലബ്ബി‍ൽ പിടിച്ചുനിർത്താൻ തനിക്കു കഴിയുമെന്നു വാഗ്ദാനം ചെയ്താണ് ലപോർട്ട പ്രചാരണം നടത്തിയത്. ആദ്യമായി പ്രസിഡന്റായപ്പോൾ ലപോ‍ർട്ട മുൻകയ്യെടുത്താണ് വേണ്ടത്ര പരിശീലന പരിചയമില്ലാതിരുന്നിട്ടും മുൻ ഹോളണ്ട് താരം കൂടിയായ ഫ്രാങ്ക് റൈക്കാഡിനെ കോച്ചായി നിയമിച്ചത്. ബ്രസീൽതാരം റൊണാൾഡിഞ്ഞോ, കാമറൂൺ താരം സാമുവൽ ഏറ്റു എന്നിവരെ ക്ലബ്ബിലെത്തിച്ച അദ്ദേഹം ബാർസ നഴ്സറിയിൽനിന്നു കാർലോസ് പുയോൾ, ചാവി ഹെർണാണ്ടസ് തുടങ്ങിയവരെയും കണ്ടെത്തി മികച്ച ടീമിനെ സൃഷ്ടിച്ചു. ഈ ബഹുമതികളെല്ലാമുണ്ടെങ്കിലും അർജന്റീന താരത്തിനു നൽകാൻ മാത്രം പണം ബാർസയുടെ ഖജനാവിൽ നിലവിൽ ഇല്ലെന്നതാണ് ലാപോർട്ടയുടെ തലവേദന. അതേസമയം, വാരിക്കോരി നൽകാൻ പണമുണ്ടെന്നതാണ് പിഎസ്ജിയുടെ പ്ലസ് പോയിന്റും.\nഎന്നാൽ, മെസ്സി പിഎസ്ജിയിലേക്കു മാറാൻ തീരുമാനിച്ചാൽ അതു പണം മാത്രം ലക്ഷ്യമാക്കിയാവില്ലെന്നുറപ്പ്. പിഎസ്ജിയിൽ ഇപ്പോഴുള്ള നെയ്മർ തന്നെയാണ് മെസ്സിയെ ആകർഷിക്കുന്ന പ്രധാന ഘടകം. നെയ്മറെ തിരികെയെത്തിക്കാൻ ബാർസ മാനേജ്മെന്റിനോടു മെസ്സി പലവട്ടം ആവശ്യപ്പെട്ടിരുന്നു. നെയ്മറെ കൊണ്ടുവരാമെന്ന വ്യാജവാഗ്ദാനം നൽകിയതാണു മുൻ പ്രസിഡന്റ് ബർതോമ്യുവുമായി മെസ്സി ആദ്യമായി തെറ്റാൻ കാരണവും. പിന്നാലെ, നെയ്മറുടെയും മെസ്സിയുടെയും പങ്കാളിയായിരുന്ന ലൂയി സ്വാരെസിനെ ക്ലബ് ഒഴിവാക്കുകയും ചെയ്തു. ഇവർ മൂവരും ഒരുമിച്ച് ബാർസയിൽ ഉണ്ടായിരുന്ന കാലമായിരുന്നു ക്ലബ്ബിന്റ സുവർണകാലം. എംഎസ്എൻ ത്രയം എന്നു പേരുകേട്ട മുന്നേറ്റനിര നേടിയ ഗോളുകളും കിരീടങ്ങളും ക്ലബ്ബിന്റെ ചരിത്രത്തിലെ റെക്കോർഡുമാണ്.\nനെയ്മർ തിരികെ വരില്ലെങ്കിൽ മെസ്സിക്കു മുന്നിൽ പിന്നീടുള്ള പ്രധാന മാർഗം നെയ്മറുള്ളിടത്തേക്കു പോവുകയെന്നതാണ്. അതിനു വലിയ തുക പ്രതിഫലം നൽകാൻ പിഎസ്ജി തയാറാവുക കൂടി ചെയ്യുമ്പോഴോ? ലാ ലിഗ സീസൺ പൂർത്തിയായ ശേഷം മെസ്സി തീരുമാനമെടുക്കുമെന്നാണ് റിപ്പോർട്ടുകൾ. ഇപ്പോഴത്തെ സാഹചര്യത്തിൽ മെസ്സിയുടെ തീരുമാനം പിഎസ്ജിക്ക് അനുകൂലമാകാൻ ഇനിയുമേറെ കാരണങ്ങളുണ്ട്.\nബാർസയിൽ പുതിയ തലമുറ കളിക്കാരെ വാർത്തെടുക്കുകയെന്ന ലക്ഷ്യത്തോടെ പ്രവർത്തിക്കുന്ന കോച്ച് റൊണാൾഡ് കൂമാനൊപ്പം തുടരാൻ മെസ്സിക്കു താൽപര്യം കുറവാണ്. ടീ മാനേജ്മെന്റും മെസ്സി യുഗത്തിനു ശേഷമുള്ള പുതിയൊരു തലമുറയെന്ന ലക്ഷ്യത്തിനാണു പ്രാധാന്യം നൽകുന്നത്. ലൂയി സ്വാരെസിനെ പുറത്താക്കിയതിനു കാരണമായി ക്ലബ് ചൂണ്ടിക്കാട്ടിയതും ഇതായിരുന്നു.\nഇംഗ്ലിഷ് ക്ലബ് മാഞ്ചസ്റ്റർ സിറ്റിയുടെ കോച്ചും മുൻ ബാർസ പരിശീലകനുമായ പെപ് ഗ്വാർഡിയോളയും മെസ്സിക്കായി ആദ്യമൊക്കെ ശ്രമം നടത്തിയിരുന്നു. മെസ്സിയുമായി കരാറെഴുതാൻ ശേഷിയുള്ള മറ്റൊരു ക്ലബ്ബും സിറ്റിയാണ്. എന്നാൽ, യുവതാരം എർലിങ് ഹാലൻഡിനായി വല മുറുക്കുകയാണിപ്പോൾ സിറ്റി. ക്ലബ്ബിൽ മെസ്സിയുടെ അടുത്ത ചങ്ങാതി സെർജിയോ അഗ്യൂറോയുണ്ടെന്നതായിരുന്നു മറ്റൊരു കാരണമായി ഇതുവരെ പറഞ്ഞിരുന്നത്. അഗ്യൂറോ ഈ സീസണോടെ സിറ്റി വിടുകയുമാണ്. അതോടെ മെസ്സിക്കു മുന്നിൽ സിറ്റി വാതിലടച്ചതായാണ് സൂചനകൾ.\nമെസ്സിയുടെ പ്രായവും ഇനിയുള്ള ലീഗ് ഏതെന്നു തീരുമാനിക്കുന്നതിൽ നിർണായകമാണ്. സ്പാനിഷ് ലാ ലിഗയിൽനിന്നു ക്രിസ്റ്റ്യാനോ റൊണാൾഡോ ഇറ്റാലിയൻ ലീഗിലെ യുവന്റസിലേക്കു ചേക്കേറിയത് ഇതിനുദാഹരണം. താരതമ്യേന മത്സരകാഠിന്യം കുറ‍ഞ്ഞ ഒരു ലീഗായിരിക്കും മുപ്പത്തിമൂന്നുകാരനായ മെസ്സി ഇനി തിരഞ്ഞെടുക്കുകയെന്നു വിദഗ്ധർ വിലയിരുത്തുന്നു. അങ്ങനെ ചിന്തിച്ചാലും മെസ്സിക്കു മുന്നിലുള്ള ഉത്തരം ഫ്രഞ്ച് ലീഗാണ്. യുവേഫ ചാംപ്യൻസ് ലീഗ് കിരീടമെന്ന ലക്ഷ്യത്തിനായി വിയർപ്പും പണവും ആവോളമൊഴുക്കുന്ന പിഎസ്ജി മാനേജ്മെന്റിനും അതൊരു സഹായമാകും!\nഇനി ഉത്തരം പറയേണ്ടത് മെസ്സി മാത്രമാണ്: ലാ ലിഗയിൽ ബാർസയ്ക്കു ശേഷിക്കുന്നത്5മത്സരങ്ങൾ കൂടി. അതു കഴിയുമ്പോൾ മെസ്സി തന്നെ ആ തീരുമാനം പ്രഖ്യാപിക്കും!\nEnglish Summary: PSG offer Barcelona star Lionel Messi an 'unbeatable' contract - Reports


‘നാം രണ്ട് നമുക്ക് രണ്ട്’; ഇരുചക്രവാഹനങ്ങള്‍ക്ക് ഹെല്‍മറ്റ് ചലഞ്ച...\n‘നാം രണ്ട് നമുക്ക് രണ്ട്’; ഇരുചക്രവാഹനങ്ങള്‍ക്ക് ഹെല്‍മറ്റ് ചലഞ്ചുമായി കേരള പൊലീസ്\nഇരു ചക്രവാഹനങ്ങളിലെ രണ്ട് യാത്രക്കാരും ഹെല്‍മറ്റ് ധരിച്ചുള്ള ഫോട്ടോ അയച്ചാല് അതിലെ മികച്ചവ പങ്കുവെക്കാമെന്നാണ് കേരള പൊലീസ് അറിയിച്ചിരിക്കുന്നത്.\n02 Dec, 2019 at 02:19 PM\nസംസ്ഥാനത്ത് ഇരുചക്ര വാഹനങ്ങളില് പിന്‍സീറ്റിലുള്ളവര് ഹെല്‍മെറ്റ് ധരിക്കാന് നിര്‍ബന്ധമാക്കിയുള്ള ഉത്തരവ് പുറത്തുവന്നതോടെ വ്യത്യസ്ത ചലഞ്ചുമായി കേരള പൊലീസ്. ഇരു ചക്രവാഹനങ്ങളിലെ പ്രിയപ്പെട്ടവരുമായി ഹെല്‍മറ്റ് ധരിച്ചുള്ള ഫോട്ടോ അയച്ചാല് മികച്ചവ ഫേസ്ബുക്ക് പേജില് പങ്കുവെക്കാമെന്നാണ് കേരള പൊലീസ് അറിയിച്ചിരിക്കുന്നത്. വിവരങ്ങൾ സഹിതം kpsmc.pol@kerala.gov.in എന്ന ഇ മെയിൽ വിലാസത്തിൽ അയക്കണമെന്നും വാഹനം നിർത്തിയ ശേഷം മാത്രം ഫോട്ടോ എടുത്താൽ മതിയെന്നും പൊലീസ് നിര്‍ദ്ദേശമുണ്ട്. നിലവിലെ നിയമപ്രകാരം 500 രൂപയാണ് പിഴ ഈടാക്കുന്നത്. രണ്ട് യാത്രക്കാരും ഹെല്‍മെറ്റ് ധരിച്ചില്ലെങ്കില് ഇരട്ടിപ്പിഴ ഈടാക്കും. വാഹന ഉടമയായിരിക്കും പിഴ നല്‍കേണ്ടത്. ഹെല്‍മറ്റ് പരിശോധന വീഡിയോയില് പകര്‍ത്തണമെന്നും ഡിജിപി നിര്‍ദേശം നല്‍കിയിട്ടുണ്ട്.\nനിയമലംഘനം തുടര്‍ന്നാല് ലൈസന്‍സ് സസ്പെന്‍ഡ് ചെയ്യുന്നതടക്കമുള്ള നടപടികളിലേക്ക് കടക്കുമെന്നും പൊലീസ് അറിയിച്ചു. മോട്ടോര് വാഹന വകുപ്പിന്റെ സ്ക്വാഡുകള്‍ക്ക് പുറമെ നിരീക്ഷണ ക്യാമറകള് വഴിയും നിയമലംഘകരെ കണ്ടെത്തും. ഹെല്‍മെറ്റ് പരിശോധനക്കിടെ ലാത്തി ഉപയോഗിക്കരുതെന്നും ശരീരത്തില് തൊടരുതെന്നും ഡിജിപി നിര്‍ദേശിച്ചിട്ടുണ്ട്. പരിശോധനക്കിടെ പിഴവുണ്ടായാല് ജില്ലാ പൊലീസ് മേധാവിമാര്‍ക്കായിരിക്കും ഉത്തരവാദിത്തമെന്നും ഡി.ജിപി വ്യക്തമാക്കി.\nഇരുചക്രവാഹനങ്ങളിലെ രണ്ട് യാത്രക്കാര്‍ക്കും ഡിസംബര് ഒന്ന് ഹെല്‍മെറ്റ് നിര്‍ബന്ധമാക്കാന് ഹൈക്കോടതിയാണ് നിര്‍ദ്ദേശം നല്‍കിയത്. ആദ്യം ദിനം എന്ന നിലയില് ആദ്യം ദിവസം പിഴ ഈടാക്കിയിരുന്നില്ല. പലയിടങ്ങളിലും മോട്ടോര്‍വാഹന വകുപ്പിന്റെ നേതൃത്വത്തില് ബോധവത്കരണ പരിപാടികളാണ് സംഘടിപ്പിച്ചത്.


സര്‍ക്കാരിന്റെ ചെലവ് ചുരുക്കല് നടപടിയില് പ്രതിഷേധിച്ച് അര്‍ജന്റീനയില് അധ്യാപകരും വിദ്യാര്‍ഥികളും തെരുവിലിറങ്ങി\nആയിരക്കണക്കിന് അധ്യാപകരും വിദ്യാര്‍ഥികളുമാണ് ഇന്നലെ ക്ലാസുകള് ബഹിഷ്കരിച്ച് തെരുവിലിറങ്ങി പ്രതിഷേധിച്ചത്.\n14 Sep, 2018 at 02:32 AM\nഅര്‍ജന്റീനയില് അധ്യാപകരും വിദ്യാര്‍ഥികളും തെരുവിലിറങ്ങി പ്രതിഷേധിച്ചു. സര്‍ക്കാരിന്റെ ചെലവ് ചുരുക്കല് നടപടിയില് പ്രതിഷേധിച്ചാണ് പ്രക്ഷോഭം നടത്തിയത്. ആയിരക്കണക്കിന് അധ്യാപകരും വിദ്യാര്‍ഥികളുമാണ് ഇന്നലെ ക്ലാസുകള് ബഹിഷ്കരിച്ച് തെരുവിലിറങ്ങി പ്രതിഷേധിച്ചത്.\nകടുത്ത സാമ്പത്തിക പ്രതിസന്ധിയാണ് സര്‍ക്കാര് നേരിടുന്നത്. അതിനാല് ചെലവുകള് വെട്ടിച്ചുരുക്കാനാണ് സര്‍ക്കാര് ശ്രമിക്കുന്നത്. പണപ്പെരുപ്പം ഇരട്ടിയായാണ് വര്‍ധിച്ചിരിക്കുന്നത്. നാണയപ്പെരുപ്പം നിജപ്പെടുത്താനും വേതനം വര്‍ധിപ്പിക്കാനുമാണ് ഗവണ്‍മെന്റിനോട് ആവശ്യപ്പെടുന്നത്. യൂണിവേഴ്സിറ്റികളില് പൊതു നിക്ഷേപം വര്‍ധിപ്പിക്കണമെന്നാണ് വിദ്യാര്‍ഥികളുടെ ആവശ്യം.\nഎന്നാല് കടുത്ത സാമ്പത്തിക പ്രതിസന്ധി മൂലം പ്രസിഡന്റ് മൌറീഷ്യ മക്രിക്ക് കീഴിലുള്ള സര്‍ക്കാരിന് ഒന്നും ചെയ്യാന് സാധിക്കുന്നില്ല. വിദ്യാഭ്യാസ ഫണ്ട് വെട്ടിക്കുറച്ചെന്ന പ്രസ്താവന മക്രി നിഷേധിച്ചു. അധ്യാപകരുടെ ശമ്പളം 15 ശതമാനം വര്‍ധിപ്പിക്കാന് ഒരു നിര്‍ദ്ദേശം വാഗ്ദാനം ചെയ്തിരുന്നു. എന്നാല് അധ്യാപകര് ഈ നീക്കത്തെ തള്ളി കളഞ്ഞിരുന്നു. വിപണിയിലെ സാമ്പത്തിക പ്രതിസന്ധി മറികടക്കാന് ഐ.എം.എഫില് നിന്നും അര്‍ജന്റീന കടമെടുക്കാന് തീരുമാനിച്ചിരുന്നു. 50ബില്യന് ഡോളര് കടമെടുക്കാനാണ് തീരുമാനിച്ചിരിക്കുന്നത്. ഇതിനെതിരെ ശക്തമായ പ്രധിഷേധങ്ങളാണ് അര്‍ജന്റീനയില് നടന്നത്. 2001-2002 കാലയളവില് അര്‍ജന്റീനയിലുണ്ടായ വലിയ സാമ്പത്തിക പ്രതിസന്ധിക്ക് കാരണം ഐ.എം.എഫിന്റെ നയങ്ങളാണെന്നാണ് വിമര്‍ശകര് ചൂണ്ടിക്കാട്ടുന്നത്.\nArgentine austerity protestsMacri's IMF-backed measures\nപ്രസിഡന്റ്സ് കളര് പുരസ്കാരം രാഷ്ട്രപതി ഏഴിമല നാവിക അക്കാദമിക്ക് സമ്മാനിച്ചു\nഏഷ്യ പസഫിക് ഉച്ചകോടിയില് പ്രസംഗം തടസപ്പെടുത്താന് ശ്രമം; ബി.ജെ.പി നേതാവിനെ പിടിച്ചുപുറത്താക്കി\nഖല്‍ബുമായി സാജിദ് യഹിയ; ഷൈന് നിഗം നായകന്


ഹോണ്ടയുടെ വിൽപന 50 ലക്ഷം യൂണിറ്റിനടുത്തെത്തി :: BusinessOnLive\nകൊച്ചി : കറൻസി പിൻവലിച്ചതിനെത്തുടർന്ന് ആഭ്യന്തര ഇരുചക്രവാഹന വിപണി ഡിസംബറിൽ 80 മാസത്തെ ഏറ്റവും കുറഞ്ഞ പ്രതിമാസ വിൽപനയിലേക്ക് താഴ്ന്നുവെങ്കിലും ഹോണ്ട മോട്ടോർ സൈക്കിൾ ആൻഡ് സ്‌കൂട്ടർ ഇന്ത്യയുടെ വിൽപ്പന 2016 ൽ അഞ്ചു ദശലക്ഷം യൂണിറ്റിനടുത്തെത്തി. കൃത്യമായ പറഞ്ഞാൽ 49,88,512 യൂണിറ്റ്. മുൻവർഷമിതേ കാലയളവിലെ വിൽപന 45,08,222 യൂണിറ്റായിരുന്നു. മുൻവർഷത്തേക്കാൾ 4,80,290 യൂണിറ്റ് കൂടുതൽ.\nഇരുചക്ര വ്യവസായത്തിലെ ശരാശരി വളർച്ചയായ ഏഴു ശതമാനത്തേക്കാൾ 50 ശതമാനത്തിലധികം കൂടുതലാണിത്. പതിനൊന്നു ശതമാനമാണ് ഹോണ്ടയുടെ വാർഷിക വളർച്ച. ഹോണ്ട മോട്ടോർ കയറ്റുമതി ഉൾപ്പെടെ ഡിസംബറിൽ 2,31,654 യൂണിറ്റ് വിറ്റു. കമ്പനിയുടെ കയറ്റുമതി ഡിസംബറിൽ മുൻവർഷമിതേ കാലയളവിലെ 16,067 യൂണിറ്റിൽനിന്നു 66 ശതമാനം വർധനയോടെ 26,602 യൂണിറ്റിലെത്തി.\n2016 ൽ കമ്പനിയുടെ വിപണി വിഹിതം ഒരു ശതമാനം കണ്ടു വർധന കാണിച്ചു. 2016-ൽ വർധിച്ച വ്യാപാര വ്യാപ്തത്തിൽ 35 ശതമാനവും കമ്പനിയുടേതാണ്. രാജ്യത്ത് ഏറ്റവും കൂടുതൽ വിറ്റഴിക്കപ്പെടുന്ന ഇരുചക്രവാഹനമാണ് കമ്പനിയുടെ ഹോണ്ട ആക്ടീവ.\nനോട്ട് പിൻവലിക്കലിന്റെ സമ്മർദം ഇരുചക്രവാഹന വിപണിയുടെ വിൽപ്പനയെ സമ്മർദ്ദത്തിലാക്കുമ്പോഴും ഹോണ്ട മോട്ടോറിന്റെ വിൽപന 2016 ൽ 4.8 ലക്ഷം യൂണിറ്റിന്റെ വർധനയോടെ 49,88,512 യൂണിറ്റിലെത്തി. നോട്ട് പിൻവലിക്കലിന്റെ ആഘാതം കുറഞ്ഞുവരുന്നതും വളർച്ചയെ ത്വരിതപ്പെടുത്തുമെന്നു പ്രതീക്ഷിക്കുന്ന കേന്ദ്ര ബജറ്റും 2016-17 ൽ ഇരട്ടയക്ക വളർച്ച നിലനിർത്താൻ കമ്പനിയെ പ്രാപ്തമാക്കുമെന്നും പ്രതീക്ഷിക്കുന്നതായി ഹോണ്ട മോട്ടോർ ആൻഡ് സ്‌കൂട്ടർ ഇന്ത്യയുടെ സെയിൽസ് ആൻഡ് മാർക്കറ്റിംഗ് സീനിയർ വൈസ് പ്രസിഡന്റ് വൈ എസ് ഗുലേരിയ പറഞ്ഞു.


കന്യാസ്ത്രീക്കെതിരെ ബിഷപ്പിന്റെ പുതിയ പരാതി സ്വീകരിക്കില്ലെന്ന് ഡിജിപി :: Janmabhumi Daily\nകന്യാസ്ത്രീക്കെതിരെ ബിഷപ്പിന്റെ പുതിയ പരാതി സ്വീകരിക്കില്ലെന്ന് ഡിജിപി\nThursday 12 July 2018 9:56 pm IST\nപരാതി തനിക്കല്ല കോട്ടയം എസ്.പിക്കാണ് കൈമാറേണ്ടതെന്ന് കാട്ടി ഡി.ജി.പി അദ്ദേഹത്തെ മടക്കി അയച്ചെന്നാണ് വിവരം. പരാതി നല്‍കിയ കന്യാസ്ത്രീയ്‌ക്കെതിരെ ഗുരുതര ആരോപണങ്ങളുമായാണ് ബിഷപ്പിന്റെ പ്രതിനിധി ഫാ.പീറ്റര് ഡി.ജി.പിയെ കാണാനെത്തിയതെന്നും വിവരമുണ്ട്.\nതിരുവനന്തപുരം: കന്യാസ്ത്രീയെ പീഡിപ്പിച്ച കേസില് ജലന്ധര് ബിഷപ്പ് ഫ്രാങ്കോ മുളയ്ക്കലിന്റെ പ്രതിനിധി സംസ്ഥാന പൊലീസ് മേധാവി ലോക്‌നാഥ് ബെഹ്‌റയ്ക്ക് പരാതി നല്‍കാനെത്തിയെന്ന് റിപ്പോര്‍ട്ട്. ഏകപക്ഷീയമായ അന്വേഷണം നടത്തരുതെന്ന് ആവശ്യപ്പെട്ടാണത്രേ ബിഷപ്പിന്റെ പ്രതിനിധി ലോക്‌നാഥ് ബെഹ്‌റയ്ക്ക് പരാതി നല്‍കാനെത്തിയത്.\nഎന്നാല് പരാതി തനിക്കല്ല കോട്ടയം എസ്.പിക്കാണ് കൈമാറേണ്ടതെന്ന് കാട്ടി ഡി.ജി.പി അദ്ദേഹത്തെ മടക്കി അയച്ചെന്നാണ് വിവരം. പരാതി നല്‍കിയ കന്യാസ്ത്രീയ്‌ക്കെതിരെ ഗുരുതര ആരോപണങ്ങളുമായാണ് ബിഷപ്പിന്റെ പ്രതിനിധി ഫാ.പീറ്റര് ഡി.ജി.പിയെ കാണാനെത്തിയതെന്നും വിവരമുണ്ട്.\nകേസ് അട്ടിമറിക്കുന്നതിന്റെ ഭാഗമായാണ് ഡി.ജി.പിക്ക് പരാതി നല്‍കാന് ശ്രമിക്കുന്നതെന്നും സൂചനയുണ്ട്.\nഅതേസമയം, ജലന്ധര് ബിഷപ്പ് ഫ്രാങ്കോ മുളയ്ക്കല് രാജ്യം വിടുന്നത് തടയാന് വിമാനത്താവളങ്ങളില് ലുക്കൗട്ട് സര്‍ക്കുലര് നല്‍കിയിട്ടുണ്ട്. ബിഷപ്പ് വത്തിക്കാനിലേക്ക് കടന്നേക്കുമെന്ന സൂചനയെ തുടര്‍ന്നാണ് പൊലീസ് നടപടിയെടുത്തത്. ജലന്ധര് രൂപതയുടെ കീഴിലുള്ള കണ്ണൂരിലെ രണ്ട് മഠങ്ങളിലും ഇന്ന് പരിശോധന നടത്തും. അതിന് ശേഷം അന്വേഷണ സംഘം ജലന്ധറിലേക്ക് തിരിക്കും. ബിഷപ്പിനെ അറസ്റ്റ് ചെയ്യാന് പഞ്ചാബ് പൊലീസിന്റെ സഹായം തേടും.\nസരിതയുടെ പുതിയ പരാതി ക്രൈംബ്രാഞ്ചിന് കൈമാറിയിട്ടില്ല


The Ever Given Is Free, Clearing Way for Traffic to Resume | ഒടുവിൽ കുരുക്കഴിഞ്ഞു; സൂയസ് കനാലിൽ കുടുങ്ങിയ ഭീമൻ ചരക്കുകപ്പൽ നീങ്ങി; ഒരാഴ്ചയോളം നീണ്ട പരിശ്രമത്തിനൊടുവിൽ ചെളിയിൽ പുതഞ്ഞ കപ്പൽ മോചിപ്പിച്ചതോടെ 'അവൾ സ്വതന്ത്രയായി' എന്ന് രക്ഷാ പ്രവർത്തകർ; ലോകത്തെ ഏറ്റവും തിരക്കുപിടിച്ച കപ്പൽ പാത സ്തംഭിച്ചപ്പോൾ പ്രതിദിനം നഷ്ടം 69,650 കോടിയുടേത്; കനാൽ കടക്കാൻ കാത്തു കിടക്കുന്നത് 369 ചരക്കുകപ്പലുകൾ - MarunadanMalayalee.com\nഒടുവിൽ കുരുക്കഴിഞ്ഞു; സൂയസ് കനാലിൽ കുടുങ്ങിയ ഭീമൻ ചരക്കുകപ്പൽ നീങ്ങി; ഒരാഴ്ചയോളം നീണ്ട പരിശ്രമത്തിനൊടുവിൽ ചെളിയിൽ പുതഞ്ഞ കപ്പൽ മോചിപ്പിച്ചതോടെ 'അവൾ സ്വതന്ത്രയായി' എന്ന് രക്ഷാ പ്രവർത്തകർ; ലോകത്തെ ഏറ്റവും തിരക്കുപിടിച്ച കപ്പൽ പാത സ്തംഭിച്ചപ്പോൾ പ്രതിദിനം നഷ്ടം 69,650 കോടിയുടേത്; കനാൽ കടക്കാൻ കാത്തു കിടക്കുന്നത് 369 ചരക്കുകപ്പലുകൾ\nMarch 29, 202109:41 PM IST Permalink\nകൊയ്‌റോ: ഒടുവിൽ ലോകത്തിന് ആശ്വാസം പകർന്ന് ആ വാർത്തയെത്തി. ലോകത്തിലെ ഏറ്റവും തിരക്കേറിയ കപ്പൽപാതയായ സൂയസ് കനാലിന് കുറുകെ കുടുങ്ങിയ കൂറ്റൻ ചരക്കുകപ്പൽ 'എവർഗിവൻ' നീക്കി. ചെളിയിൽ പുതഞ്ഞ കപ്പൽ ഒഴുകി തുടങ്ങിയതായി സൂയസ് കനാൽ അതോരരിറ്റി അറിയിച്ചു. കനാൽ അഥോറിറ്റി ചെയർമാർ അഡ്‌മിറൽ ഒസാമ റബിയാണ് ദൗത്യം പൂർത്തിയായതായി അറിയിച്ചത്. ഏതാണ്ട് ഒരാഴ്ചയോളം നീണ്ട പരിശ്രമഫലമായാണ് ചെളിയിൽ പുതഞ്ഞ കപ്പൽ മോചിപ്പിച്ചത്. ഇതോടെ കനാൽ വഴിയുള്ള ജലഗതാഗതം പുനരാരംഭിച്ചു. 'അവൾ സ്വതന്ത്രയായി' എന്നാണ് രക്ഷാപ്രവർത്തനത്തിന് നേതൃത്വം നൽകിയയാൾ പ്രതികരിച്ചത്. സൂയസ് കനാലിലെ ടഗ് ബോട്ടുകളിലൊന്ന് വലിച്ചിടുന്ന ചിത്രവും വിഡിയോയും അധികൃതർ പങ്കുവെച്ചു.\nകപ്പലിന്റെ മുൻ, പിൻ ഭാഗങ്ങൾ നാലു മീറ്റർ ചലിച്ചതായി നേരത്തെ സൂയസ് കനാൽ അഥോറിറ്റി ചെയർമാൻ ഉസാമ റബി പറഞ്ഞതായി ഈജിപ്തിലെ എക്‌സ്ട്രാ ന്യൂസ് റിപ്പോർട്ട് ചെയ്തിരുന്നു. മുൻഭാഗം ചലിച്ചു തുടങ്ങുകയും പ്രൊപ്പലർ പ്രവർത്തന സജ്ജമാവുകയും ചെയ്തതോടെയാണ് കപ്പലിനെ നീക്കാൻ സാധിച്ചത്. മണൽതിട്ടയിൽ ഇടിച്ച കപ്പലിന്റെ അണിയത്ത് കൂടി വെള്ളം ഒഴുകി തുടങ്ങുകയും ചെയ്തിരുന്നു.\nകൂടുതൽ ടഗ് ബോട്ടുകൾ ഉപയോഗിച്ചും ഇരുവശത്തെയും ഡ്രെഡ്ജിങ് നടത്തി കപ്പൽ മോചിപ്പിച്ചും കണ്ടയ്‌നറുകൾ മാറ്റി ഭാരം കുറച്ചുമാണ് കപ്പലിനെ നീക്കിയത്. 24 മണിക്കൂറിൽ 12 മണിക്കൂർ ഡ്രെഡ്ജിങ്ങിനായും 12 മണിക്കൂർ ടഗ് ബോട്ടുകളുടെ പ്രവർത്തനങ്ങൾക്കുമായാണ് മാറ്റിവെച്ചത്. 14 ടഗ് ബോട്ടുകൾ സ്ഥലത്തെത്തിച്ചിരുന്നു. നെതർലൻഡ്‌സ് ആസ്ഥാനമായുള്ള ബോസ്‌കാലിസ് ആണ് മണ്ണും മണലും നീക്കം ചെയ്യുന്ന ജോലി ചെയ്തത്.\nഏഷ്യയിൽ നിന്ന് യൂറോപിലേക്കും വടക്കേ അമേരിക്കയിലേക്കും തിരിച്ചുമുള്ള കപ്പൽ പാത ആറു ദിവസമാണ് അടഞ്ഞു കിടന്നത്. ഞായറാഴ്ചത്തെ കണക്കുകൾ പ്രകാരം എൽ.എൻ.ജി, എൽ.പി.ജി ഉൽപന്നങ്ങൾ, വസ്ത്രം, ഫർണിച്ചർ, നിർമ്മാണ സാമഗ്രികൾ, കാർ സ്‌പെയർ പാർട്‌സുകൾ അടക്കമുള്ളവ കയറ്റിയ 369 കപ്പലുകൾ ഇരുവശങ്ങളിലുമായി കുടുങ്ങിക്കിടന്നത്.\nചൊവ്വാഴ്ച പുലർച്ചയാണ് എവർഗിവൻ എന്ന ജപ്പാൻ ചരക്കുകപ്പൽ സൂയസ് കനാലിന് മധ്യേ ചേറിൽ പുതഞ്ഞത്. 2,24,000 ടൺ ചരക്ക് കയറ്റാൻ ശേഷിയുള്ളതാണ് കപ്പൽ. ജപ്പാനിലെ ഷൂയി കിസെൻ എന്ന കമ്പനിയുടെ ഉടമസ്ഥതയിലുള്ള കപ്പൽ തായ്‌വാൻ കമ്പനിയായ എവർഗ്രീൻ മറൈനാണ് സർവിസിന് ഉപയോഗിക്കുന്നത്. പൗരസ്ത്യ ലോകവും പാശ്ചാത്യ ലോകവും തമ്മിലെ ഏറ്റവും പ്രധാനപ്പെട്ട കപ്പൽ പാതയാണ് സൂയസ് കനാൽ. ലോകത്തെ ഏറ്റവും തിരക്കുപിടിച്ച കപ്പൽ പാതകളിലൊന്നായ സൂയസ് കനാൽ വഴി പ്രതിദിനം 960 കോടി ഡോളർ (69,650 കോടി രൂപ) മൂല്യമുള്ള ചരക്ക് കടത്തുന്നുവെന്നാണ് കണക്കുകൂട്ടൽ.\nആഗോള വ്യാപാരത്തിന്റെ 10 ശതമാനം ഓരോ വർഷവും കടന്നുപോകുന്നതിനാൽ പടിഞ്ഞാറും കിഴക്കും തമ്മിലുള്ള എല്ലാ വ്യാപാരത്തിന്റെയും ജിവനാഡിയായി നിൽക്കുന്ന കനാലാണിത്. പ്രതിദിനം ശരാശരി 50 കപ്പലുകളും അവയിലൂടെ ഏകദേശം 9.5 ബില്യൺ ഡോളർ വിലവരുന്ന ചരക്കുകളുമാണ് ഈ കനാലിലൂടെ കടന്നുപോകുന്നത്. നേരത്തെ 2017 ജപ്പാൻ കപ്പൽ സാങ്കേതിക തകരാറിനെ തുടർന്ന് സൂയസ് കനാലിൽ നിന്ന് പോയിരുന്നു. എന്നാൽ മണിക്കൂറുകൾ കൊണ്ട് തകരാർ പരിഹരിച്ച് കപ്പലിനെ നീക്കാൻ സാധിച്ചിരുന്നു. എവർ ഗിവൺ കപ്പൽ നീങ്ങി തുടങ്ങിയെന്ന റിപ്പോർട്ടുകൾക്ക് പുറമെ ക്രൂഡ് ഓയിൽ വിലയിൽ കുറവ് വന്നിട്ടുണ്ട്.\n74 കിലോമീറ്റർ വേഗത്തിൽ കാറ്റു വീശിയതിനെ തുടർന്നാണ് കപ്പൽ കനാലിനു കുറുകെ കുടുങ്ങിയെന്നാണു പ്രാഥമിക റിപ്പോർട്ട്. എന്നാൽ, കപ്പൽ കുടുങ്ങിയതിനു പിന്നിൽ കാറ്റു മാത്രമല്ലെന്നും മാനുഷിക പിഴവുകളും സാങ്കേതികപ്രശ്‌നങ്ങളും ഉണ്ടാകാമെന്ന് സൂയസ് കനാൽ അഥോറിറ്റി ചീഫ് പ്രതികരിച്ചിരുന്നു. കനാൽ വഴിയുള്ള എണ്ണക്കയറ്റുമതിയിൽ മുന്നിൽ റഷ്യയും സൗദി അറേബ്യയുമാണ്. എണ്ണ ഇറക്കുമതിയിൽ മുന്നിൽ ഇന്ത്യയും ചൈനയും. ലോകത്തിലെ ഏറ്റവും വലിയ മനുഷ്യനിർമ്മിത ജലഗതാഗത സംവിധാനമായ സൂയസ് കനാൽ ഈജിപ്തിന്റെ അധീനതയിലാണ്.\nഭീമൻ ചരക്കുകപ്പൽ നീക്കാൻ വേണ്ടി 14 ടഗ്ഗുകളാണ് ഇപ്പോൾ ദൗത്യത്തിൽ ഏർപ്പെട്ടിരിക്കുന്നത്. 18 മീറ്റർ ആഴത്തിൽ 27,000 ഘനമീറ്റർ മണ്ണ് ഇതിനകം നീക്കം ചെയ്ത ശേഷമാണ് ദൗത്യം വിജയിച്ത് എന്നാണ് സൂചന. അടിത്തട്ടിലെ പാറയാണു ദൗത്യം തടസ്സപ്പെടുത്തിയത്. വേലിയേറ്റ സമയം കപ്പൽ ചലിപ്പിക്കാൻ രണ്ടു ശ്രമങ്ങൾ നടന്നെങ്കിലും ഫലിച്ചില്ല. കപ്പലിന്റെ മുൻഭാഗത്തുള്ള കണ്ടെയ്‌നറുകൾ മാറ്റിയശേഷം ശ്രമം തുടരുകയും ചെയ്തിരുന്നു.\nജലപാതയും ജലരേഖയോ? സിൽവർലൈനിൽ വീമ്പു പറയുന്നവർ അറിയാൻ\nരാജ്യത്തെ ഏറ്റവും വലിയ ഡ്രഡ്ജർ കൊച്ചി കപ്പൽ ശാല നിർമ്മിക്കും\nധർമടത്ത് മാലികപ്പൽ പൊളിക്കൽ അവസാന ഘട്ടത്തിൽ\nയൂനിസ് കൊടുങ്കാറ്റ് യുകെയിലെത്തിയ മലയാളി കപ്പൽ ജീവനക്കാരന്റെ ജീവനെടുത്തു


"തെളിവുകളെക്കാള് കൂടുതല് വാക്കാല് ഉള്ള മൊഴികളുടെ അടിസ്ഥാനത്തിലാണ് വിധി";അയോധ്യ കേസില് പുന:പരിശോധനാ ഹര്‍ജി. - ഇ വാർത്ത | evartha First Review Petition Filed In Supreme Court Against Its Ayodhya Verdict\n“തെളിവുകളെക്കാള് കൂടുതല് വാക്കാല് ഉള്ള മൊഴികളുടെ അടിസ്ഥാനത്തിലാണ് വിധി”;അയോധ്യ കേസില് പുന:പരിശോധനാ ഹര്‍ജി.\nഅയോധ്യ കേസിലെ വിധി പുനപരിശോധിക്കണമെന്ന് ആവശ്യപ്പെട്ട് സുപ്രീം കോടതിയില് ഹര്‍ജി.ജംഇയ്യത്തുള് ഉലമ എ ഹിന്ദിന് വേണ്ടി മലാന സയ്യിദ് അസദ് റാഷിദിയാണ് ഹര്‍ജി നല്‍കിയത്. കേസിലെ പഴയകക്ഷിയായ അയോധ്യ സ്വദേശി എം.സിദ്ധിഖിന്റെ പിന്തുടര്‍ച്ചാവകാശിയാണ് റാഷിദി.\n1934 ല് ബാബറി മസ്ജിദിന്റെ മകുടങ്ങള് തകര്‍ത്തതും 1949 ല് പള്ളിക്കുള്ളില് രാമ വിഗ്രഹങ്ങള് കൊണ്ടു വെച്ചതും 1992 ല് പള്ളി തകര്‍ത്തതും തെറ്റാണെന്ന് കണ്ടെത്തിയിരുന്നു. എന്നിട്ടും അവിടെ ക്ഷേത്രം നിര്‍മിക്കാന് അനുവാദം നല്‍കിയത് തെറ്റാണ്. പള്ളി നിര്‍മിക്കാന് പകരം അഞ്ചേക്കര് ഭൂമി വേണമെന്ന് ഒരു മുസ്ലീം സംഘടനയും കോടതിയില് ഉന്നയിക്കുകയോ ആവശ്യപ്പെടുകയോ ചെയ്തിട്ടില്ല. കോടതിക്ക് മുന്നിലില്ലാത്ത ഒരു ആവശ്യത്തില് എന്തടിസ്ഥാനത്തിലാണ് തീരുമാനമെടുത്തതെന്നും ഹര്‍ജിയില് ഉന്നയിക്കുന്നു.\nതെളിവുകളെക്കാള് കൂടുതല് വാക്കാല് ഉള്ള മൊഴികളുടെ അടിസ്ഥാനത്തിലാണ് വിധി പ്രസ്താവിച്ചതെന്ന് ഹർജിയിൽ പറയുന്നു.


കെലോയ്ഡ് ; ലക്ഷണങ്ങള്, പരിഹാരങ്ങള്, കാരണങ്ങള് ഇവയാണ് | Keloid: Symptoms, Causes, And Treatment In Malayalam - Malayalam BoldSky\n12 min ago തൊലിപ്പുറത്തുണ്ടാവും ലക്ഷണങ്ങള് കരുതിയിരിക്കണം: കൊവിഡ് ഇങ്ങനേയും\n36 min ago ആവിപിടിത്തം ശരിയായി ചെയ്താല് കോവിഡും അടുക്കില്ല; ഇതാണ് ഗുണം\n| Published: Friday, September 17, 2021, 18:54 [IST]\nകലോയ്ഡ് എന്നത് കട്ടിയുള്ളതും ചര്‍മ്മത്തില് കുമിഞ്ഞുകൂടുന്ന തരത്തില് കാണുന്നതുമായ പാടാണ്. അത് പെട്ടെന്ന് ചര്‍മ്മത്തിന് മുകളില് വരുന്നു. ചര്‍മ്മത്തിന് പരിക്കേറ്റാല്, മുറിവ് ഇല്ലാതാക്കി ചര്‍മ്മത്തെ സംരക്ഷിക്കുന്നതിനുമായി മുറിവുകളുള്ള പ്രദേശത്ത് ടിഷ്യു എന്ന നാരുകളുള്ള തരത്തില് കാണപ്പെുടുന്നതാണ്. എന്നാല് കേലോയിഡുകള് യഥാര്‍ത്ഥ മുറിവുകളേക്കാളും വടുക്കളേക്കാളും വലുതായിരിക്കും. അവ സാധാരണയായി നെഞ്ച്, തോളുകള്, ഇയര്‍ലോബ്‌സ്, കവിള് എന്നിവയില് കാണപ്പെടുന്നു. കെലോയിഡുകള് ക്രമരഹിതമായ ആകൃതിയിലുള്ളവയാണ്, പാടുകള് പോലെയല്ല, ക്രമേണ വികസിക്കുന്ന പ്രവണതയും ഇവക്കുണ്ട്.\nകാലക്രമേണ കെലോയ്ഡുകള് വളരുകയും വലുതാകുകയും ചെയ്യുന്നു. കേളോയിഡുകള് നിങ്ങളുടെ ആരോഗ്യത്തിന് ഹാനികരമല്ലെങ്കിലും, ഒരു ഇയര്‍ലോബിലോ മുഖത്തോ പോലുള്ള വളരെ ദൃശ്യമായ സ്ഥലത്ത് വലുതാണെങ്കില് അവ സൗന്ദര്യവര്‍ദ്ധക പ്രശ്‌നങ്ങള്‍ക്ക് കാരണമായേക്കാം. അതുകൊണ്ട് തന്നെ ഇവയെ എങ്ങനെ ഇല്ലാതാക്കാം, എന്തൊക്കെയാണ് ഇതിന്റെ പരിഹാരങ്ങള്, പ്രതിരോധത്തിന് ചെയ്യാവുന്ന കാരണങ്ങള് എന്ന് നമുക്ക് നോക്കാവുന്നതാണ്. കൂടുതല് അറിയാന് വായിക്കൂ.\nഒരു കെലോയിഡിന്റെ പൊതുവായ ചില ലക്ഷണങ്ങള് ഇവയാണ് പറയുന്നത്. മാംസ നിറമുള്ള, പിങ്ക് അല്ലെങ്കില് ചുവപ്പ് നിറമുള്ള ഒന്നാണ് ഇതിന്റെ ആദ്യ ലക്ഷണങ്ങള്. ഇത് കൂടാതെ ചര്‍മ്മത്തില് മുഴ പോലെ കാണപ്പെടുന്നുണ്ട്. ചര്‍മ്മത്തിന്റെ ചൊറിച്ചില് എന്നിവയാണ് ഇതിന്റെ ലക്ഷണങ്ങള്. സാധാരണയായി, ചൊറിച്ചില് ഉള്ള കെലോയ്ഡ് പാടുകള് ആരോഗ്യത്തിന് ഹാനികരമല്ല. ഒരു വ്യക്തിക്ക് അസ്വസ്ഥത, അല്ലെങ്കില് പ്രകോപനം എന്നിവ വസ്ത്രങ്ങളില് നിന്നോ മറ്റ് സംഘര്‍ഷങ്ങളില് നിന്നോ അനുഭവപ്പെടാം.\nകാലക്രമേണ വടുമൂലം ഉണ്ടാവുന്ന ടിഷ്യൂ വലുതായി വരുന്നുണ്ട്. എന്നാല് ഇത് വികസിക്കുമ്പോള്, കട്ടിയുള്ളതും ഇറുകിയതുമായ പാടുകള് ചലനത്തില് ഉണ്ടാക്കേണ്ടതാണ്. അതുകൊണ്ട് തന്നെ ഇത്തരം കാര്യങ്ങള് അല്‍പം ശ്രദ്ധിക്കണം. എല്ലാ അവസ്ഥയിലും നിങ്ങള് ഇത്തരം വടുക്കളെ ശ്രദ്ധിക്കേണ്ടതാണ്. ഇത്തരം ലക്ഷണങ്ങളില് അല്‍പം ശ്രദ്ധിച്ചാല് ഒരു പരിധി വരെ ഈ അവസ്ഥയെ പ്രതിരോധിക്കുന്നതിന് സാധിക്കുന്നുണ്ട്.\nമിക്ക തരത്തിലുള്ള ചര്‍മ്മപ്രശ്‌നങ്ങളോ പരിക്കുകളോ കെലോയ്ഡ് പാടുകളിലേക്ക് നയിച്ചേക്കാം. ഇവയില് ഉള്‍പ്പെടുന്ന കാര്യങ്ങള് എന്തൊക്കെയെന്ന് നോക്കാവുന്നതാണ്. മുഖക്കുരു പാടുകള്, ബേണ്‍സ്, ചിക്കന്‍പോക്‌സ് പാടുകള്, കാത് കുത്തല്, പോറലുകള്, ശസ്ത്രക്രിയാ മുറിവുണ്ടാക്കുന്ന സ്ഥലങ്ങള്, വാക്‌സിനേഷന് എടുക്കുന്നത് എല്ലാം വളരെയധികം ശ്രദ്ധിക്കേണ്ടതാണ്. ഇത്തരം കാര്യങ്ങള് അല്‍പം ശ്രദ്ധിക്കണം. ഏകദേശം 10% ആളുകള്‍ക്ക് കെലോയ്ഡ് പാടുകള് അനുഭവപ്പെടുന്നു, പുരുഷന്മാര്‍ക്കും സ്ത്രീകള്‍ക്കും കെലോയ്ഡ് പാടുകള് വരാന് സാധ്യതയുണ്ട്. അതേസമയം, ഇരുണ്ട ചര്‍മ്മ ടോണുകളുള്ള ആളുകള്‍ക്ക് കൂടുതല് സാധ്യതയുണ്ട്.\nഹൈപ്പര്‍ട്രോഫിക് പാടുകള് എന്ന് വിളിക്കപ്പെടുന്ന മറ്റൊരു സാധാരണ തരത്തിലുള്ള പാടുകളുമായി ചില സമയങ്ങളില് കെലോയിഡുകള് ആശയക്കുഴപ്പത്തിലാകുന്നു. ഇവ പിങ്ക് മുതല് തവിട്ട് വരെ നിറമുള്ളതും കാലക്രമേണ സ്വയം ഉണ്ടാവുന്നതുമായ ചെറിയ, വടുക്കളാണ്. ശരീരത്തില് തുളച്ച് കയറുന്ന തരത്തിലുള്ള ലക്ഷണങ്ങളാണ് പലപ്പോഴും ഇതിന്റെ പിന്നിലുണ്ടാവുന്നത്. തുടക്കത്തില്, പുതിയ ഹൈപ്പര്‍ട്രോഫിക് പാടുകള് ചൊറിച്ചിലും വേദനയുമാണ്, പക്ഷേ ചര്‍മ്മം സുഖപ്പെടുമ്പോള് ലക്ഷണങ്ങള് കുറയുന്നു.\nനിങ്ങളുടെ മെഡിക്കല് രേഖകള് ശേഖരിച്ച് അതിന്റെ വലുപ്പം, ആകൃതി, വളര്‍ച്ച പാറ്റേണ് എന്നിവ നിരീക്ഷിക്കുന്നതിനായി ഒരു ഡെര്‍മറ്റോളജിസ്റ്റിനെ സമീപിക്കേണ്ടതാണ്. ചര്‍മ്മത്തിലെ ഒരു ഫംഗസ് അണുബാധയായ നോഡുലാര് സ്‌ക്ലിറോഡെര്‍മ, ഒരു തരം കണക്റ്റീവ് ടിഷ്യു രോഗം അല്ലെങ്കില് ലോബോമൈക്കോസിസ് തുടങ്ങിയ ഗുരുതരമായ പ്രശ്‌നങ്ങള് ഒഴിവാക്കാന് ഡോക്ടര് ഒരു സ്‌കിന് ബയോപ്‌സി നിര്‍ദ്ദേശിച്ചേക്കാം. ഇത്തരം കാര്യങ്ങള് വളരെയധികം ശ്രദ്ധിക്കേണ്ടതാണ്.\nകെലോയ്ഡുകള് ഭേദമാക്കുന്നതിന് ഡെര്‍മറ്റോളജിസ്റ്റ് സാധാരണയായി ലേസര് ചികിത്സ ശുപാര്‍ശ ചെയ്യുന്നു. ഉയര്‍ന്ന പ്രകാശകിരണം കേലോയിഡിനെയും ചുറ്റുമുള്ള ചര്‍മ്മപ്രദേശങ്ങളെയും പുനരുജ്ജീവിപ്പിക്കാന് സഹായിക്കുന്നു. എന്നിരുന്നാലും, ലേസര് ചികിത്സയില് ഒരു അപകടസാധ്യതയുണ്ട്, അത് പാടുകളും ചുവപ്പും വര്‍ദ്ധിക്കുന്നതിന് കാരണമാകുന്നുണ്ട്.\nRead more about: scar skin ചര്‍മ്മം ചര്‍മ്മസംരക്ഷണം\nKeloid: Symptoms, Causes, And Treatment In Malayalam\nHere in this article we are discussing about the symptoms, causes and treatment of keloid. Takealook.\nStory first published: Friday, September 17, 2021, 18:54 [IST]


ദീപ് സിദ്ധു ആര്? ഞെട്ടിക്കുന്ന വിവരങ്ങള് - The Political Editor\nദീപു പ്രത്യേക ഉദ്ദേശ്യത്തോടെ കര്‍ഷകരുടെ കൂട്ടായ്മയില് കയറിക്കൂടിയിട്ട് രണ്ടു മാസമായി. സിഖ് ഫോര് ജസ്റ്റിസ്(SFJ) എന്ന സംഘടനയുമായുള്ള ബന്ധത്തെത്തുടര്‍ന്ന് സിദ്ധുവിന് ദേശീയ അന്വേഷണ ഏജന്‍സ് നോട്ടീസ് നല്‍കിയിട്ട് ഏതാനും ദിവസമേ ആയിട്ടുള്ളൂ\nNo Comments on ദീപ് സിദ്ധു ആര്? ഞെട്ടിക്കുന്ന വിവരങ്ങള്\nകര്‍ഷകരുടെ ട്രാക്ടര് റാലിക്കിടെ ചെങ്കോട്ടയില് ചൊവ്വാഴ്ച കൊടി ഉയര്‍ത്തിയതും കര്‍ഷകരെ തിരിച്ചുവിട്ടതും താനാണെന്ന് ഒടുവില് ദീപ് സിദ്ധു സമ്മതിച്ചിരിക്കുന്നു. താന് തന്നെ പുറത്തു വിട്ട ഒരു വീഡിയോയിലാണ് സിദ്ധു ഈ കുറ്റസമ്മതം നടത്തിയിരിക്കുന്നത്.\nമറ്റൊരു കാര്യം ദീപ് സിദ്ധുവിനെക്കുറിച്ചുള്ള കൂടുതല് വിവരങ്ങള് പുറത്തുവന്നുകൊണ്ടിരിക്കുന്നു എന്നതാണ്. കഴിഞ്ഞ ലോക്‌സഭാ തിരഞ്ഞെടുപ്പില് ബോളിവുഡ് നടന് സണ്ണി ഡിയോളിന്റെ ഇലക്ഷന് കാമ്പയിനില് നരേന്ദ്രമോദിയൊടൊപ്പം സിദ്ധു നില്‍ക്കുന്ന ചിത്രവും സാമൂഹ്യമാധ്യമങ്ങളില് വൈറല് ആയിക്കഴിഞ്ഞു. അമിത് ഷായ്‌ക്കൊപ്പമുള്ള ഫോട്ടോയും പ്രചരിക്കുന്നുണ്ട്. ഈ ഫോട്ടോകളില് കാണുന്ന മറ്റൊരു മുഖം മോദിയുമായി അടുത്ത സൗഹൃദമുള്ള ഗുജറാത്തി വ്യവസായകോര്‍പ്പറേറ്റ് ആയ ഗൗതം അദാനിയുടെ മകന്റെത് ആണ് എന്ന സംശയവും ചര്‍ച്ചയാകുന്നുണ്ട്.\nഇതോടെ കര്‍ഷകപ്രക്ഷോഭത്തെ താറടിച്ചു കാണിക്കാനുള്ള ഗൂഢാലോചനയാണ് പുറത്തു വന്നുകൊണ്ടിരിക്കുന്നത്. ദീപ് സിദ്ധുവാണ് കര്‍ഷകരെ ചെങ്കോട്ടയിലേക്ക് തിരിച്ചു വിട്ട് അവിടെ കയറിപ്പോകാന് പ്രേരിപ്പിച്ചത് എന്ന വിവരവും കര്‍ഷകനേതാക്കള് പുറത്തു വിട്ടിരിക്കയാണിപ്പോള്.\nദീപു പ്രത്യേക ഉദ്ദേശ്യത്തോടെ കര്‍ഷകരുടെ കൂട്ടായ്മയില് കയറിക്കൂടിയിട്ട് രണ്ടു മാസമായി. സിഖ് ഫോര് ജസ്റ്റിസ്(SFJ) എന്ന സംഘടനയുമായുള്ള ബന്ധത്തെത്തുടര്‍ന്ന് സിദ്ധുവിന് ദേശീയ അന്വേഷണ ഏജന്‍സ് നോട്ടീസ് നല്‍കിയിട്ട് ഏതാനും ദിവസമേ ആയിട്ടുള്ളൂ. കഴിഞ്ഞ വര്‍ഷം ദീപ് ഭാരതീയ കിസാന് യൂണിയന്റെ നേതൃത്വത്തെ ചോദ്യം ചെയ്ത് വിവാദമുണ്ടാക്കിയിരുന്നു. മാത്രമല്ല ശംഭൂ മോര്‍ച്ച എന്ന പുതിയ ഒരു കര്‍ഷക സംഘടന പ്രഖ്യാപിക്കുകയും ചെയ്തു. ഖാലിസ്ഥാന് അനുകൂല കേന്ദ്രങ്ങള് ദീപ് സിദ്ധുവിനെ പിന്തുണച്ചിരുന്നതായും പറയുന്നു. ബി.ജെ.പി നേതാക്കള് സമരത്തിന്റെ ആദ്യഘട്ടം മുതല് സമരത്തിന് സിഖ് മതവുമായുള്ള ബന്ധവും ഖലിസ്താന് ബന്ധവും ആരോപിച്ചത് ദീപ് സിദ്ധുവിനെ ഉപയോഗപ്പെടുത്തിയുള്ള കളിയായിരുന്നു എന്ന് വ്യക്തമാകുകയാണ് ഇപ്പോള്.\nകര്‍ഷകസമരത്തിനിടയില് പല തവണ പ്രസംഗിക്കാന് ദീപ് സിദ്ധു ശ്ര്മിച്ചിരുന്നുവെങ്കിലും ഒരിക്കല് പോലും നേതാക്കള് അവസരം നല്‍കിയിരുന്നില്ല. സംയുക്ത കര്‍ഷക നേതാക്കളുടെ തീരുമാനങ്ങള്‍ക്കെതിരെ ദീപ് തുടര്‍ച്ചയായി സാമൂഹ്യമാധ്യമങ്ങളിലൂടെ പ്രചാരണം നടത്തിയിരുന്നു. പൊലീസുമായി ഇംഗ്ലീഷില് വാഗ്വാദം നടത്തുന്ന വീഡിയോ നടന് വിവേക് അഗ്നിഹോത്രി സാമൂഹ്യമാധ്യമത്തില് ഇട്ടതോടെയാണ് സിദ്ധു ആള്‍ക്കാരുടെ ശ്രദ്ധയില് പെട്ടത്.\nദീപ് സിദ്ധു ആരാണ്..\nപഞ്ചാബ് സിനിമാമേഖലയിലെ പോപ്പുലര് മുഖമാണ് ദീപ് സിദ്ധു. പഠിച്ചത് നിയമം ആണ്. മോഡലിങിലാണ് തുടക്കം. പക്ഷേ വിജയിച്ചില്ല. പിന്നീട് ഒരു ബ്രിട്ടീഷ് സിനിമയില് പ്രവര്‍ത്തിച്ചു. ബാലാജി ടെലിഫിലിമിന്റെ ലീഗല് ഹെഡ് ആയും പ്രവര്‍ത്തിച്ചു. പിന്നീട് അഭിനയത്തില് ശ്രദ്ധ കേന്ദ്രീകരിച്ചു.\nദീപ് സിദ്ദു അറസ്റ്റിലായി\nപാര്‍ലമെന്റ് മാര്‍ച്ച് ഉപേക്ഷിച്ചതായി കര്‍ഷക നേതാക്കള്\nEnglish Summary: Deep Sidhu has releasedavideo saying that he planted the flag on the Red Fort.\n← മുഖ്യമന്ത്രി ആ വാര്‍ത്ത കണ്ടു,\nപുത്തന് സൈക്കിള് വീട്ടിലെത്തി → ആ അപമാനവിധി സുപ്രീംകോടതി സ്‌റ്റേ ചെയ്തു, സ്ത്രീത്വത്തിന് ആശ്വാസം


പുഴയുടെ ബാല്യം / കൌമാരം\nപച്ച പുതച്ച കാടിന്‍റെ സൌന്ദര്യ റാണിയാണ് പുഴ. നാണം കുണുങ്ങി മണവാട്ടിയെ പോലെ ഒഴുകുന്ന ബാല്യകാല പുഴ. മണല് പരപ്പിലെ സൌന്ദര്യ കല്ലുകള് സൂര്യന്‍റെ ലാളനയാല് തിളങ്ങുന്ന സുന്ദരിയായ പുഴ. അലക്കു കല്ലിന്‍റെ അരികില് കിന്നാരം പറഞും കുലുങ്ങി ചിരിച്ചും കൂട്ടം കൂടുന്ന പരല് മീനുകള് വസിക്കുന്ന ഗ്രഹം. വര്ഷത്തിന്റെ കുളിര്‍മയും വേനലിന്റെ ഉഷ്ണവും പുഴയുടെ ഭംഗി നശിപ്പിക്കില്ല. തോണിക്കാരന്റെ കൂവല് കേള്‍ക്കുന്ന പുഴ. ആമയും , തവളയും , ചെറിയ. - വലിയ മീനുകളും സ്വൈരവിഹാരം നടത്തുന്ന സുന്ദരമായ കൊട്ടാരം. അലക്കു കല്ലിലെ സോപ്പ് പതയുടെ സുഗന്ധമുളള പുഴ. കറുപ്പന് പാറകള് സംരക്ഷണം തീര്‍ത്ത മനോഹരി. കാട്ടു വളളികളെ പാട്ടു പാടി ഉറക്കുന്ന ഗായിക. നീര് നായ നീരാട്ട് നടത്തുന്ന കളിക്കളം.\nഅകാലചരമം പ്രാപിച്ച ഹതഭാഗ്യ.\nആമയും തവളയും താവളം മാറിയ മലിനമായ പുഴ. മണല് പരപ്പില് ചെളി വാരിയിട്ട് വിക്രതമായ പുഴ. എണ്ണയും സോപ്പും മലിനമാക്കിയ പുഴ. അന്യം നിന്നു പോയ തോണിക്കാരനും , ഉണങ്ങി കരിഞ കാട്ടു വളളികളും നിറം കെടുത്തിയ പുഴ. ഇടിച്ചു പരത്തിയ കറുപ്പന് പാറക്കെട്ടുകള് സുരക്ഷിതത്വം നഷ്ടപ്പെടുത്തിയ പുഴ. നാണം മറന്ന് അഴിഞാടുന്ന പുഴ. ചെളിയും മുളളും നിറഞ ഗ്രഹം. പുഴ ഒരു കഥയായി അച്ചടിച്ചു വരുന്ന കാലം വിദൂരമല്ല. നിന്റെ ബാല്യത്തില് ആ മാറില് നീന്തി തുടിച്ച മനോഹര ചിത്രം ചുമരില് പതിയുന്നല്ലൊ.\nPosted by Anwar Sadique at 1:51 AM No comments:


അമ്മ മകനെ ലൈംഗികമായി ചൂഷണം ചെയ്‌തെന്ന പരാതി; പോലീസ് നടപടിയിൽ ഉണ്ടായത് വീഴ്ച: സിഡബ്യുസി - BIGNEWSLIVE | Latest Malayalam News\nതിരുവനന്തപുരം: കടയ്ക്കാവൂരിൽ മകനെ അമ്മ ലൈംഗികമായി പീഡിപ്പിച്ചെന്ന പരാതിയിൽ പോലീസ് എഫ്‌ഐആർ.തയ്യാറാക്കിയതിൽ വീഴ്ചയുണ്ടായതായി ചൈൽഡ് വെൽഫയർ കമ്മിഷൻ ചെയർപേഴ്‌സൺ അഡ്വക്കേറ്റ് എൻ സുനന്ദ. വിവരം നൽകിയ ആളുടെ സ്ഥാനത്ത് തന്റെ പേര് നൽകിയത് ശരിയായ നടപടിയല്ല. കേസിന് ആസ്പദമായ കാര്യങ്ങളെ കുറിച്ച് പ്രതികരിക്കാനില്ലെന്നും അവർ പറഞ്ഞു. മകനെ ലൈംഗികമായി ചൂഷണം ചെയ്‌തെന്ന പരാതിയിൽ തിരുവനന്തപുരം കടയ്ക്കാവൂരിൽ സ്ത്രീ അറസ്റ്റിലായിരുന്നു. ഇവർ നിലവിൽ റിമാൻഡിലാണ്. ഈ സംഭവത്തിലാണ് പോലീസിനെതിരെ സിഡബ്ല്യൂസി ചെയർപേഴ്‌സൺ രംഗത്തെത്തിയിരിക്കുന്നത്. പരാതി കൊടുക്കുകയോ ഇത്തരമൊരു സംഭവമുണ്ടെന്ന് പോലീസിനെ അറിയിക്കുകയോ ചെയ്തിട്ടില്ലെന്നാണ് സിഡബ്ല്യൂസി പറയുന്നത്.\nഇത്തരത്തിലൊരു പരാതി ഒരിക്കലും സിഡബ്ല്യൂസിയുടെ ഭാഗത്തുനിന്ന് സാധാരണരീതിയിൽ പോലും പോലീസിന് കൈമാറാറില്ല. ഈ കേസിൽ പരാതി ലഭിച്ചതിനു ശേഷം കൗൺസിലിങ്ങിന് വേണ്ടി മാത്രമാണ് പോലീസ് കുട്ടിയെ സിഡബ്ല്യൂസിക്ക് മുന്നിൽ ഹാജരാക്കിയതെന്നും സുനന്ദ പറഞ്ഞു. അതിന്റെ അടിസ്ഥാനത്തിൽ കുട്ടിക്ക് കൗൺസിലിങ് നൽകുക മാത്രമാണ് സിഡബ്ല്യൂസി ചെയ്തത്.\nഈ കേസിന്റെ എഫ്‌ഐആറിൽ വിവരം നൽകിയ ആളുടെ സ്ഥാനത്ത് സുനന്ദയുടെ പേരാണ് നൽകിയിരിക്കുന്നത്. എന്നാൽ താൻ ഇത്തരത്തിലൊരു വിവരം നൽകിയിട്ടില്ലെന്നാണ് സുനന്ദ പറയുന്നത്. മാത്രമല്ല, എഫ്‌ഐആർ തയ്യാറാക്കിയതിൽ പോലീസിന് വീഴ്ച പറ്റിയെന്നും സുനന്ദ പറയുന്നു.\nകുട്ടിയുടെ അമ്മ അറസ്റ്റിലായതിനു പിന്നാലെ ഇവരുടെ ബന്ധുക്കൾ ആക്ഷൻ കൗൺസിൽ ഉൾപ്പെടെയുള്ളവ രൂപവത്കരിച്ച് രംഗത്തെത്തിയിട്ടുണ്ട്. കുടുബവഴക്കിനെ തുടർന്ന് ഭർത്താവ് കെട്ടിച്ചമച്ച കേസാണ് ഇതെന്നാണ് കുട്ടിയുടെ മാതാവിന്റെ വീട്ടുകാർ പറയുന്നത്. എന്നാൽ കുട്ടിയുടെ പിതാവ് പരാതിയിൽ ഉറച്ചുനിൽക്കുകയാണ്.\nTags: Child lineCWCkadakkavoorKeralakerala police


കൊവിഡ് 19 കൂടുതൽ രാജ്യങ്ങളിലേക്ക് പടരുന്നതിനുള്ള സാധ്യത കൂടുതലാണെന്ന് ലോകാരോഗ്യ സംഘടനയുടെ മുന്നറിയിപ്പ് – Jaihind TV\nകൊവിഡ് 19 കൂടുതൽ രാജ്യങ്ങളിലേക്ക് പടരുന്നതിനുള്ള സാധ്യത കൂടുതലാണെന്ന് ലോകാരോഗ്യ സംഘടനയുടെ മുന്നറിയിപ്പ്\nചൈനയിൽ നിന്ന് പടർന്ന് പിടിച്ച കൊവിഡ് 19 കൂടുതൽ രാജ്യങ്ങളിലേക്ക് പടരുന്നതിനുള്ള സാധ്യത അന്താരാഷ്ട്ര തലത്തിൽ വളരെ കൂടുതലാണെന്ന് ലോകാരോഗ്യ സംഘടന മുന്നറിയിപ്പ് നൽകി. ലോകമെമ്പാടും കോവിഡ് 19 ബാധിച്ചുള്ള മരണം 2900 കവിഞ്ഞു. യൂറോപ്യൻ രാജ്യങ്ങൾ ഉൾപ്പെട്ടെ 57 രാജ്യങ്ങളിലാണ് വൈറസ് പടർന്ന് പിടിച്ചത്. ആഗോള സാമ്പത്തിക രംഗത്തെയും ഇത് പ്രതിസന്ധിയിലാക്കിട്ടുണ്ട്.\nന്യൂസീലൻഡ്, നൈജീരിയ, ഇസ്‌തോണിയ, ഡെന്മാർക്ക്, നെതർലൻഡ്‌സ്, ലിത്വാനിയ എന്നീ രാജ്യങ്ങളിലാണ് പുതുതായി രോഗം സ്ഥിരീകരിച്ചത്. സ്വിറ്റ്‌സർലൻഡ് ഉൾപ്പെടെ കൂടുതൽ രാജ്യങ്ങളിലേക്കു കൂടി വൈറസ് പടരുമെന്ന് ലോകാരോഗ്യ സംഘടന മുന്നറിയിപ്പു നൽകിയിട്ടുണ്ട്. ചൈനക്ക് പുറമെ ഏറ്റവും കൂടുതൽ വൈറസ് ബാധ സ്ഥിരീകരിച്ച ദക്ഷിണകൊറിയയിൽ ഇന്നലെ മാത്രം 571 പുതിയ കേസുകളാണ് കണ്ടെത്തിയത്. ഇറ്റലിയിലും ഇറാനിലും സ്ഥിതി മോശമായി തന്നെ തുടരുന്നു. ഇറാനിൽ മരണം 34 ആയി. അതേസമയം, യു.എസിലെ കാലിഫോർണിയയിൽ രണ്ടാമതൊരാൾക്ക് കൂടി കൊറോണ വൈറസ് ബാധ സ്ഥിരീകരിച്ചു. രാജ്യത്തിന് പുറത്തേക്ക് പോകാത്ത ആൾക്കാണ് വൈറസ് സ്ഥിരീകരിച്ചതെന്ന് യുഎസ് ആരേഗ്യ വിഭാഗം ഡയറക്ടർ അറിയിച്ചു.\nവൈറസിന്റെ പ്രഭവകേന്ദ്രമായ ചൈനയിൽ ജനുവരി 23 നു രോഗബാധ സ്ഥിരീകരിച്ച ശേഷം ഏറ്റവും കുറവു കേസുകൾ ഇന്നലെ റിപ്പോർട്ട് ചെയ്തത്. ഇതിനിടയിൽ കൊറോണ വൈറസ് നിയന്ത്രണാധീതമായി പടരുന്ന സാഹചര്യത്തിൽ വിമാന സർവീസുകൾക്ക് പുറമെ ഗൾഫ് രാജ്യങ്ങളിലേക്കുള്ള ഫെറി സർവീസുകളും നിർത്തലാക്കി. അതിർത്തി കടന്നെത്തുന്ന എല്ലാ ജീവനക്കാരും മെഡിക്കൽ സർട്ടിഫിക്കറ്റ് ഹാജരാക്കാനും അതികൃതർ നിർദ്ദേശം നൽകിയിട്ടുണ്ട്.\nആറു രാജ്യങ്ങളിലേക്കു കൂടി കൊവിഡ് പടർന്ന് പിടിച്ചതോടെ ആഗോള വിപണിയും നഷ്ടത്തിലാണ്. അസംസ്‌കൃത എണ്ണയുടെ വില ആഗോള വിപണിയിൽ കുത്തനെ ഇടിയുന്നതും തുടരുകയാണ്. സൗദി അറേബ്യയുടെ ചൈനയിലേക്കുള്ള ക്രൂഡ് ഓയിൽ കയറ്റുമതിയിൽ അടുത്ത മാസം അഞ്ച് ലക്ഷം ബാരലിന്റെ കുറവ് വരുമെന്നാണ് കണക്ക്. അതിനിടെ നൈനയിൽ പൊട്ടി പുറപ്പെട്ട കൊറോണ വൈറസ് പ്രതിരോധിക്കാൻ അടിയന്തര നടപടി സ്വീകരിച്ചില്ലെന്ന് ആക്ഷേപവും ഉയരുന്നുണ്ട്. അതേസമയം, കോവിഡ് നേരിടുന്നതിന് രാജ്യങ്ങൾക്ക് അടിയന്തര സഹായം നൽകാൻ ലോകബാങ്കും ഐഎംഎഫും തയ്യാറാണെന്ന് വക്താവ് അറിയിച്ചു.\nനിഗൂഢതകളുടെ രഹസ്യം തേടി ‘ഹു’


QATAR TIMES : മിഡിലീസ്റ്റിലെ മലയാളം ഓൺലൈൻ പത്രങ്ങളിൽ ഒന്നാം സ്ഥാനത്ത്!.: എണ്ണവിലയിടിവ് ഊര്‍ജസുരക്ഷയ്ക്ക് ഭീഷണി:ഖത്തര്\nഎണ്ണവിലയിടിവ് ഊര്‍ജസുരക്ഷയ്ക്ക് ഭീഷണി:ഖത്തര്\nദോഹ:എണ്ണവില ഇടിയുന്നത് ഊര്‍ജസുരക്ഷയെ പ്രതികൂലമായി ബാധിക്കുമെന്നു ഖത്തറിന്റെ മുന്നറിയിപ്പ്.\nവിലയിടിവ് തുടര്‍ന്നാല് എണ്ണ പര്യവേഷണത്തിനും സാങ്കേതികവിദ്യാ വികസനത്തിനും കൂടുതല് നിക്ഷേപം നടത്താന് സാധിക്കാതെ വരുമെന്നു യുഎസ്-ഇസ്ലാമിക് വേള്‍ഡ് ഫോറത്തില് ഖത്തര് ഉൌര്‍ജ, വ്യവസായ മന്ത്രി ഡോ. മുഹമ്മദ് ബിന് സാലെ അല് സദ ചൂണ്ടിക്കാട്ടി.\nഭൂമിശാസ്ത്രപരവും രാഷ്ട്രീയവുമായ കാരണങ്ങളാല് ഒട്ടേറെ എണ്ണ സ്രോതസ്സുകള് പര്യവേഷണം ചെയ്യപ്പെടാതെ കിടക്കുകയാണ്.\nമധ്യപൂര്‍വദേശത്തിന്റെ സുസ്ഥിരതയ്ക്കും ഉൌര്‍ജ സുരക്ഷയ്ക്കും രാജ്യാന്തരസമൂഹം കൈകോര്‍ക്കണമെന്നും അദ്ദേഹം ആവശ്യപ്പെട്ടു.\nഊര്‍ജവിനിയോഗത്തിലൂടെ കാര്‍ബണ്‍ഡൈഓക്സൈഡ് പുറന്തള്ളപ്പെടുന്നതു ലഘൂകരിക്കാനുള്ള ഗവേഷണസംരംഭങ്ങളിലും ശ്രദ്ധ പതിപ്പിക്കേണ്ടതുണ്ട്.\nപ്രതിദിനം 8.6 കോടി വീപ്പ എന്ന ഇപ്പോഴത്തെ ഉത്പാദനത്തോതില്‍നിന്ന് 25 % എങ്കിലും വര്‍ധനയാണു 2030 ആകുമ്പോഴേക്കും പ്രതീക്ഷികുന്നതെന്നും അദ്ദേഹം വ്യക്തമാക്കി.\nഎഴുതിയത് മുഹമ്മദ് സഗീർ പണ്ടാരത്തിൽ at 11:08:00 PM\nഎണ്ണവില ഇടിയുന്നത് ഊര്‍ജസുരക്ഷയെ പ്രതികൂലമായി ബാധിക്കുമെന്നു ഖത്തറിന്റെ മുന്നറിയിപ്പ്.


PSC candidates strike will continue ചര്‍ച്ചയില് തീരുമാനമായില്ല; പിഎസ്‌സി ഉദ്യോഗാര്‍ത്ഥികളുടെ സമരം തുടരും\nചര്‍ച്ചയില് തീരുമാനമായില്ല; പിഎസ്‌സി ഉദ്യോഗാര്‍ത്ഥികളുടെ സമരം തുടരും\nസമരത്തിലുള്ള ലാസ്റ്റ് ഗ്രേഡ് റാങ്ക് ഹോള്‍ഡേഴ്‌സ് അസോസിയേഷനുമായി മുഖ്യമന്ത്രിയുടെ ഓഫിസ് നടത്തിയ ചര്‍ച്ചയില് തീരുമാനമായില്ല. ഡിവൈഎഫ്‌ഐയുടെ മധ്യസ്ഥതയില് രാത്രി നടന്ന ചര്‍ച്ചയില് അധിക തസ്തിക സൃഷ്ടിക്കല് എന്ന ആവശ്യത്തിലാണ് ചര്‍ച്ച പരാജയപ്പെട്ടത്. സമരം തുടരുമെന്ന് ഉദ്യോഗാര്‍ത്ഥികള് അറിയിച്ചു. ഉദ്യോഗാര്‍ത്ഥികളുടെ നിലപാട് മാറ്റം സമരത്തില് ബാഹ്യ ഇടപെടലുണ്ടെന്ന സംശയം ബലപ്പെടുത്തുന്നതാണെന്ന് ഡിവൈഎഫ്‌ഐ സംസ്ഥാന സെക്രട്ടറി എ.എ.റഹീം പറഞ്ഞു.\nഇന്നലെ പകല് മൂന്നുതവണ സമരത്തിലുള്ള ഉദ്യോഗാര്‍ത്ഥികളും ഡിവൈഎഫ്‌ഐ നേതാക്കളുമായി ചര്‍ച്ച നടത്തിയിരുന്നു. ഇതേ തുടര്‍ന്ന് ഡിവൈഎഫ്‌ഐ നേതാക്കള് മുഖ്യമന്ത്രിയുടെ ഓഫിസുമായി ചര്‍ച്ച നടത്തി. തുടര്‍ന്നാണ് രാത്രി പത്ത് മണിയോടെ ഉദ്യോഗാര്‍ത്ഥികളുമായി ഡിവൈഎഫ്‌ഐ നേതാക്കളുടെ സാന്നിധ്യത്തില് ചര്‍ച്ച നടത്തിയത്. ആദ്യം ഡിവൈഎഫ്‌ഐ നേതാക്കളുമായും പിന്നീട് മുഖ്യമന്ത്രിയുടെ പ്രൈവറ്റ് സെക്രട്ടറി, പൊളിറ്റിക്കല് സെക്രട്ടറിയുമായിട്ടായിരുന്നു ചര്‍ച്ച. ഒഴിവുകള് റിപ്പോര്‍ട്ട് ചെയ്യുന്നതു വേഗത്തിലാക്കാമെന്നും എന്‍ട്രി കേഡറിലെ ഉദ്യോഗക്കയറ്റം സമയബന്ധിതമായി നടത്താമെന്നും മുഖ്യമന്ത്രിയുടെ ഓഫിസ് ഉറപ്പു നല്‍കി. എന്നാല് അധിക തസ്തികകള് സൃഷ്ടിക്കണമെന്ന ആവശ്യം പ്രായോഗികമല്ലെന്ന് മുഖ്യമന്ത്രിയുടെ ഓഫിസ് വ്യക്തമാക്കിയതോടെ ചര്‍ച്ച വഴിമുട്ടി.\nതസ്തിക സൃഷ്ടിക്കണമെന്ന ആവശ്യം പ്രായോഗികമല്ലെന്ന് ചര്‍ച്ചയില് പങ്കെടുത്ത ഡിവൈഎഫ്‌ഐ സംസ്ഥാന സെക്രട്ടറി എ.എ.റഹീം പറഞ്ഞു. വെറുതെ ഉറപ്പു നല്‍കാനാവില്ല. ഉദ്യോഗാര്‍ത്ഥികളുടെ നിലപാട് മാറ്റം സമരത്തില് ബാഹ്യ ഇടപെടലുകളുണ്ടോയെന്ന സംശയം ബലപ്പെടുന്നതാണ്. പന്ത്രണ്ടരയോടെയാണ് ഉദ്യോഗാര്‍ത്ഥികളുമായുള്ള ചര്‍ച്ച അവസാനിച്ചത്. ഇതോടെ കഴിഞ്ഞ പതിനെട്ട് ദിവസമായി ലാസ്റ്റ് ഗ്രേഡ് ഉദ്യോഗാര്‍ത്ഥികള് നടത്തുന്ന സമരം വീണ്ടും തുടരും.\nStory Highlights – PSC candidates strike will continue\nRead more on: DYFI | kerala government | psc


സിപിഐയെ രൂക്ഷമായി വിമര്‍ശിച്ച് ദേശാഭിമാനി മുഖ പ്രസംഗം\nHome News Kerala News സിപിഐയെ രൂക്ഷമായി വിമര്‍ശിച്ച് ദേശാഭിമാനി മുഖ പ്രസംഗം\nസിപിഎം സിപിഐ പോര് തുറന്ന് കാട്ടി ദേശാഭിമാനി മുഖപ്രസംഗം. കോട്ടയം ജില്ലാ പഞ്ചായത്ത് പ്രസിഡന്റ് സ്ഥാനത്തേക്ക് നടന്ന തെരഞ്ഞെടുപ്പില് കേരള കോണ്‍ഗ്രസിനെ പിന്തുണച്ചതിനെ എതിര്‍ത്ത സിപിഐയെ രൂക്ഷമായ ഭാഷയില് വിമ്ര‍ശിച്ചിരിക്കുകയാണ് മുഖ പ്രസംഗത്തില്. കോണ്‍ഗ്രസിന്റെ തോല്‍വി ഞങ്ങളുടെ സഹജീവികളില് ഉള്‍പ്പെടെ ചിലകേന്ദ്രങ്ങളില് വലിയ അസ്വസ്ഥത സൃഷ്‌ടിച്ചതായി കണ്ടു. കെപിസിസി ആസ്ഥാനമായ ഇന്ദിരാഭവനില്‍നിന്ന് ഉയര്‍ന്നതിനേക്കാള് വലിയ വിലാപവും മുറവിളിയുമാണ് ഇത്തരം കേന്ദ്രങ്ങളില്‍നിന്ന് ഉണ്ടായതെന്ന് മുഖപ്രസംഗം പറയുന്നു.\nമുഖപ്രസംഗത്തിന്റെ പൂര്‍ണ്ണരൂപം വായിക്കാം\nകഴിഞ്ഞ തദ്ദേശഭരണതെരഞ്ഞെടുപ്പില് ഇടതുപക്ഷജനാധിപത്യമുന്നണി ചര്‍ച്ച ചെയ്തെടുത്ത തീരുമാനങ്ങളില് പ്രധാനപ്പെട്ട ഒന്ന് ഈ അവസരത്തില് ഓര്‍മിക്കുന്നത് നന്ന്. യുഡിഎഫിനെയും ബിജെപിയെയും പരാജയപ്പെടുത്തുക എന്നതായിരുന്നു അത്. ഈ ലക്ഷ്യം മുന്‍നിര്‍ത്തി കോണ്‍ഗ്രസും ബിജെപിയും ഒഴികെയുള്ള വ്യക്തികളെയും സഹകരിക്കാവുന്ന ഗ്രൂപ്പുകളില്‍നിന്നുള്ളവരെയും സ്ഥാനാര്‍ഥികളാക്കാമെന്നും അന്ന് ഇടതുപക്ഷ ജനാധിപത്യമുന്നണി തീരുമാനിച്ചിരുന്നു. അന്നത്തെ നിലപാടിലൂന്നിയ കാര്യം തന്നെയാണ് കോട്ടയത്ത് കണ്ടത്. കോട്ടയം ജില്ലാപഞ്ചായത്ത് പ്രസിഡന്റ് എടുത്ത നിലപാടിലും സ്വേച്ഛാപരമായ സമീപനത്തിലും എല്ലാവരില്‍നിന്നും എതിര്‍പ്പ് ഉയര്‍ന്നിരുന്നു എന്നത് മറ്റൊരു കാര്യം. അവിടെ ഒരു അധികാരമാറ്റം മിക്കവാറും എല്ലാവരും ആഗ്രഹിച്ചിരുന്നു എന്നതും മറച്ചുവയ്‌ക്കേണ്ടതില്ല. പ്രസിഡന്റ് രാജിവച്ചതിനെത്തുടര്‍ന്ന് നടന്ന തെരഞ്ഞെടുപ്പില് യുഡിഎഫ് ഒരു വശത്തും നേരത്തെ യുഡിഎഫിന്റെ ഭാഗമായിരുന്ന കേരള കോണ്‍ഗ്രസ് എം മറുവശത്തുമായി മത്സരിക്കാനിറങ്ങി. അവിടെ സിപിഐ എമ്മിനോ ഇടതുപക്ഷ ജനാധിപത്യമുന്നണിക്കോ ഭൂരിപക്ഷമില്ല. ഈ സാഹചര്യത്തില് കോണ്‍ഗ്രസിനെ ജയിപ്പിക്കണോ എന്ന ചോദ്യം തന്നെയാണ് അവിടെ ഉയരുക.\nകോണ്‍ഗ്രസിനെ ജയിപ്പിക്കേണ്ട രാഷ്‌ട്രീയ ഉത്തരവാദിത്തം ഇടതുപക്ഷ ജനാധിപത്യമുന്നണിക്കുണ്ടോ എന്ന ചോദ്യവും പ്രസക്തം. പ്രാദേശിക തെരഞ്ഞെടുപ്പുകളുമായി ബന്ധപ്പെട്ട് ഇടതുപക്ഷ ജനാധിപത്യമുന്നണി കഴിഞ്ഞ തദ്ദേശതെരഞ്ഞെടുപ്പില് കൈക്കൊണ്ട നിലപാട് നിഷേധിക്കേണ്ട സാഹചര്യം അവിടെ രൂപപ്പെടാത്തിടത്തോളം യുഡിഎഫിനെ പരാജയപ്പെടുത്തിയ നടപടി തെറ്റാണെന്ന് എങ്ങനെ ചിത്രീകരിക്കാനാകും.\nരാജ്യത്താകെ കോണ്‍ഗ്രസിനും സംഘപരിവാര് നിയന്ത്രിക്കുന്ന ബിജെപിക്കും എതിരെ സുചിന്തിതമായ നിലപാടാണ് സിപിഐ എമ്മും സിപിഐ ഉള്‍പ്പെടെയുള്ള മറ്റ് ഇടതുപാര്‍ടികളും ജനാധിപത്യ പാര്‍ടികളും സ്വീകരിക്കുന്നത്. തീവ്രഹിന്ദുത്വത്തിലൂന്നി ബിജെപി ഇന്ത്യയിലാകെ അടിച്ചേല്‍പ്പിക്കുന്ന വര്‍ഗീയരാഷ്‌ട്രീയത്തിലും അമിതാധികാരപ്രവണതകളിലും സ്വേച്ഛാപരമായ നടപടികളിലും രാജ്യത്തെ ജനാധിപത്യ-മതനിരപേക്ഷ വിശ്വാസികള് കടുത്ത ആശങ്കയിലാണ്. യുപി തെരഞ്ഞെടുപ്പ് വിജയത്തിനു ശേഷം സംഘപരിവാറും ബിജെപിയും ജനാധിപത്യത്തിനും മതനിരപേക്ഷതയ്‌ക്കും ഫെഡറലിസത്തിനുമെതിരായ കടന്നാക്രമണം കൂടുതല് ശക്തമാക്കി. അത് എല്ലാ അതിരും ലംഘിച്ചുകൊണ്ടിരിക്കുകയാണ്. ഇതിനെ നേരിടാനും ജനങ്ങുടെ ഐക്യനിര പടുത്തുയര്‍ത്താനും ഇടതുപക്ഷ പാര്‍ടികളാണ് മുന്നില് നില്‍ക്കുന്നത്. കോണ്‍ഗ്രസ് അനുദിനം ദുര്‍ബലപ്പെടുകയും ശക്തമായ നേതൃത്വത്തിന്റെ അഭാവത്തിലെന്നോണം രാജ്യത്തെ അപായകരമായ സംഭവവികാസങ്ങള്‍ക്കു മുന്നില് പകച്ചുനില്‍ക്കുകയുമാണ്.\nകോണ്‍ഗ്രസിന്റെ സമുന്നത നേതാക്കള് ഉള്‍പ്പെടെ ബിജെപി വീശിയ വലയില് കുരുങ്ങുകയോ അതിലേക്ക് ചാടിക്കയറുകയോ ചെയ്യുന്നു. മണിപ്പൂരില് കോണ്‍ഗ്രസ് മന്ത്രിസഭാഗം ബിജെപിയില് ചേക്കേറി മുഖ്യമന്ത്രിയായി.യുപിയിലാകട്ടെ മുന് സംസ്ഥാന പ്രസിഡന്റ് ഉള്‍പ്പെടെ ബിജെപിയില് അഭയം തേടി. കേരളത്തിലെ ചില കോണ്‍ഗ്രസ് നേതാക്കളും ബിജെപി മോഹവലയത്തില് അകപ്പെട്ടെന്നത് നിഷേധിക്കാനും സ്വന്തം അണികളുടെ സംശയം നീക്കാനും കെപിസിസിയുടെ ആക്ടിങ് അധ്യക്ഷനുപോലും കഴിഞ്ഞിട്ടില്ല. ബിജെപി ഉയര്‍ത്തുന്ന ആപത്ത് ചെറുക്കാന് കോണ്‍ഗ്രസിനാകില്ലെന്ന വ്യക്തമായ സൂചനകളാണ് ഇത്.\nയുഡിഎഫിനെയും ബിജെപിയെയും ദുര്‍ബലപ്പെടുത്തുകയെന്ന നിലപാടിലൂന്നിയ സമീപനമാണ് കോട്ടയത്തുണ്ടായത്. അതിനെതിരെയാണ് വിവിധ കേന്ദ്രങ്ങളില്‍നിന്ന് ആക്ഷേപം ഉയര്‍ന്നത്. അത് ഇടതുപക്ഷ ജനാധിപത്യമുന്നണിയെ ശക്തിപ്പെടുത്തുകയെന്ന ലക്ഷ്യത്തില് ഊന്നിയുള്ളതാണെന്നു കരുതാനുള്ള മൌഢ്യം ആര്‍ക്കുമുണ്ടാകില്ലെന്നു കരുതാം. കോട്ടയം മറയാക്കി സിപിഐ എമ്മിനെതിരെ ഉയര്‍ത്തുന്ന ആക്ഷേപങ്ങള് കോണ്‍ഗ്രസിന് ജയിക്കാനും കോണ്‍ഗ്രസിനെ ജയിപ്പിക്കാനുമുള്ള ശ്രമങ്ങള് വിഫലമായതിന്റെ വികാരപ്രകടനങ്ങള് മാത്രമായേ കാണാനാകൂ. ഒരു പ്രാദേശിക തെരഞ്ഞെടുപ്പില് കോണ്‍ഗ്രസ് തോറ്റുപോയതിന് ഇത്രയും ഒച്ചപ്പാട് ഉണ്ടാക്കേണ്ടതുണ്ടോയെന്ന് ആരെങ്കിലും സംശയിച്ചുപോയാല് അവരെ കുറ്റപ്പെടുത്താനാകുമോ. കോണ്‍ഗ്രസിനെ അധികാരക്കസേരയില് അവരോധിക്കാന് ഇടതുപക്ഷ ജനാധിപത്യമുന്നണിക്കോ സിപിഐ എമ്മിനോ ചുമതലയുണ്ടോ. അഴിമതിയില് മുങ്ങിയ കോണ്‍ഗ്രസിനെ വിജയിപ്പിക്കുന്ന നിലപാട് സ്വീകരിക്കുന്നതാണോ ധാര്‍മികതയുടെ അടിസ്ഥാനം. ഇടതുപക്ഷഐക്യവും ജനാധിപത്യശക്തികളുടെ കൂട്ടായ്മയും അടിസ്ഥാനമാക്കി കേരളത്തില് വലിയ മാറ്റങ്ങള്‍ക്ക് എല്‍ഡിഎഫ് സര്‍ക്കാര് തുടക്കം കുറിച്ചിരിക്കുകയാണ്.\nഅധികാരത്തിലേറിയ നാള് മുതല് എല്‍ഡിഎഫ് സര്‍ക്കാരിനെ അസ്ഥിരപ്പെടുത്താന് യുഡിഎഫും ബിജെപിയും കിണഞ്ഞുശ്രമിക്കുന്നു. എന്നാല്, അവരുടെ നീക്കങ്ങള് ഒന്നൊന്നായി പരാജയപ്പെടുകയും ജനക്ഷേമ നടപടികളുമായി സര്‍ക്കാര് ഒരു വര്‍ഷം പൂര്‍ത്തിയാക്കുകയുമാണ്. തളരുന്ന കോണ്‍ഗ്രസിനെയും യുഡിഎഫിനെയും എങ്ങനെയെങ്കിലും താങ്ങിനിര്‍ത്താന് വിവാദങ്ങളിലൂടെ ഊര്‍ജം പകരുന്ന മാധ്യമങ്ങള് ഈയിടെയായി സമനില തെറ്റിയപോലെയാണ് പെരുമാറുന്നത്. വിവാദങ്ങളുടെ കാറ്റുപോകുന്നത്് അവരെ വല്ലാതെ അസ്വസ്ഥരാക്കുന്നു. ഒരേ മനസ്സോടെ ഇത്തരം ആക്രമണങ്ങളെ അതിജീവിച്ച് പുതിയ കേരളം എന്ന സ്വപ്നസാക്ഷാല്‍ക്കാരത്തിന് ഇടതുപക്ഷ ജനാധിപത്യമുന്നണിക്ക് കഴിയും എന്നുറപ്പാണ്. അപസ്വരങ്ങള്‍ക്കപ്പുറം അതാണ് ജനങ്ങള് പ്രതീക്ഷിക്കുന്നതും.\ndeshabhimani, editorial, cpm, cpi\nPrevious articleവിധു വിന്‍സെന്റ് ചരിത്ര നേട്ടം സ്വന്തമാക്കിയ മാന്‍ഹോളിലെ ഗാനം കാണാം\nNext articleതൃശ്ശൂരില് പകല്‍പ്പൂരം


നടി സൗന്ദര്യ ഇല്ലാത്ത 16 വർഷങ്ങൾ – Times of Thrissur\nതെന്നിന്ത്യന് സിനിമകളിലെ നിറസാന്നിധ്യമായിരുന്ന നടി സൗന്ദര്യ ഓർമ്മയായിട്ട് ഇന്ന് 16വർഷങ്ങൾ .കന്നട, തെലുങ്ക്, തമിഴ്, മലയാളം എന്നീ ഭാഷകളിൽ തിളങ്ങിയ സൗന്ദര്യ 12 വര്ഷം കൊണ്ട് 100-ലധികം ചിത്രങ്ങളിൽ അഭിനയിചിരുന്നു .\n2004 ൽ വിമാന അപകടത്തില് മരിക്കുമ്പോഴും അവർ അഭിനയിച്ച ചിത്രങ്ങൾ സൂപ്പർ ഹിറ്റുകൾ ആയി തിയേറ്ററുകളിൽ ഓടിക്കൊണ്ടിരുന്നു .\nഎം ബി ബി എസ് പഠനത്തിനിടയിൽ ആണ് സൗന്ദര്യ സിനിമയുടെ വെള്ളിവെളിച്ചത്തിൽ എത്തുന്നത് .1992-ൽ പുറത്തിറങ്ങിയ ഗന്ധർവ എന്ന കന്നട ചിത്രമായിരുന്നു സൗന്ദര്യയുടെ ആദ്യ ചിത്രം.\nഇന്ത്യൻ സിനിമയിലെ മഹാരഥൻ ആയ അമിതാബ് ബച്ചനൊപ്പവും സൗന്ദര്യ അഭിനയിച്ചിരുന്നു എന്ന് കൂട്ടി വായിക്കുമ്പോൾ അറിയാം ചെറിയ ഒരു അഭിനയകാലം അവർ എത്ര മഹത്തരമായി ഉപയോഗിച്ചിരുന്നു എന്ന് .\nഅഭിനയം പാഷൻ ആയി കൊണ്ട് നടക്കുമ്പോഴും സ്വന്തമായി ഒരു ചിത്രവും അവർ നിർമ്മിച്ചിരുന്നു . സൗന്ദര്യ ദ്വീപ എന്ന ചിത്രം ഗിരീഷ് കാസറവള്ളി ആയിരുന്നു സംവിധാനം ചെയെതതു . ധാരാളം ദേശീയ, സംസ്ഥാന ചലച്ചിത്രപുരസ്കാരങ്ങൾ ഈ ചിത്രം നേടുകയുണ്ടായി. സൗന്ദര്യയുടെ അവസാനത്തെ ചിത്രം കന്നട ചിത്രമായ ആപ്തമിത്ര ആയിരുന്നു. മലയാളചിത്രമായ മണിച്ചിത്രത്താഴിന്റെ കന്നഡ റീമേക്ക് ആയിരുന്നു ആ ചിത്രം.\nതെന്നിന്ത്യൻ ചലച്ചിത്ര മേഖലയിൽ പ്രധാന നായകന്മാരാ‍യ രവിചന്ദ്രൻ, വിഷ്ണുവർദ്ധൻ, രജനികാന്ത്, ചിരഞ്ജീവി, കമലഹാസൻ, മമ്മൂട്ടി, മോഹൻലാൽ, ജയറാം എന്നിവരുടെ കൂടെഎല്ലാം സൗന്ദര്യ നായികയായി അഭിനയിച്ചിരുന്നു .\nസത്യൻ അന്തിക്കാട് സംവിധാനം ചെയ്യെത്താ യാത്രക്കാരുടെ ശ്രദ്ധയ്ക്ക് എന്ന സിനിമയിലെ നായികാ മുഖമാണ് നമ്മൾ മലയാളികൾക്ക് എന്നും സൗന്ദര്യ .


കേരളത്തിലെ ഏറ്റവും ഭാരം കുറഞ്ഞ നവജാതശിശുവിന് എറണാകുളം ലൂര്‍ദ് ആശുപത്രിയില് പുനര് ജന്മം – Kairali News | Kairali News Live l Latest Malayalam News\nഇരുപത്തിമൂന്നാം ആഴ്ചയില് പിറന്ന പെണ്‍കുഞ്ഞിന് 380 ഗ്രാം മാത്രമായിരുന്നു തൂക്കം. ഡോക്ടര് റോജോ ജോയുടെ നേതൃത്വത്തിലുള്ള സംഘമാണ് ദിവസങ്ങളോളം നീണ്ട ചികിത്സയ്ക്ക് ശേഷം കുഞ്ഞു കാശ്വിയുടെ കുരുന്നു ജീവന് തിരികെ കൊണ്ടുവന്നത്.\nവെറും 380 ഗ്രാം മാത്രം ഭാരവുമായാണ് 23ാം ആഴ്ചയില് കുഞ്ഞ് കാശ്വി പിറന്നുവീണത്. ഒരു കൈപ്പത്തിയുടെ മാത്രം വലിപ്പമായിരുന്നു. എറണാകുളം ലൂര്‍ദ് ആശുപത്രിയിലെ ഡോ. റോജോ ജോയും സംഘവുമാണ് കുരുന്നു ജീവന് രക്ഷിച്ചെടുക്കാന് ദിവസങ്ങളോളം ചികിത്സ നടത്തിയത്. ഒടുവില് ആരോഗ്യകേരളത്തിന് പുതിയ ചരിത്രനേട്ടവുമായി കുഞ്ഞ് കാശ് വി ജീവിതത്തിലേക്ക്. മൂന്ന് മാസത്തെ ചികിത്സയ്ക്ക് ശേഷം കുഞ്ഞിന് തൂക്കം ഒന്നരക്കിലോയായി. ദക്ഷിണേന്ത്യയില് ഇതുവരെ റിപ്പോര്‍ട്ട് ചെയ്യപ്പെട്ടിട്ടുള്ള കണക്കുകള് പ്രകാരം ഏറ്റവും കുറഞ്ഞ ഭാരത്തില് ജനിക്കുന്ന രണ്ടാമത്തെ കുഞ്ഞാണ് കാശ്വി.\nഉത്തര് പ്രദേശ് സ്വദേശിയും ലൂര്‍ദാശുപത്രിയിലെ ഓര്‍ത്തോപീഡിക്സ് വിഭാഗം മെഡിക്കല് വിദ്യാര്‍ഥി കൂടിയായ ഡോക്ടര് ദിഗ് വിജയുടെയും ശിവാങ്കിയുടെയും മകളാണ് കാശ്വി. സങ്കീര്‍ണ്ണതകള് നിറഞ്ഞതായിരുന്നു ശിവാങ്കിയുടെ ഗര്‍ഭധാരണം. മൂന്നു തവണ ഗര്‍ഭം അലസി പോയി. കാത്തിരുന്ന് കിട്ടിയ കുഞ്ഞിനെ ജീവിതത്തിലേക്ക് തിരിച്ചു കൊണ്ടുവന്നുതന്ന ആശുപത്രി അധികൃതരോടും ഡോക്ടര്‍മാരോടും ദമ്പതികള് നന്ദിയറിയിച്ചു.\nTags: erunakulalmlurdh hospitalNew Born Baby


ഇന്ന് നമ്മൾ ഇവിടെ പറയാൻ പോകുന്നത് ഒരു ചെടിയെ കുറിച്ചാണ്. നമ്മുടെ വീട്ടു പരിസരത്തും പറമ്പിലുമൊക്കെ പലരും ഈ ചെടിയെ കണ്ടിട്ടുണ്ടാകും. തഴുതാമ എന്ന ചെടിയെ കുറിച്ചാണ് നമ്മൾ ഇന്ന് ഇവിടെ പറയാൻ പോകുന്നത്. തഴുതാമയുടെ ഔഷധ ഗുണങ്ങളെ കുറിച്ചും തഴുതാമയുടെ ഇലകൊണ്ടുള്ള തോരന്റെയും എലിശ്ശേരിയുടെയും റെസിപ്പിയുമാണ് നമ്മൾ ഇവിടെ പറയുന്നത്.\nഒരുപാട് ഔഷധ ഗുണങ്ങൾ അടങ്ങിയിട്ടുള്ള ഒന്നാണ് തഴുതാമ. അതുപോലെ തന്നെ ഇതിന്റെ ഇലയും ഇളം തണ്ടും ഭക്ഷ്യയോഗ്യവുമാണ്. ഇതിൽ ധാരാളം പൊട്ടാസ്യം നൈട്രേറ്റ് അടങ്ങിയിട്ടുണ്ട്. അതുകൊണ്ടു തന്നെ ഇത് മൂത്രവർദ്ധനവിനുള്ള ഔഷധമായി ഉപയോഗിക്കുന്നുണ്ട്. തഴുതാമയുടെ ഇല വെള്ളത്തിലിട്ട് തിളപ്പിച്ചു കുടിച്ചാൽ മൂത്ര തടസ്സം പോകുന്നതാണ്.\nആമവാതത്തിനുള്ള ഏറ്റവും നല്ലൊരു ഔഷധമാണ് തഴുതാമ. ഹൃദ്രോഗം തടയാൻ തഴുതാമയുടെ ഇല തോരൻ വെച്ച് പതിവായി കഴിക്കുന്നത് വളരെ നല്ലതാണ്. ചുവന്ന തണ്ടോടു കൂടിയും, വെളുത്ത തണ്ടോടു കൂടിയും രണ്ടു തരത്തിൽ തഴുതാമ ഉണ്ട്. വൃക്കരോഗങ്ങളും മഞ്ഞപ്പിത്തവും വരാതിരിക്കുന്നതിന് തഴുതാമയുടെ ഉപയോഗം നല്ലതാണ്.\nപനി, പിത്തം, നീര്, ചുമ, ഹൃദ്രോഗം എന്നീ അസുഖങ്ങൾക്ക് തഴുതാമ ഉപയോഗിക്കുന്നുണ്ട്. തഴുതാമ ചെടിയെ കുറിച്ചും അതുകൊണ്ടുള്ള റെസിപ്പിയെ കുറിച്ചും അതിന്റെ ഔഷധ ഗുണങ്ങളെ കുറിച്ചുമാണ് നമ്മൾ ഇവിടെ പറയുന്നത്. ഈ ചെടിയെ കുറിച്ചുള്ള കൂടുതൽ വിവരങ്ങൾ വീഡിയോയിൽ നിങ്ങൾക്ക് കാണിച്ചു തരുന്നുണ്ട്.


ബാല് താക്കറെയെ ഫേസ്ബുക്കില് വിമര്‍ശിച്ച പെണ്‍കുട്ടികളെ പോലീസ് അറസ്റ്റ് ചെയ്തു | DoolNews\nMonday, 19th November 2012, 5:06 pm\nമുംബൈ: ബാല് താക്കറെയെ ഫേസ്ബുക്കില് വിമര്‍ശിച്ചതിന്റെ പേരില് രണ്ട് പെണ്‍കുട്ടികളെ മുംബൈ പോലീസ് അറസ്റ്റ് ചെയ്തു. മുംബൈയില് ബന്ദ് ആചരിച്ചതില് പ്രതിഷേധിച്ചാണ് 21 കാരിയായ ഷഹീന് ദാദ ഫേസ്ബുക്ക് സ്റ്റാറ്റസായി ബന്ദിനെ ചോദ്യം ചെയ്തത്. ഞായറാഴ്ച അറസ്റ്റ് ചെയ്ത പെണ്‍കുട്ടികളെ കോടതി 14 ദിവസത്തേക്ക് ജുഡീഷ്യല് കസ്റ്റഡിയില് വിട്ടു. തിങ്കളാഴ്ച കോടതിയില് ഹാജരാക്കിയ ഇവരെ 15,000 രൂപയുടെ ബോണ്ടില് സ്വന്തം ജാമ്യത്തില് വിടുകയായിരുന്നു.\n“താക്കറെയെ പോലുള്ള ആളുകള് ദിവസവും ജനിക്കുകയും മരിക്കുകയും ചെയ്യും. അതിന്റെ പേരില് ബന്ദ് ആചരിക്കേണ്ട ആവശ്യമില്ല. ഞങ്ങള് സ്മരിക്കേണ്ടത് ഭഗത്സിംഗിനെയും സുഖ്‌ദേവിനേയുമാണ്. സ്വാതന്ത്ര്യ സമരത്തില് പങ്കെടുത്ത ധീരരക്തസാക്ഷികള്”-എന്നായിരുന്നു പെണ്‍കുട്ടിയുടെ പോസ്റ്റ്. ഈ പോസ്റ്റ് ലൈക് ചെയ്ത് സുഹൃത്തായ രേണുവിനെയും പോലീസ് അറസ്റ്റ് ചെയ്തിരുന്നു.\nപെണ്‍കുട്ടികളുടെ സ്റ്റാറ്റസ് ജനങ്ങള്‍ക്കിടയില് ശത്രുതയും വെറുപ്പും വര്‍ദ്ധിപ്പിക്കുമെന്നും മറ്റൊരര്‍ത്ഥത്തില് മതവികാരം വ്രണപ്പെടുത്തിയെന്നും കാണിച്ചാണ് അറസ്റ്റ് ചെയ്തത്. ഐ.പി.സി സെക്ഷന് 505, 295(a), ഇന്‍ഫര്‍മേഷന് ടെക്‌നോളജി ആക്ട് 64(a) എന്നീ വകുപ്പുകള് പ്രകാരമാണ് ഇവരെ അറസ്റ്റ് ചെയ്തിരിക്കുന്നത്.\nപെണ്‍കുട്ടികളുടെ പോസ്റ്റ് ജനങ്ങള്‍ക്കിടയില് വിഭാഗീയത വളര്‍ത്തുന്നതല്ലെന്നും രാഷ്ട്രീയമില്ലാത്ത ഈ കുട്ടികളുടെ പ്രവര്‍ത്തിയെ മറ്റുതരത്തില് വ്യാഖ്യാനിക്കേണ്ടെന്നും ഇവരുടെ വക്കീല് സുധീര് ഗുപ്ത പറഞ്ഞു.\nപോസ്റ്റിനെത്തുടര്‍ന്ന് നാല്‍പതോളം വരുന്ന ശിവസേനക്കാര് ഷഹീന് ദാദയുടെ ബന്ധുവിന്റെ ക്ലിനിക് അടിച്ചു തകര്‍ത്തു. ഓര്‍ത്തോപീഡിയ ക്ലിനിക് അടിച്ചു തകര്‍ത്ത ശിവസൈനികരെ പരാതി കിട്ടിയിട്ടും ആദ്യം അറസ്റ്റ് ചെയ്യാന് പോലീസ് തയ്യാറായില്ല. വ്യാപക പ്രതിഷേധം ഉയര്‍ന്ന സാഹചര്യത്തില് മാത്രമാണ് ഒരു പ്രാദേശിക നേതാവിനെ അറസ്റ്റ് ചെയ്തത്.\nജാമ്യം ലഭിച്ച ഷഹീന് ദാദ തന്റെ ഫേസ്ബുക്ക് സ്റ്റാറ്റസില് ഖേദം പ്രകടിപ്പിക്കുകയും ക്ഷമ ചോദിക്കുകയും ചെയ്തു.\nതാക്കറെയുടെ മരണവുമായി ബന്ധപ്പെട്ട് ബന്ദ് നടത്തിയതിനെതിരെ ഫെയ്‌സ്ബുക്കില് പ്രതിഷേധം രേഖപ്പെടുത്തിയ പെണ്‍കുട്ടിയെ അറസ്റ്റ് ചെയ്ത പോലീസുകാര്‍ക്കെതിരെ നടപടിയെടുക്കമെന്ന് മാര്‍ക്കണ്ഡേയ കട്ജു ആവശ്യപ്പെട്ടു. പ്രസ് കൗണ്‍സില് ഓഫ് ഇന്ത്യയുടെ ചെയര്‍മാനും മുന് സുപ്രീംകോടതി ജസ്റ്റീസുമായ മാര്‍ക്കണ്ഡേയ കട്ജു സംഭവത്തില് പ്രതിഷേധിച്ച് മുഖ്യമന്ത്രി പ്രിഥ്വിരാജ് ചൗഹാനു കത്തയക്കുകയും ചെയ്തു.\nതാക്കറെ: പെണ്‍കുട്ടികളുടെ അറസ്റ്റ് ഫാസിസം; മഹാരാഷ്ട്ര മുഖ്യമന്ത്രിക്ക് കട്ജുവിന്റെ കത്ത്


തോല്‍വി അറിയാതെയുള്ള ബെംഗളൂരുവിന്റെ കുതിപ്പിന് അവസാനം; അഞ്ചാം ജയം സ്വന്തമാക്കി എ.ടി.കെ | ISL 2020-21 ATK Mohun Bagan aim to end Bengaluru FC unbeaten run\nതോല്‍വി അറിയാതെയുള്ള ബെംഗളൂരുവിന്റെ കുതിപ്പിന് അവസാനം; അഞ്ചാം ജയം സ്വന്തമാക്കി എ.ടി.കെ\nPublished: Dec 21, 2020, 06:23 PM IST Updated: Dec 21, 2020, 09:33 PM IST\nസീസണില് എ.ടി.കെയുടെ അഞ്ചാം ജയമാണിത്. കളിയുടെ എല്ലാ മേഖലകളിലും ബെംഗളൂരുവിനെ നിഷ്പ്രഭമാക്കുന്ന പ്രകടനമാണ് എ.ടി.കെ പുറത്തെടുത്തത്\nഫത്തോര്‍ഡ: ഐ.എസ്.എല്ലിലെ ഈ സീസണിലെ ബെംഗളൂരു എഫ്.സിയുടെ തോല്‍വിയറിയാതെയുള്ള കുതിപ്പ് അവസാനിച്ച് എ.ടി.കെ മോഹന് ബഗാന്. ഇന്ന് നടന്ന മത്സരത്തില് എതിരില്ലാത്ത ഒരു ഗോളിനാണ് എ.ടി.കെ, ബെംഗളൂരുവിനെ തകര്‍ത്തത്.\nസീസണില് എ.ടി.കെയുടെ അഞ്ചാം ജയമാണിത്. കളിയുടെ എല്ലാ മേഖലകളിലും ബെംഗളൂരുവിനെ നിഷ്പ്രഭമാക്കുന്ന പ്രകടനമാണ് എ.ടി.കെ പുറത്തെടുത്തത്.\n33-ാം മിനിറ്റില് മികച്ചൊരു മുന്നേറ്റത്തിലൂടെ ഡേവിഡ് വില്യംസാണ് എ.ടി.കെയുടെ വിജയ ഗോള് നേടിയത്. കാള് മക്ഹ്യു നല്‍കിയ ലോങ് പാസ് സ്വീകരിച്ച വില്യംസ്, ഹര്‍മന്‍ജോത് ഖബ്രയെ കബളിപ്പിച്ച് കൃത്യമായ ഇടമുണ്ടാക്കി പന്ത് വലയിലെത്തിക്കുകയായിരുന്നു.\nമത്സരത്തിന്റെ തുടക്കം മുതല് തന്നെ എ.ടി.കെയ്ക്കായിരുന്നു ആധിപത്യം. റോയ് കൃഷ്ണയും മന്‍വീര് സിങ്ങും ചേര്‍ന്ന് നിരവധി അവസരങ്ങള് ആദ്യ പകുതിയില് സൃഷ്ടിച്ചു. 16-ാം മിനിറ്റില് കൃഷ്ണയ്ക്ക് ലഭിച്ച അവസരവും 22-ാം മിനിറ്റില് മന്‍വീറിന് ലഭിച്ച അവസരവും ബെംഗളൂരു പ്രതിരോധത്തിന്റെ ഇടപെടലിനെ തുടര്‍ന്നാണ് അപകടകരമാകാതിരുന്നത്.\nരണ്ടാം പകുതിയില് മൂന്നു മാറ്റങ്ങളുമായി കളത്തിലിറങ്ങിയിട്ടും കളിയില് മാറ്റമുണ്ടാക്കാന് ബെംഗളൂരുവിന് സാധിച്ചില്ല. ഇതിനിടെ 73-ാം മിനിറ്റില് ലഭിച്ച സുവര്‍ണാവസരം ക്ലെയ്റ്റന് സില്‍വ നഷ്ടപ്പെടുത്തുകയും ചെയ്തു.\nമികച്ച മുന്നേറ്റങ്ങള് നടത്തിയ റോയ് കൃഷ്ണ, മന്‍വീര് സിങ്, ഡേവിഡ് വില്യംസ് സഖ്യം ബെംഗളൂരു പ്രതിരോധത്തെ നിരന്തരം പരീക്ഷിച്ചുകൊണ്ടിരുന്നു. മികച്ച പ്രസ്സിങ് ഗെയിം പുറത്തെടുത്താണ് എ.ടി.കെ ബെംഗളൂരുവിനെ പ്രതിരോധത്തിലാക്കിയത്.\nContent Highlights: ISL 2020-21 ATK Mohun Bagan aim to end Bengaluru FC unbeaten run


csk-vs-kxip-ipl-live-updates: Latest csk-vs-kxip-ipl-live-updates News & Updates, csk-vs-kxip-ipl-live-updates Photos&Images, csk-vs-kxip-ipl-live-updates Videos | Samayam Malayalam\nIPL 2021: കത്തിക്കയറി പൊള്ളാർഡ്, അവസാന പന്തിൽ മുംബൈക്ക് ജയം!!\nIPL 2021: ഹൈദരാബാദിന് വീണ്ടും തോൽവി;7വിക്കറ്റിന് തകർത്ത് ചെന്നൈ\nIPL 2021: റസ്സലിൻെറയും കമ്മിൻസിൻെറയും സിക്സർ മഴയ്ക്ക് കെകെആറിനെ രക്ഷിക്കാനായില്ല; ചെന്നൈക്ക് 18 റൺസ് ജയം\nIPL 2021: ചെന്നൈക്ക് മുന്നിൽ തകർന്നടിഞ്ഞ് രാജസ്ഥാൻ; 45 റൺസ് തോൽവി\nവെടിക്കെട്ട് ബാറ്റിങ്ങിനിടെ ഐപിഎല്ലില് പുതിയ ചരിത്രമെഴുതി ധവാന്; സ്വന്തമാക്കിയത്5റെക്കോര്‍ഡുകള്\nസഞ്ജുവും സ്റ്റോക്സും നയിച്ചു; പഞ്ചാബിൻെറ ജൈത്രയാത്ര അവസാനിപ്പിച്ച് രാജസ്ഥാൻ\nസഞ്ജു നയിച്ചു, കൊടുങ്കാറ്റായി തേവാതിയ; രാജസ്ഥാൻ പഞ്ചാബിനെ തകർത്തു\nപോവുന്ന പോക്കിൽ പഞ്ചാബിനെയും കൂടെ കൂട്ടി ചെന്നൈ; നിന്നോടിപ്പോ ഓറഞ്ച് ക്യാപ് ചോദിച്ചോ രാഹുലേ!!


മഴ: മനം കുളിർപ്പിക്കുന്ന മഴ\nഅമേരിക്കയിലാണെങ്കിൽപോലും മഴ ഇന്നും എനിക്കേറ്റവും പ്രിയപ്പെട്ടതാണ്. കേരളത്തിലായിരുന്നപ്പോൾ മീനം മേടം മാസങ്ങളിലെ കടുത്ത ചൂടിനുശേഷം വന്നണഞ്ഞിരുന്ന പുതുമഴ എനിക്കെന്നും ഒരനുഭവമായിരുന്നു. പുതുമഴത്തുള്ളികൾ ഉണങ്ങിവരണ്ട മണ്ണിൽ വന്നുപതിക്കുമ്പോൾ പതഞ്ഞുയരുന്ന കൊതിപ്പിക്കുന്ന മൺമണവും, മഴത്തുള്ളികൾ ഇലത്തുമ്പുകളിലും തോട്ടുവെള്ളത്തിലും പതിക്കുമ്പോൾ ഉണ്ടാകുന്ന സംഗീതവും, കാറ്റിന്റെ താളമേളങ്ങളും തവളകളുടെ കരച്ചിലും, ഈയലുകളും മഴമേഘപ്പക്ഷിയും നൃത്തംവയ്ക്കുന്ന ആകാശവും നോക്കിയിരിക്കുക എന്നത് എനിക്ക് ഹരമായിരുന്നു. മഴവെള്ളത്തിൽ കടലാസുതോണിയുണ്ടാക്കിക്കളിക്കുന്നതും കുട്ടിക്കാലത്ത് എന്റെയൊരു വിനോദമായിരുന്നു. ഇവയെല്ലാം ഇന്നലേക്കഴിഞ്ഞതുപോലെ തോന്നുകയാണ്.\nസ്കൂൾതുറക്കുന്ന ദിവസംതന്നെ വന്നണഞ്ഞിരുന്ന കാലവർഷപ്പെയ്ത്തിൽ പുത്തനുടുപ്പും പാഠപുസ്തകങ്ങളും പാതിനനഞ്ഞും, ഒരു കുടക്കീഴിൽ മൂന്നും നാലും കൂട്ടുകാരോടൊത്ത് വെള്ളം തട്ടിച്ചിതറിച്ചുംകൊണ്ട് സ്കൂളിലേക്ക് പോയിരുന്നകാലം ഇന്നുമെനിക്കു നിറം പിടിപ്പിച്ച ഓർമ്മകളാണ്. എന്റെ ചെറുപ്പകാലത്ത് കനത്ത കാലവർഷം ഒരു പതിവനുഭവംതന്നെയായിരുന്നു. വനനശീകരണത്തിലൂടെ പ്രകൃതിയുടെ താളംതെറ്റിയതിനാൽ ഇന്ന് മഴ കുറഞ്ഞു. കാരണവന്മാർ പറഞ്ഞിരുന്ന 15 ദിവസം നീണ്ടു നിൽക്കുന്ന ഇടവപ്പാതിമഴയും, തോരാതെപെയ്യുന്ന മഴയിൽ തോടും പാടവും നിറഞ്ഞൊഴുകുന്ന കർക്കിടവും, മിന്നൽപ്പിണരുകളാലും ഇടിമുഴക്കത്താലും ഭയന്നുവിറച്ചിരുന്ന തുലാവർഷവും ഇന്ന് പഴയതുപോലെ കൃത്യസമയങ്ങളിൽ വന്നണയാറില്ല. മഴയ്ക്കും താളം തെറ്റിയിരിക്കുന്നു. ചിട്ടയോടെയല്ല. തോന്നുമ്പോൾ പെയ്തിറങ്ങുന്ന പ്രതിഭാസം.\n2004 മാർച്ചിൽ അവിചാരിതമായി എനിക്ക് കേരളത്തിൽ വരേണ്ടിവന്നു. അന്ന് കേരളം മുഴവൻ വരൾച്ചയുടെ പിടിയിലമർന്നിരിക്കുകയായിരുന്നു. കുടിവെള്ളത്തിനുപോലും ബുദ്ധിമുട്ട് അനുഭവപ്പെടുന്ന സമയം. ഭൂഗർഭജലവിതാനം താഴ്‌ന്നതിനാൽ കുഴൽക്കിണറുകളിൽപോലും വെള്ളം വറ്റിയിരുന്നു. ആളുകൾ കൂട്ടംകൂട്ടമായി ജലം ശേഖരിക്കാൻ പ്ലാസ്റ്റിക് ടാങ്കുകളും മറ്റുമായി വാഹനങ്ങളിൽ മൂവാറ്റുപുഴയാറിൽ എത്തുന്ന കാഴ്ച എന്നെ അത്ഭുതപ്പെടുത്തി. പഴയകാലം എന്റെ ഓർമ്മകളിലെത്തി. അന്നൊരിക്കൽപോലും വെള്ളത്തിനുവേണ്ടി ആളുകൾ അലയുന്നത് കണ്ടിട്ടില്ല. എങ്ങും എവിടെയും ജലസമൃദ്ധിയായിരുന്നു. മഴനനഞ്ഞ് മാമ്പഴവും കശുവണ്ടിയും പെറുക്കി, മഴവെള്ളത്തിൽ കളിച്ചുകുളിച്ച് മഴയെ കൂസാതെ നടന്നിരുന്ന ആളുകൾക്ക്, അന്തരീക്ഷമലിനീകരണംമൂലം ഏറ്റവും ശുദ്ധമെന്ന് കരുതിയിരുന്ന മഴവെള്ളത്തെപ്പോലും ഭയമാണിപ്പോൾ.\nകാലവർഷാരംഭത്തോടുകൂടി പുഴയിൽനിന്നും ധാരാളം മത്സ്യങ്ങൾ തോടുകളിലൂടെ മുട്ടയിടുന്നതിനായി പാടത്തെത്താറുണ്ടായിരുന്നു. അവിടെ നിറഞ്ഞുകിടക്കുന്ന വെള്ളത്തിലൂടെ അവ ഓളങ്ങൾ സൃഷ്ടിച്ച് പാഞ്ഞു നടക്കുന്ന കാഴ്ച കാണേണ്ടതുതന്നെയായിരുന്നു. ഇവയെ പിടിക്കുവാൻ ആളുകൾ വലകളും മീൻകൂടുകളും മറ്റുമായി പാടത്തുകൂടും. എല്ലാവർക്കും കൈനിറയെ മീനുകളെ കിട്ടുകയും ചെയ്യും. ഇപ്പോഴോ, കർക്കിടക്കത്തിലും ഇടവപ്പാതിയിലും പോലും പുഴയിലും തോടുകളിലും വെള്ളം നന്നേകുറവാണ്.\nആകാശത്തുനിന്നും പെയ്തിറങ്ങുന്ന മഴയുടെ സംഗീതവും അതിന്റെ തണുപ്പും കേൾക്കുവാനും അനുഭവിക്കാനും എനിക്കിന്നും കൊതിയാണ്. കുഞ്ഞായിരുന്നപ്പോൾ കോരിച്ചൊരിയുന്ന മഴയിലൂടെ അമ്മയുടെ കൈപിടിച്ച് പള്ളിയിലേക്കും ആശാൻകളരിയിലേക്കും പോയിരുന്ന ആ കാലം പുളകിതമായ ഓരോർമ്മ.


അച്ഛനെ കണ്ട ഓർമയില്ല ഉണ്ണിക്ക്. താൻ ജനിക്കും മുന്നെ മരിച്ചു പോയതാണത്രേ | ViralKerala.in\nHome Latest അച്ഛനെ കണ്ട ഓർമയില്ല ഉണ്ണിക്ക്. താൻ ജനിക്കും മുന്നെ മരിച്ചു പോയതാണത്രേ\nഅച്ഛനെ കണ്ട ഓർമയില്ല ഉണ്ണിക്ക്. താൻ ജനിക്കും മുന്നെ മരിച്ചു പോയതാണത്രേ\n“അമ്മേ സ്ട്രോബെറി കണ്ടിട്ടുണ്ടോ? ”\n“പറയു അമ്മേ? ”\n“എന്താ ഉണ്ണി അത്? അമ്മയ്ക്ക് അറിഞ്ഞൂടാ “അവൾ അവനെയും കൂട്ടി ഒറ്റമുറിവീടിന്റെ തിണ്ണയിൽ ഇരുന്നു.\n“സ്ട്രോബെറി ഒരു പഴമാണ്. ഫ്രൂട്ട്. ചുവപ്പ് നിറം സാർ പടം കാണിച്ചു തന്നു. മിക്കവാറും ആരും കഴിച്ചിട്ടില്ല. “ഉണ്ണിയുടെ മുഖത്ത് ചിരി. ആ ചിരി ഒരു ആശ്വാസമാണ്. ഒറ്റയ്ക്കല്ല എന്ന ആശ്വാസം.\n“എനിക്കൊന്നു കണ്ടാൽ കൊള്ളാം അമ്മേ “ഉണ്ണിയുടെ മുഖത്ത് അപേക്ഷ ഭാവം\n“നമുക്ക് നോക്കാട്ടോ ഉണ്ണി. മേനോൻ സാറിന്റെ വീട്ടിലെത്താൻ വൈകും. നീ കൂടി പോരെ. പുസ്തകവും എടുത്തോ. ഒറ്റയ്ക്കിരിക്കണ്ട “ഉണ്ണി തലയാട്ടി ബാഗിൽ പുസ്തകം എടുത്തു വെച്ചു. അമ്മ വീട് പൂട്ടിയിറങ്ങിയപ്പോൾ അവനും ആ വിരൽത്തുമ്പിൽ പിടിച്ചു.\n“ആ മായ വന്നോ? വേഗം ജോലി തുടങ്ങിക്കോളൂ ട്ടോ മകനും കുടുംബവും വന്നിട്ടുണ്ട്. ഉച്ചക്ക് ബിരിയാണി മതി. കുട്ടികൾക്ക് അതാണിഷ്ടം ”\n“മായേ ദേ സ്ട്രോബെറി, കുട്ടികൾക്ക് വലിയ ഇഷ്ടം ആണ്.പാൽ ചേർത്ത് അടിച്ചെടുത്താൽ മതി ”\n“നോക്ക് മോനെ ഇതാണ് സ്ട്രോബെറി. ”\n“അത് ശരി ജ്യൂസ് അടിക്കാൻ തന്ന സ്ട്രോബെറി എടുത്തു മോനു കൊണ്ട് കൊടുക്കുകയാണല്ലേ.. മോഷണം ഉണ്ടല്ലോ കൊള്ളാല്ലോ ”\n“എന്താ മായേ? “ടീച്ചറിന്റെ മുഖത്തു ഗൗരവം\n“ഞാൻ ഇത് ഉണ്ണിയെ ഒന്നു കാണിക്കാൻ…. അവൻ ഇത് വരെ കണ്ടിട്ടില്ല. അതാണ് ”\n“അതിന് ചോദിച്ചിട്ട് എടുത്തു കൂടെ? ഇങ്ങനെ എന്തൊക്കെ ഉണ്ടാകും അമ്മ കാണാതെ !\n“ഒന്നുമില്ല മാഡം. എന്റെ മോനിത് കണ്ടിട്ടില്ല. ക്ലാസ്സിൽ ഇന്നലെ പഠിപ്പിച്ചുവത്രെ. അപ്പോൾ തൊട്ട് ചോദിക്കുകയാണ്. നോക്ക്, ഒരെണ്ണമേ ഞാൻ എടുത്തുള്ളൂ. മോഷ്ടിക്കാൻ വീട്ടുജോലിക്ക് വരണ്ടല്ലോ മാഡം ”\n“നില്ക്കു മായേ””നോക്ക് പ്രിയ മായ ഒന്നും രണ്ടും വര്ഷമല്ല ഇവിടെ ആയിട്ടു. നീ ഈ വീട്ടിൽ മരുമകളായി വരും മുന്നേ ഉള്ളതാണ്. അവളെ എനിക്ക് അറിയാം. ഒരു പക്ഷെ നിന്നെക്കാൾ ഏറെ. മായ അടുക്കളയിൽ പോ. പ്രിയ നിന്റെ മുറിയിലേക്കും പൊയ്ക്കോളൂ. ”\n“ഉം കഴിച്ചു നോക്കു ”\n“അതെ അമ്മേ ഈ സ്ട്രോബെറിക്ക് നമ്മുടെ തേൻ വരിക്ക ചക്കപ്പഴത്തിന്റെ സ്വാദൊന്നും ഇല്ലാട്ടോ. ഒരു ചവർപ്പ് പോലെ എനിക്കിഷ്ടായില്ല ”\nPrevious articleഒന്നിച്ചൊന്നു നിന്നു ഫോട്ടോ എടുക്കാൻ അവളുടെ മനസും കൊതിക്കുന്നുണ്ടെന്ന് ആ കണ്ണുകൾ പറയാതെ പറയുന്നുണ്ടായിരുന്നു… പക്ഷേ…\nNext articleഏതൊരു ഭർത്താവിന്റെയും അവിഹിതം ഒരു പെണ്ണിനും സഹിക്കാനാവില്ല ..


Emalayalee.com - ശീതീകരിച്ച ആഹാരത്തില്‍നിന്ന് കൊറോണ പടരില്ലെന്നു ഡബ്ല്യുഎച്ച്ഒ\nബെയ്ജിങ്: ശീതീകരിച്ച ആഹാര സാധനങ്ങളിലൂടെ കൊറോണ വൈറസ് പടരില്ലെന്ന് ലോകാരോഗ്യ സംഘടന. ചൈനയിലെ രണ്ടു നഗരങ്ങളില് ഇറക്കുമതി ചെയ്ത ആഹാരസാധനങ്ങളില് വൈറസിന്റെ സാന്നിധ്യം കണ്ടെത്തിയതിനെ തുടര്‍ന്നാണ് വിശദീകരണവുമായി ലോകാരോഗ്യ സംഘടന രംഗത്തെത്തിയത്. ആഹാര സാധനങ്ങള് കൈകാര്യം ചെയ്തിരുന്നവരില് ആര്‍ക്കെങ്കിലും കോവിഡ് ഉണ്ടായിരുന്നിരിക്കാം. അവരില്‍നിന്നാകാം വൈറസ് ഇവയില് എത്തിയതെന്നും കൊളംബിയ യൂണിവേഴ്‌സിറ്റി വൈറോളജിസ്റ്റ് അംഗേല റാസ്മുസെന് പറഞ്ഞു.\nഭക്ഷണ സാധാനം കൈകാര്യം ചെയ്യുന്നതോ കഴിക്കുന്നതിനോ കോവിഡുമായി ബന്ധമില്ല. ഒരാളില്‍നിന്ന് മറ്റൊരാളിലേക്ക് തുമ്മല്, ചുമ, സംസാരം, ശ്വസിക്കല് എന്നിവയില് കൂടി മാത്രമേ വൈറസ് പടരുകയുള്ളൂവെന്നും വിദഗ്ധര് പറയുന്നു.\nചൈനയിലെ രണ്ടു നഗരങ്ങളില് ശീതീകരിച്ച ആഹാരം ഇറക്കുമതി ചെയ്ത കാര്‍ഗോയില് കൊറോണ വൈറസിന്റെ സാന്നിധ്യം കണ്ടെത്തിയതായി അധികൃതര് അറിയിച്ചിരുന്നു. ബ്രസീലില്‍നിന്ന് ഷെന്‍സെന്നിലേക്ക് എത്തിച്ച ശീതീകരിച്ച ചിക്കന് വിങ്‌സിന്റെ ഉപരിതലത്തിലും ഇക്വഡോറിയന് ചെമ്മീനിന്റെ പാക്കറ്റിന്റെ പുറത്തുനിന്നും ശേഖരിച്ച സാംപിളുകളിലാണ് വൈറസിന്റെ സാന്നിധ്യം കണ്ടെത്തിയത്. ബ്രസീലിലെ മൂന്നാമത്തെ ഏറ്റവും വലിയ കോഴി, പന്നി കയറ്റുമതിക്കാരായ അറോറയുടെ പ്ലാന്റില്‍നിന്നാണ് കാര്‍ഗോ എത്തിയതെന്ന് ഷെന്‍സെന് അധികൃതര് അറിയിച്ചു.\nലോകമെമ്പാടുമുള്ള കോവിഡ് കേസുകള് കൂടുന്നതിനിടെ കൊറോണ വൈറസ് വസ്തുക്കളുടെ ഉപരിതലത്തിലൂടെ പടരുന്നതും ആഹാരശൃംഖലയിലേക്ക് കടക്കുന്നതും ആശങ്ക പരത്തുന്നുണ്ട്. ന്യൂസീലന്‍ഡില് മൂന്നുമാസത്തിനിടെയുള്ള ആദ്യ കോവിഡ് സ്ഥിരീകരിച്ചതിനു പിന്നാലെ ഇത് ചരക്കുനീക്കത്തില്‍നിന്ന് വന്നതാണോയെന്ന് കണ്ടെത്താനുള്ള അന്വേഷണവും നടന്നുവരുന്നുണ്ട്.\nമൈനസ് 20 ഡിഗ്രിയില് രണ്ടു വര്‍ഷം വരെ കൊറോണ വൈറസ് നിലനില്‍ക്കാമെന്ന് ശാസ്ത്രജ്ഞര് നേരത്തെ കണ്ടെത്തിയിരുന്നു. എന്നാല് ശീതീകരിച്ച ആഹാരത്തിലൂടെ വൈറസ് പകരുമെന്നതിന് വ്യക്തമായ തെളിവുകളില്ലെന്ന് ശാസ്ത്രജ്ഞരും ഉദ്യോഗസ്ഥരും പറയുന്നു. ജനങ്ങള് ആഹാരത്തെയോ ശീതീകരിച്ച ആഹാരസാധനങ്ങളെയോ പേടിക്കേണ്ട കാര്യമില്ലെന്ന് ലോകാരോഗ്യ സംഘടനയുടെ അടിയന്തരവിഭാഗം തലവന് മൈക്ക് റയാന് പറഞ്ഞു. യുഎസ് ഫുഡ് ആന്‍ഡ് ഡ്രഗ് അഡ്മിനിസ്‌ട്രേഷനും അഗ്രികള്‍ച്ചറല് ഡിപ്പാര്‍ട്ട്‌മെന്റും സംയുക്ത പ്രസ്താവനയിലൂടെയും ഇക്കാര്യം അറിയിച്ചു.\nചൈനയുടെ ആരോപണത്തിനെതിരെ അറോറ രംഗത്തെത്തി. ചൈനീസ് അധികൃതര് ഔദ്യോഗികമായി തങ്ങള്‍ക്കെതിരെ ആരോപണം ഉന്നയിക്കുകയോ വിവരം അറിയിക്കുകയോ ചെയ്തിട്ടില്ല. കൊറോണ വൈറസ് പടരാതിരിക്കാന് സാധ്യമായ എല്ലാ മുന്‍കരുതലുകളും തങ്ങളെടുത്തിട്ടുണ്ട്. ആഹാരത്തിലൂടെ വൈറസ് പടരുന്നതായി കണ്ടെത്തിയിട്ടുമില്ലെന്നും അവര് വ്യക്തമാക്കി. ഇക്കാര്യത്തില് ബ്രസീലിന്റെ അഗ്രികള്‍ച്ചര് മന്ത്രാലയം ചൈനീസ് അധികൃതരോട് വിശദീകരണം തേടിയിട്ടുണ്ട്.\nവൈറസ് കണ്ടെത്തിയതിനു പിന്നാലെ കാര്‍ഗോയുമായി അടുത്തിടപഴകിയ എല്ലാവരെയും ഷെന്‍സെന് അധികൃതര് കോവിഡ് പരിശോധന നടത്തി. ഇവരുടെ ഫലം നെഗറ്റീവാണെന്ന് അധികൃതര് അറിയിച്ചു. എവിടെ വച്ചാണ് ശീതീകരിച്ച ചിക്കനില് വൈറസ് കയറിക്കൂടിയതെന്ന് വ്യക്തമായിട്ടില്ലെന്ന് ഉദ്യോഗസ്ഥര് പറയുന്നു. ഇറക്കുമതി ചെയ്യുന്ന ഇറച്ചി, സീഫുഡ് എന്നിവയില്‍നിന്ന് വൈറസ് പടരാതിരിക്കാന് ആവശ്യമായ മുന്‍കരുതലെടുക്കണമെന്ന് അധികൃതര് മുന്നറിയിപ്പു നല്‍കിയിട്ടുണ്ട്.


ഭര്‍ത്താവിന്‍റെ വീട്ടില് നിന്നും ഇറങ്ങിയ യുവതിയുടെ മൃതദേഹം കായലില് കണ്ടെത്തി - Nanaonline\nഭര്‍ത്താവിന്‍റെ വീട്ടില് നിന്നും ഇറങ്ങിയ യുവതിയുടെ മൃതദേഹം കായലില് കണ്ടെത്തി\nകഴിഞ്ഞദിവസം മുളവുകാട് രാമന്‍തുരുത്തിലെ കായലില് പൊങ്ങിയ നിലയില് കണ്ടെത്തിയ മൃതദേഹം തിരുവാണിയൂര് മാങ്കുളത്തില് ഷാജിയുടെ മകള് ജീമോളുടേതാണെന്നു (26) തിരിച്ചറിഞ്ഞു. പിറവം പാലച്ചുവട് തുരുത്തേല് അമല് മനോഹറിന്റെ ഭാര്യയാണ്. തിങ്കള് രാത്രിയാണു മൃതദേഹം കണ്ടെത്തിയത്.... Read More\nകഴിഞ്ഞദിവസം മുളവുകാട് രാമന്‍തുരുത്തിലെ കായലില് പൊങ്ങിയ നിലയില് കണ്ടെത്തിയ മൃതദേഹം തിരുവാണിയൂര് മാങ്കുളത്തില് ഷാജിയുടെ മകള് ജീമോളുടേതാണെന്നു (26) തിരിച്ചറിഞ്ഞു. പിറവം പാലച്ചുവട് തുരുത്തേല് അമല് മനോഹറിന്റെ ഭാര്യയാണ്. തിങ്കള് രാത്രിയാണു മൃതദേഹം കണ്ടെത്തിയത്.\nബ്യൂട്ടീഷനായി ജോലി ചെയ്തിരുന്ന ജീമോളെ കഴിഞ്ഞ 24 മുതല് കാണാതായതായി വീട്ടുകാര് പരാതിപ്പെട്ടിരുന്നു. ഭര്‍ത്താവിന്റെ വീട്ടില് നിന്നു സ്വന്തം വീട്ടിലേക്കെന്നു പറഞ്ഞു പോയതാണ്. വീട്ടുകാരുടെ പരാതിയെ തുടര്‍ന്നു പുത്തന്‍കുരിശ് പോലീസ് കേസെടുത്ത് അന്വേഷിച്ചു വരികയായിരുന്നു. കാണാതായതു മുതല് മിക്കപ്പോഴും ഇവരുടെ മൊബൈല് ഫോണ് പ്രവര്‍ത്തനരഹിതമായിരുന്നു.\nഫോണ് പ്രവര്‍ത്തിപ്പിച്ച അവസരങ്ങളില് ആദ്യം എറണാകുളം നോര്‍ത്ത് റെയില്‍വേ സ്‌റ്റേഷനിലും പിന്നീട് സൂര്യനെല്ലി, ചങ്ങനാശേരി എന്നിവിടങ്ങളിലും ടവര് ലൊക്കേഷന് ലഭിച്ചു. ഒടുവില് ഞായറാഴ്ച വല്ലാര്‍പാടത്താണു ഫോണ് പ്രവര്‍ത്തിച്ചത്. മൃതദേഹം ആര്‍ഡിഒയുടെ നേതൃത്വത്തില് ഇന്‍ക്വസ്റ്റ് നടത്തും. വൈകിട്ടു 3.30നു ഇടപ്പള്ളിച്ചിറ സെന്റ് ആന്‍ഡ്രൂസ് സിഎസ്‌ഐ പള്ളിയില് സംസ്‌കാരം നടത്തും.


Five Youths assault 16-year-old Girl After Calling Her to Birthday Party | ബര്‍ത്ത് ഡേ പാര്‍ട്ടിക്ക് വിളിച്ചുവരുത്തി ഉറക്ക ഗുളിക അടങ്ങിയ പാനീയം നല്‍കി; ബോധം പോയ പെണ്‍കുട്ടിയെ ഹോട്ടലില് എത്തിച്ച് കൂട്ടബലാത്സംഗം ചെയ്തു; ദൃശ്യങ്ങള് പ്രചരിപ്പിച്ചു | Mangalam\nFriday 12 Oct 2018 09.35 AM\nബര്‍ത്ത് ഡേ പാര്‍ട്ടിക്ക് വിളിച്ചുവരുത്തി ഉറക്ക ഗുളിക അടങ്ങിയ പാനീയം നല്‍കി; ബോധം പോയ പെണ്‍കുട്ടിയെ ഹോട്ടലില് എത്തിച്ച് കൂട്ടബലാത്സംഗം ചെയ്തു; ദൃശ്യങ്ങള് പ്രചരിപ്പിച്ചു\nഗാസിയാബാദ്: പ്രായപൂര്‍ത്തിയാകാത്ത പെണ്‍കുട്ടിയെ അഞ്ച് യുവാക്കള് ഹോട്ടല് മുറിയില് വെച്ച് കൂട്ടബലാത്സംഗം ചെയ്തു. യുവാക്കളില് ഒരാളുടെ ബര്‍ത്ത്‌ഡേ സല്‍ക്കാരത്തിന് എത്തിയ 16കാരിയാണ് കൂട്ടബലാത്സംഗത്തിനിരയായത്. ഉറക്ക ഗുളിക കലര്‍ത്തി പാനീയം നല്‍കിയ ശേഷം പ്രതികള് ചേര്‍ന്ന് ബലാത്സംഗം ചെയ്യുകയായിരുന്നു.\nസെപ്റ്റംബര് 25നായിരുന്നു സംഭവം. സുഹൃത്തിന്റെ ബര്‍ത്ത്‌ഡേ സല്‍ക്കാരത്തിനായി എത്തിയ പെണ്‍കുട്ടിക്ക് ഉറക്ക ഗുിക കലര്‍ത്തിയ പാനീയം കുടിക്കാന് നല്‍കുകയായിരുന്നു. പാനീയം കുടിച്ച ശേഷം ബോധം പോയ പെണ്‍കുട്ടിയെ ബാസറിയ മാര്‍ക്കറ്റ് റെയിവേ റോഡിലുളള ഹോട്ടലിലെത്തിച്ച് അഞ്ചു യുവാക്കള് ചേര്‍ന്ന് കൂട്ടബലാത്സംഗം ചെയ്യുകയായിരുന്നുവെന്ന് പോലീസ് പറഞ്ഞു.\nമാത്രമല്ല പെണ്‍കുട്ടിയെ കൂട്ടബലാത്സംഗത്തിനിരയാക്കുന്നതിന്റെ വീഡിയോ ഫോണില് പകര്‍ത്തി സോഷ്യല് മീഡിയകളിലൂടെ പ്രചരിപ്പിക്കുകയും ചെയ്തുവെന്ന് പോലീസ് വ്യക്തമാക്കി. പോലീസിനോടോ മാതാപിതാക്കളോടോ സംഭവത്തെ കുറിച്ച് പറഞ്ഞാല് കൊല്ലുമെന്ന് പെണ്‍കുട്ടിയെ പ്രതികള് ഭീഷണിപ്പെടുത്തുകയും ചെയ്തു. എന്നാല് ശാരീരിക ആസ്വസ്ഥതകള് അനുഭവപ്പെട്ടതോടെ പെണ്‍കുട്ടി വിവരം മാതാപിതാക്കളെ അറിയിക്കുകയായിരുന്നു. തുടര്‍ന്ന് മാതാപിതാക്കള് എത്തി പരാതി നല്‍കി.\nമാതാപിതാക്കളുടെ പരാതിയുടെ അടിസ്ഥാനത്തില് യുവാക്കള്‍ക്കെതിരെ പോക്സോ നിയമപ്രകാരം കേസ് റജിസ്റ്റര് ചെയ്തു. യുവാക്കള്‍ക്കെതിരെ ബലാത്സംഗ കുറ്റവും ചുമത്തി. പ്രതികളായ അഞ്ചുപേരില് ഒരാളെ അറസ്റ്റ് ചെയ്തതായും നാലുപേര് ഇപ്പോഴും ഒളിവിലാണെന്നും എസ്പി പറഞ്ഞു.


കൊല്ലം കോര്‍പ്പറേഷന് മേയര് സ്ഥാനം പ്രസന്ന ഏണസ്റ്റ് രാജിവെച്ചു - ഇ വാർത്ത | evartha\nകൊല്ലം കോര്‍പ്പറേഷന് മേയര് സ്ഥാനം പ്രസന്ന ഏണസ്റ്റ് രാജിവെച്ചു\nകൊല്ലം കോര്‍പ്പറേഷന് മേയര് സ്ഥാനം സിപിഎമ്മിലെ പ്രസന്ന ഏണസ്റ്റ് രാജിവെച്ചു. സിപിഐയുമായി ഉണ്ടാക്കിയ മുന്‍ധാരണപ്രകാരം ആണ് മേയര് സ്ഥാനം രാജി വെച്ചത്. ആര്‍എസ്പി മുന്നണി വിട്ടതിനെത്തുടര്‍ന്നാണ് അവസാന ഒരു വര്‍ഷം മേയര്‍സ്ഥാനം സിപിഐക്ക് നല്‍കാമെന്ന് എല്‍ഡിഎഫില് ധാരണയുണ്ടായത്. എന്നാല് ഇരുമുന്നണിക്കും 27 വീതം സീറ്റുകളുള്ള കോര്‍പ്പറേഷനില് ഭരണം നിലനിര്‍ത്താന് സിപിഐക്ക് പിഡിപി പിന്തുണ സ്വീകരിക്കേണ്ടി വരും.\nകൊല്ലം നഗരസഭയില് പിഡിപി കൗണ്‍സിലര് കമാലുദീന്‍റെ പിന്തുണയോടെയാണ് എല്‍ഡിഎഫ് ഭരണം നടത്തുന്നത്. ആര്‍എസ്പി മുന്നണിവിട്ട സാഹചര്യത്തില് അവസാന ഒരുവര്‍ഷം മേയര് സ്ഥാനം നല്‍കാമെന്ന് എല്‍ഡിഎഫ് തീരുമാനിക്കുകയായിരുന്നു. നിലവിലെ മേയര് രാജിസമര്‍പ്പിച്ചതിനാല് പുതിയമേയര് സ്ഥാനത്തേക്ക് മ‍ത്സരം വേണ്ടി വരും. അതുകൊണ്ട് തന്നെ ഇരുമുന്നണികളിലും ചര്‍ച്ചകള് സജീവമാണ്. ആരോടും രാഷ്ട്രീയപരമായി അയിത്തമില്ലെന്നും പാര്‍ട്ടിതീരുമാനത്തിനൊപ്പം നില്‍ക്കുമെന്നുമാണ് പിഡിപി അംഗം കമാലുദീന്‍റെ നിലപാട്.\nഎന്നാല് ഭരണം അവസാനിക്കാന് ഒരുകൊല്ലം മാത്രം ഉള്ളതിനാല് മേയര്‍സ്ഥാനം ഏറ്റെടുക്കുന്നത് തെരഞ്ഞെടുപ്പില് ദോഷകരമായി ബാധിക്കുമെന്നാണ് യുഡിഎഫില് ഭൂരിപക്ഷത്തിന്‍റെയും നിലപാട്. സിപിഐയില് മേയര് സ്ഥാനത്തേക്ക് പ്രധാനമായും ഉയര്‍ന്ന് കേള്‍ക്കുന്നത് ഹണി ബെഞ്ചമിന്, പി കെ ലക്ഷ്മിക്കുട്ടി ടീച്ചര് എന്നിവരുടെ പേരുകളാണ്. സിപിഐയിലെ വനിതാ കൗണ്‍സിലര്‍മാരില് സീനിയര് ഹണി ബെഞ്ചമിനാണ്.


OnePlus 9RT launched: വൺപ്ലസ്9ആർ ടി അവതരിപ്പിച്ചു; പ്രധാന സവിശേഷതകൾ പരിശോധിക്കാം - OnePlus 9RT launched: Key specifications, India price, and features - Malayalam News\nഏറെ കാത്തിരിപ്പിന് ശേഷം വൺപ്ലസ്9ആർ ടി ( OnePlus 9RT) രാജ്യത്ത് അവതരിപ്പിച്ചു. 8 ജിബി റാമും 128 ജിബി സ്റ്റോറേജുമുള്ള സ്‌മാർട്ട്‌ഫോണിന്റെ വില 42,999 രൂപയാണ്. ജനുവരി 17 ന് ആരംഭിക്കുന്ന ആമസോൺ ഗ്രേറ്റ് റിപ്പബ്ലിക് ദിന സെയിലിൽ ഇത് വിൽപ്പനയ്‌ക്കെത്തും.\nHere are the complete details of the OnePlus 9RT along with the pricing details.\nസ്‌നാപ്ഡ്രാഗൺ 888 ചിപ്‌സെറ്റാണ് സ്മാർട്ട്‌ഫോണിൽ സജ്ജീകരിച്ചിരിക്കുന്നത്. 50 മെഗാപിക്സൽ പ്രൈമറി ക്യാമറ, 16 മെഗാപിക്സൽ അൾട്രാ വൈഡ് സെൻസർ,2മെഗാപിക്സൽ മാക്രോ ലെൻസ് എന്നിവയുൾപ്പെടെ ട്രിപ്പിൾ റിയർ ക്യാമറ സജ്ജീകരണവുമായാണ് ഇത് വരുന്നത്. മുൻവശത്ത്, 16 മെഗാപിക്സൽ സെൽഫി ക്യാമറയുണ്ട്. 65W ചാർജിംഗ് പിന്തുണയുള്ള 4500mAh ബാറ്ററിയാണ് ഫോണിലുള്ളത്.\nവൺപ്ലസ്9ആർ ടി ( OnePlus 9RT)യുടെ പ്രധാന സവിശേഷതകൾ ഒറ്റനോട്ടത്തിൽ\nവലുപ്പം : 162.2 x 74.6 x 8.3 mm എന്നിങ്ങനെയാണ് ഇതിൻ്റെ അളവ് 199 ഗ്രാം ഭാരമാണ് ഫോണിനുള്ളത്.\nഡിസ്പ്ലേ: 120Hz റീഫ്രഷ് റേറ്റുള്ള OnePlus 9RTക്ക് 6.62- ഇഞ്ച് AMOLED.\nപ്രോസസർ: OnePlus 9RT സ്‌നാപ്ഡ്രാഗൺ 888 ചിപ്‌സെറ്റാണ് നൽകുന്നത്. 2.84 ജിഗാഹെർട്‌സ് ക്ലോക്ക് ചെയ്യുന്ന ഒക്ടാ-കോർ ചിപ്‌സെറ്റും അഡ്രിനോ 660 ജിപിയുവുമുണ്ട്. മെച്ചപ്പെട്ട തണുപ്പിക്കൽ സംവിധാനമാണ് ഈ ഉപകരണത്തിന്റെ സവിശേഷത.\nറാം: OnePlus 9RT 8 ജിബി റാം, 12 ജിബി മോഡലുകളിൽ വാഗ്ദാനം ചെയ്യുന്നു.\nസ്‌റ്റോറേജ്: 128 ജിബി, 256 ജിബി സ്‌റ്റോറേജ് ഓപ്‌ഷനുമായാണ് ഈ ഉപകരണം വരുന്നത്.\nപിൻ ക്യാമറ: OnePlus 9RT-ൽ 50 മെഗാപിക്സൽ സോണി IMX766 പ്രധാന ക്യാമറ, OIS, 16 മെഗാപിക്സൽ അൾട്രാ വൈഡ് സെൻസർ,2മെഗാപിക്സൽ മാക്രോ ലെൻസ് എന്നിവ ഉൾപ്പെടെ ട്രിപ്പിൾ റിയർ ക്യാമറ സജ്ജീകരണമുണ്ട്.\nമുൻ ക്യാമറ: മുൻവശത്ത് സെൽഫികൾക്കായി 16 മെഗാപിക്സൽ ക്യാമറയുണ്ട്.\nബാറ്ററി: OnePlus 9RT 65W ചാർജിംഗ് പിന്തുണയുള്ള 4500mAh ബാറ്ററിയാണ് നൽകുന്നത്. ഏകദേശം 29 മിനിറ്റിനുള്ളിൽ ഉപകരണം ചാർജ് ചെയ്യാൻ കഴിയുമെന്ന് OnePlus അവകാശപ്പെടുന്നു.\nസോഫ്റ്റ്‌വെയർ: OnePlus 9RT മുകളിൽ ഓക്‌സിജൻ OS 11 ഉള്ള Android 11 പ്രവർത്തിപ്പിക്കുന്നു.\nകണക്റ്റിവിറ്റിയും സുരക്ഷയും: ഈ ഉപകരണത്തിലെ കണക്റ്റിവിറ്റി ഓപ്ഷനുകളിൽ Bluetooth, GPS, NFC, USB-Type C എന്നിവ ഉൾപ്പെടുന്നു. ഈ ഉപകരണത്തിൽ ഡോക്യുമെൻ്റേഷനായി ഒരു ഇൻ-ഡിസ്‌പ്ലേ ഫിംഗർപ്രിന്റ് ഉണ്ട്.\nOnePlus 9RTയുടെ വില\nOnePlus 9RT 8 ജിബി റാമും 128 ജിബി സ്റ്റോറേജുമുള്ള മോഡലിന് 42,999 രൂപയ്ക്ക് പുറത്തിറക്കി. മറ്റ് വേരിയൻ്റുകളേക്കുറിച്ച് OnePlus-ൽ നിന്ന് ഒരു വാക്കുമില്ല. ജനുവരി 17 ന് ആരംഭിക്കുന്ന ആമസോൺ റിപ്പബ്ലിക് ദിന വിൽപ്പനയിൽ സ്മാർട്ട്ഫോൺ വിൽപ്പനയ്‌ക്കെത്തും.\nOnePlus 10 Pro launch: വൺപ്ലസ് 10 പ്രോ ചൈനയിൽ അവതരിപ്പിച്ചു\nOnePlus95G Offer: വലിയ വിലക്കുറവിൽ വൺ പ്ലസ്95ജി\nOnePlus 10 Pro launched: ഫീച്ചറുകളുടെ പെരുമഴയുമായി വൺപ്ലസ് 10 പ്രോ അവതരിപ്പിച്ചു